text:
དེ་ཡང་། ངའི་རྨོ་རྨོས་ནམ་རྒྱུན་དགོང་མོ་ཉལ་ཁར་ལྐོག་ལྐོག་སུད་སུད་ངང་མགོ་བོ་ལྷོ་རུ་ཕྱོགས་ནས་ཕྱག་གསུམ་རེ་འཚལ་བར་བྱེད་ཅིང་། ང་ཚོའི་གྲོང་ཚོའི་ལོ་རྒན་བསམ་ཤེས་ཅན་རེ་ཟུང་མཉམ་དུ་འཛོམས་དུས་ཀྱང་། ལྷོ་ཡི་ཕྱོགས་སུ་མཆུ་ཏོའམ་ལག་པས་བསྟན་ཚོར་ཤབ་ཤུབ་ཏུ་ཅི་ཞིག་གི་སྐོར་ལ་གླེང་མོལ་བྱེད་པས། བདག་གི་སེམས་ན། ལྷོ་ཕྱོགས་ནི་ཡ་མཚན་དང་ལྐོག་འགྱུར་གྱི་ཡུལ་ཞིག་ཏུ་གྱུར།
“ལྷོ་ཕྱོགས་སུ་གང་ཡོད་དམ་”ངས་ཕྱག་བཙལ་ཚར་ནས་ཉལ་རྩིས་བྱེད་བཞིན་པའི་རྨོ་རྨོར་དྲིས།
“ལྷོ་ཕྱོགས་ལ་ཉིན་ལྟར་ཕྱག་འཚལ་གནང་གི་ཡོད་པ་དེའི་རྒྱུ་མཚན་གང་ཡིན་ནམ་”
“དེ་ཟེར་གྱི་ཡོད་དམ། ཕྱག་འཚལ་རྒྱུ་ནི་ངས་བླ་མ་རིན་པོ་ཆེའི་དྲུང་ནས་ཁས་ལེན་ཞུས་པའི་དམ་བཅའ་ཞིག་ཡིན། དེ་གང་ལྟར་ཕྱོགས་གང་རུང་ལ་ཁ་གཏད་ནས་འཚལ་དགོས་པས་སྟེས་དབང་གིས་ལྷོ་ཕྱོགས་སུ་ཕྱག་འཚལ་བ་དེ་གོམས་གཤིས་ཆགས་པ་རེད། ཡ། ད་ཉོལ། ཨོཾ་མ་ཎི་པད་མེ་ཧཱུཾ། ཨོཾ་མ་ཎི་་་་”རྨོ་རྨོས་ཉལ་ས་བཟོ་བཞིན་ང་ལ་དེ་ལྟར་གསུངས་པ་དང་འབྲེལ་མ་ཎི་དྲངས།
“རྨོ་རྨོ་”
“ཨཱ་”རྨོ་རྨོས་ཅུང་སུན་པའི་ངང་ང་ལ་ཨ་ལན་བྱིན། “ང་ཚོའི་གྲོང་ཚོའི་མི་རྒན་ཚོས་ཀྱང་ཁ་ལྷོ་ལ་གཏད་ནས་ག་དུས་ཡིན་རུང་གཅིག་བཤད་ཀྱིན་འདུག དེ་ཡང་སྟེས་དབང་ཡིན་ནམ་”
“སུས་ཤེས། ད་གཉིད་ཁུགས། བཞུ་མར་གྱི་སྣུམ་ཡང་རྫོགས་གྲབས་འདུག ཨོཾ་མ་ཎི་པད་མེ་ཧཱུཾ། ཨོཾ་མ་ཎི་་་་ ཕུ་་་”རྨོ་རྨོས་དེ་ལྟར་གསུངས་རྗེས་སྣུམ་བཞུ་དེར་ཕུ་བཏབ་པས་ཁང་ཁྱིམ་ཆ་ཚང་མུན་ནག་གི་ཡོལ་བས་བཏུམས། མུན་སྨག་གི་ཁྲོད་དུ་ངས་རང་གི་ལག་མཐིལ་ཡང་མི་རིག་ན། ལྷོ་ཕྱོགས་ནི་ག་ནས་མཐོང། འོན་ཀྱང་“ལྷོ་ཕྱོགས་ལ་དངོས་འབྲེལ་དམིགས་བསལ་གང་ཡང་མེད་དམ་”ཞེས་པའི་དྲི་བའི་རྔ་སྒྲ་འདི། ངའི་རྣ་བར་བར་མཚམས་མེད་པར་གྲགས་འོང་བས་ང་རང་ཁུ་སིམ་གྱི་རྨི་ལམ་དུ་རོལ་རྒྱུ་ནི་ཅི་འདྲའི་དཀའ་ཨང་།
“རྨོ་རྨོ། ང་ལ་ཕ་མ་མེད་དམ་”
“སུས་ཁྱོད་ལ་ཕ་མ་མེད་ཟེར་རམ། ཁྱོད་ལ་ཕ་མ་ལོས་ཡོད་”
“བྱས་ན་ད་ལྟ་གང་དུ་ཡོད་དམ་”
“ངས་ཀྱང་མི་ཤེས། ཁྱི་རྒན་དེ་ཚོས་གང་དུ་ཁྲིད་སོང་བ་ཡིན་ནམ་”
“ངའི་ཕ་མ་གཉིས་ཁྱིས་ཁྲིད་སོང་བ་རེད་དམ།”
“ཨ་ཙི། ཕྲུ་གུ་འདིར་བཤད་ནས་ཧ་གོ་རྒྱུ་མེད་པ་གང་ཡིན་ནམ། ད་ཁ་མ་མང་། གཉིད་ཉོལ། སང་སྔ་མོ་ནས་ང་ལམ་བཟོ་བར་འགྲོ་དགོས” རྨོ་མོས་བསུན་སྣང་ཆེན་པོས་དེ་ལྟར་གསུངས་པས།ང་རང་ཁུ་སིམ་མེར་འདུག་དགོས་བྱུང་།
“ལྷོ་ཕྱོགས་ན་གང་ཡང་མེད་དམ” ངས་ནམ་རྒྱུན་དགོང་དྲོ་ཚོགས་འདུ་མང་ཆེ་བའི་ཐོག་ཏུ་མང་ཚོགས་ལ་ཚགས་པར་བཀླགས་ནས། ངས་རྩ་བ་ནས་མི་གོ་བའི་དོན་དག་ཏེ། “འབྱོར་མེད་གྲལ་རིམ་སྲིད་དབང་སྒེར་འཛིན་”དང་། “ལྷ་འདྲེ་འདོན་བགེགས་གཙང་སེལ”སོགས་མང་པོ་ཞིག་འགྲེལ་བཤད་བྱེད་མཁན་གྱི་མི་དེར་དྲིས།
“ཆོ་མེད་ཁྱོད། སུས་ལྷོ་ཕྱོགས་ན་གང་ཡང་མེད་ཟེར” ཁོས་ཀྱང་སུན་སྣང་ངང་དེ་ལྟར་བཤད།
“འོ་ན། ལྷོ་ཕྱོགས་སུ་གཅིག་ཡོད་དམ།”
“ལོས་ཡོད། གཅིག་གིས་མ་ཚད་མང་པོ་ཡོད”
“ག་རེ་མང་པོ་ཡོད”
“རི། ཤིང་། ཆུ། རྡོ། མ་གཞི་ནས་ལྟས་ཕྲུག་ཁྱོད། དེ་དྲིས་ནས་ག་རེ་བྱེད”ཁོས་ལན་འདེབས་ཞོར་ང་ལ་ཚུར་དྲིས།
“དོན་གཞན་མེད། ངའི་རྨོ་མོས་དགོང་དྲོ་ལྷོ་ཕྱོགས་སུ་ཕྱག་འཚལ་གྱི་འདུག བྱས་ཙང་་་”
“ཕྱག” ཁོས་ཚིག་དེ་གོ་བ་དང་། ཁ་ནས་རྗེས་ཟློས་ཤིག་བྱས་ཤིང་། དེ་ནས་གདོང་མདོག་འགྱུར་ནས།ཁྱོད་ཀྱི་རྨོ་མོས་དངོས་འབྲེལ་ལྷོ་ཕྱོགས་སུ་ཕྱག་འཚལ་གྱི་འདུག་གམ”
“འདུག ཉིན་ལྟར་ཕྱག་འཚལ་གྱི་འདུག”
“ཨ་ལེ། དེ་འདྲ་ཡིན་པ་རེད། ཡ། ད་སོང་། ལྷོ་ཕྱོགས་སུ་ག་རེ་ཡོད་དམ། ཁྱད་མཚར་་་་་་་” ཁོས་ང་འབུད་ཐབས་བྱས་པ་དང་འབྲེལ་རང་གིས་རང་ལ་དྲི་བ་དེ་དྲིས།
དགོང་དྲོ་དེར། རྨོ་མོས་ཕྱག་འཚལ་ཁར་གློ་བུར་དུ་མི་ཁ་ཤས་ཡོང་ནས་ཁྲིད་སོང་། ངས་སྐད་ཤུགས་ཆེན་པོས་རྨོ་མོའི་རྗེས་སུ་འབྲངས་ནས་ངུ་ཞོར་དུ་རྒྱུག་སྐབས་ཁྱིམ་མཚེས་རྒད་པོས་ང་རང་དམ་དུ་བཟུང་། དགོང་མོ་དེར་ངས་མཚན་གང་ངུས་ནས་རྨོ་མོ་བསྒུགས། འོན་ཀྱང་དུས་དེ་ནས་བཟུང་རྨོ་མོ་གཏན་ནས་ལོག་མ་བྱུང་།
ཁྱིམ་མཚེས་རྒད་པོས་ང་ལ་ཟས་གོས་བྱིན་ཞིང་བྱམས་སྐྱོང་བྱས་པས་ངས་ཀྱང་རིམ་པས་ཁོང་ལ་“སྤོ་བོ”ཞེས་བརྗོད་ཀྱི་ཡོད། ཡིན་ནའང་སྤོ་བོ་ལགས་ཀྱིས་ངའི་དྲི་བ་ལ་ལན་གཏན་ནས་མི་འདེབས། ངས་རྒྱུན་མཐུད་དེ་“ངའི་རྨོ་མོ་གང་དུ་སོང་བ་རེད་”ཅེས་འདྲི་སྐབས་སྤོ་བོས་ང་ལ་མིག་ལོག་ཅིག་དང་མཉམ་དུ་“བསོད་སྐམ་པ་ཁྱོད། སྐྱེས་པ་ནས་བཀྲ་ཤིས་པ་ཞིག་མ་བྱུང་། སྐྱེས་མ་ཐག་ཙམ་ནས་ཕ་མ་གཉིས་ཁྱི་རྒན་གྱིས་ཁྲིད་པ་མ་ཟད། ད་ལྟ་རྨོ་རྨོའམ་ཁྲིད། ད་ནི་ཟ་རྒྱུ་ཡོད་པ་དག་ཟོ། འཐུང་རྒྱུ་ཡོད་པ་དག་འཐུང་། དེ་མིན་ཁྱི་ཁ་ཚུམས་ལ་མི་རྒན་གྱི་ལས་ལ་མི་ཆུང་གིས་ཐེ་ཇུས་མ་བྱེད་”ཟེར་བས། དེ་ནས་བཟུང་ངས་ཀྱང་ཁོང་ལ་དྲི་བ་གཅིག་ཀྱང་འདྲི་མ་མྱོང་།
མ་གཞི་ང་རང་ལོ་ཇེ་ཆེར་སོང་བ་དང་བསྟུན་ནས་སེམས་ནང་། ངའི་ཕ་མ་གཉིས་སུ་ཡིན་ནམ། གང་དུ་ཡོད་དམ་ལྟ་བུའི་དྲི་བ་གཞན་དག་ཇེ་མང་དུ་སོང་ལ། ང་རང་གི་སློབ་སྦྱོང་དང་མདུན་ལམ་སྐོར་ལ་བསམས་དགོས་པས། སྐབས་ཤིག་རིང་ལྷོ་ཕྱོགས་སུ་ག་རེ་ཡོད་དམ་ཞེས་པའི་དྲི་བ་དེར་བསམ་ལོང་མེད་པར་གྱུར། འོན་ཀྱང་ང་རང་ཕོ་ལོ་ལྔ་གསུམ་བཅོ་ལྔར་སོན་སྐབས། ཚགས་པར་དང་རླུང་འཕྲིན་ནང་ནས། ཆོས་དད་རང་མོས་ཀྱི་སྲིད་ཇུས་དོན་འཁྱོལ་བྱས་པ་ཡིན་ཟེར་བས། རིམ་པས་ལུང་པའི་རྒན་རྒོན་ཚོས་ལག་ཏུ་ཕྲེང་བ་མངོན་གསལ་དོད་པོས་འཁྱེར་བ་མ་ཟད། ཚེས་བཟང་དུས་བཟང་ནམ་ཡིན་ལ། ང་ཚོའི་གྲོང་ཚོའི་མཁའ་ལམ་དུ་དྲི་བཟང་བསང་གི་དུས་སྤྲིན་ཆད་དུས་མེད་པར་གྱུར། དེ་དང་མཉམ་དུ་ངའི་སེམས་ཀྱི་མཁའ་དབྱིངས་སུ་ཡང་། “ལྷོ་ཕྱོགས་སུ་གང་ཡོད་དམ་”ཞེས་པའི་དྲི་བའི་དར་ལྕོག་དེ་ལྷབ་ལྷུབ་ཏུ་གཡོས་བྱུང་། རྒྱུ་མཚན་ནི་རྒན་རྒོན་ཚོ་ཚང་མས་ཕྱག་འཚལ་སའི་ཕྱོགས་ནི་ལྷོ་ཡིན་ལ། སྨོན་ལམ་འདེབས་སའི་ཕྱོགས་ཀྱང་ལྷོ་ཡིན་པ་མ་ཟད། ལྷོ་ཡི་ཁྲུང་ཁྲུང་དཀར་མོ་ང་ཚོའི་གྲོང་ཚོར་ལོག་ཡོང་སྐབས་དང་། དགུན་དུས་ཁྲུང་ཁྲུང་ཁྱུ་དང་ཁྱུ་བྱས་ཏེ་ལྷོ་རུ་འཕུར་སྐབས། རྒན་རྒོན་ཚོས་ལྷོ་ཡི་ཕྱོགས་སུ་མིག་ཟུང་ཅེར་ཞིང་། གདོང་གི་ཆུ་བོའི་ངོས་སུ་སྐྱོ་ཉམས་ཀྱི་རླབས་རིས་གསལ་བས་རེད། ལྷག་པར་ངའི་སྤོ་བོ་འདས་ཁར། ཨུ་ཚུགས་ཀྱིས་ཁ ལྷོ་རུ་གཏད་ནས་ཕྱག་བཙལ་བ་མ་ཟད་མིག་ཆུ་ཁྲུམ་ཁྲུམ་ངང་སྨོན་ལམ་གསལ་ལ་མི་གསལ་འགའ་བཏབ།
“ལྷོ་ཕྱོགས་སུ་གང་ཡོད་དམ་”ངས་འཛིན་ཁང་ནང་གི་སློབ་གྲོགས་ཚོའི་ཁྲོད་དུ་ལངས་ནས་དགེ་རྒན་ལ་ཐམས་ཀར་དྲིས།
“བྱས་ན། དྲི་བ་འདིར་ས་རྒྱུས་དགེ་རྒན་གྱིས་ལན་ཏན་ཏན་འདེབས་ཐུབ་བམ”ངས་རེ་བ་ཆེན་པོའི་མིག་མདངས་ཀྱིས་རྒན་ལགས་ལ་དྲིས།
“ཁྱོད་ཀྱི་དྲིས་དང་། ལན་འདེབས་ཐུབ་མིན་དེ་ནས་ཤེས་ཐུབ་”
“ལྷོ་ཕྱོགས་སུ་གང་ཡོད་དམ་”ས་རྒྱུས་སློབ་ཚན་གྱི་སྐབས་སུ་ངས་ཧ་ཅང་བྲེལ་སྟབས་ཀྱིས་དྲི་བ་དེ་དྲིས།
“ད་ལྟ་སློབ་ཁྲིད་ལ་ཉན་པའི་དུས་རེད་མ་གཏོགས། དྲི་བ་དྲི་ལན་བྱེད་པའི་དུས་ཚོད་མ་རེད་” རྒན་ལགས་ཀྱིས་ད་ལྟ་འཁྲིད་བཞིན་པའི་སློབ་ཚན་དང་འབྲེལ་བ་གང་ཡང་མེད་པའི་དྲི་བ་དེ་ཐོས་པ་དང། མ་དགའ་བའི་ཉམས་ཀྱིས་དེ་སྐད་གསུངས།
“རྒན་ལགས། ལྷོ་ཕྱོགས་སུ་གང་ཡོད་དམ་” ངས་ཡུན་རིང་བསྒུགས་པའི་མཐར་དྲི་བ་དྲི་ལན་བྱེད་པའི་དུས་ཚོད་ཤར་བས་ཚམ་ཚོམ་མེད་པར་དྲིས། སློབ་གྲོགས་ཚོས་ང་ལ་ཡ་མཚན་མཚན་ངང་མིག་གིས་ཅེར་ནས་འདུག
“ལྷོ་ཕྱོགས་ཨེ། ཁྱེད་ཀྱིས་བཤད་པའི་ལྷོ་ཕྱོགས་དེ་གང་ལ་ངོས་འཛིན་དགོས། འཛམ་གླིང་རིལ་རིལ་རེད། འདི་ནས་ཕ་གི་ལྷོ་ཕྱོགས་སུ་བརྩིས་ན། དེའི་ཕ་གི་ནས་དེ་བྱང་ཕྱོགས་སུ་བརྩིས་པ་རེད། དེའི་དབང་གིས་ཁྱེད་ཀྱིས་ལྷོ་རུ་བརྩི་ས་དེ་གཞན་གྱིས་ནུབ་ལ་བརྩི་བའང་ཡོད། དཔེར་ན་་་་”རྒན་ལགས་ཀྱིས་དེ་ལྟར་ཆུ་རྒྱུག་རྒྱུག་ངང་དཔེ་ལ་དཔེ་སྦྱར་ནས་མང་པོ་ཞིག་གསུངས་རྗེས་ང་ལ་ཕྱོགས་ནས། “དེ་བས་ཁྱེད་ཀྱིས་བཤད་པའི་ལྷོ་ཕྱོགས་གང་ཡིན། མ་གཞི་ནས་ཁྱེད་ཀྱིས་དྲི་བ་འདི་འདྲི་དགོས་དོན་གང་ཡིན་ནམ་”ཟེར།
“ང་ཚོའི་ལུང་པ་ནས་བརྩིས་པའི་སྤོ་བོ་རྨོ་རྨོ་ཚོས་ཕྱག་འཚལ་སའི་ལྷོ་ཕྱོགས་དེ་ཡིན། དྲི་བ་འདྲི་བའི་དགོས་པ་ཡང་། རྒན་ཁོག་ཚོས་ལྷོ་རུ་ཁ་ཕྱོགས་ནས་ཕྱག་འཚལ་བའི་རྒྱུ་མཚན་ཤེས་ཆེད་ཡིན་”ངས་ཧ་ཅང་གསལ་པོའི་ངང་ལན་དེ་ལྟར་བཏབ་པས་སློབ་ཁང་དགོད་སྒྲས་ཁེངས། རྒན་ལགས་ཀྱིས་བསམ་གཞིགས་ཅུང་ཟད་བྱས་རྗེས། “ལུང་པ་འདི་ནས་བརྩིས་པའི་ལྷོ་ཕྱོགས་སུ་གནས་རི་རྩ་ཆེན་གངས་ཏི་སེ་ཞེས་པ་དེ་ཡོད་པ་རེད། རྒན་ཁོག་ཚོས་དེར་ཁ་ཕྱོགས་ནས་ཕྱག་འཚལ་བ་རེད་”ཟེར།
“ང་ཚོའི་ལྷོ་ཕྱོགས་སུ་གངས་རིན་པོ་ཆེ་སྔོན་མ་ནས་ཡོད་པ་ཨེ་རེད”
“རེད།”
“བྱས་ན། སྔོན་མ་རྒན་ཁོག་ཚོས་ང་ཚོའི་ལུང་པ་ནས་བརྩིས་པའི་བྱང་ཕྱོགས་ཏེ། ལྷ་སར་ཕྱོགས་ནས་ཕྱག་འཚལ་བ་མ་གཏོགས། ལྷོ་ཕྱོགས་ཏེ། གངས་རིན་པོ་ཆེར་ཕྱག་མི་འཚལ་བའི་རྒྱུ་མཚན་གང་རེད། ད་ལྟ་ལྷ་ས་མེད་པ་རེད་དམ་”
“་་་ ་་་”རྒན་ལགས་ལ་ཁ་གྲག་རྒྱུ་མེད་པར་གྱུར།
གནས་ཚུལ་འདིས་རྐྱེན་བྱས་ཏེ། སློབ་གྲྭའི་ནང་ང་ལ་“དགེ་རྒན་ལྐུགས་པར་གཏོང་མཁན་”ཞེས་པའི་མིང་གྲགས་ཐོབ་ཀྱང་། ང་ལ་མ་ཁི་སི་ལེ་ཉིན་རིང་ལུགས་རྒྱུན་འཁྱོངས་བྱེད་སའི་འཛིན་གྲྭའི་ནང་ལྷ་འདྲེ་གདོན་བགེགས་དང་འབྲེལ་བའི་དྲི་བ་དྲིས་པའི་ཉེས་མིང་འོག་སློབ་གྲྭ་ནས་ཕྱིར་འབུད་བྱས། ང་ཚོའི་ས་རྒྱུས་དགེ་རྒན་ལ“ཕམ་རྒན” ཞེས་པའི་མིང་ངན་ཐོགས། འོན་ཀྱང་ང་ཚོ་སུས་ཀྱང“ལྷོ་ཕྱོགས་སུ་གང་ཡོད་དམ” ཞེས་པའི་དྲི་བ་འདིར་དོན་མཐུན་གྱི་ལན་ཞིག་མ་བརྙེད་པའི་ཐོག་མིང་ངན་ཡོངས་གྲགས་སུ་གྱུར་བའི་ས་རྒྱུས་ཀྱི་དགེ་རྒན་ཏེ“ཕམ་རྒན” གར་སོང་ཆ་མེད་དུ་གྱུར། དེར་བརྟེན“ལྷོ་ཕྱོགས་སུ་གང་ཡོད་དམ” ཞེས་པའི་དྲི་བའི་ཐོག་ཏུ“ཕམ་རྒན་གང་དུ་ཡོད་དམ ” ཞེས་པའི་དྲི་བ་གསར་པ་འདི་སློབ་གྲྭ་ཡོངས་སུ་ཁྱབ་ཞིང་། དྲན་རྒྱུ་རྒོད་པོ་འགས། “ལྷོ་ཕྱོགས་ན། ཕམ་རྒན་ཡོད་”ཅེས་སྨྲ།
“ལྷོ་ཕྱོགས་སུ་གང་ཡོད་དམ་” ལོ་ངོ་གསུམ་གྱི་རྗེས་ངས་ཨ་མཆོད་ཚུལ་ཁྲིམས་ལགས་སུ་རེ་བ་ཆེན་པོས་དེ་ལྟར་དྲིས།
འོན་ཀྱང་། ཕྱི་ཉིན་ང་སྤྱི་བདེ་ལས་ཁུངས་སུ་ནམ་རྒྱུན་བཞིན་ལས་ཀར་སྐྱོད་སྐབས། ངའི་དགའ་སྤྲོ་དེ་སྐྱོ་སྣང་ལ་གྱུར་སོང། རྒྱུ་མཚན་ནི། ཨ་མཆོད་ཚུལ་ཁྲིམས་ཀྱིས་སྤྱི་བདེ་ལས་ཁུངས་སུ་ཡོང་ནས་སྔོན་མ་བཅིངས་འགྲོལ་མ་བྱས་སྔོན་རང་ཉིད་གངས་རིན་པོ་ཆེར་གནས་སྐོར་ལ་འགྲོ་མྱོང་རུང་། དེ་ནི་འདས་ཚར་པ་ཞིག་ཡིན་པ་དང་། རང་ཉིད་དེ་སྔོན་བཙོན་ཁང་ནང་དུ་སྡོད་སྐབས་སུ་དེ་དག་ནོར་འཁྲུལ་ཡིན་པའི་ངོས་ལེན་གཙང་མ་བྱས་ཟིན་ལུགས། ད་ཆ་ལྷོ་རུ་ཁ་གཏད་ནས་ཕྱག་འཚལ་རྒྱུ་ལྟ་ཅི་མ་ཎི་ཡང་བགྲང་གི་མེད་ཅེས་རང་ཉིད་དག་འབུད་བྱས་པས། སྤྱི་བདེ་ལས་ཁུངས་ཀྱི་མི་སྣ་རྣམས་ཐོག་མར་མགོ་རྨོངས་ཤིང་། དེ་ནས་ཞིབ་བརྩད་བྱེད་སྐབས་གནས་ཚུལ་དེའི་འབྱུང་རྩ་ནི་ངའི་དྲི་བ་སྟེ། “ལྷོ་ཕྱོགས་སུ་གང་ཡོད་དམ་”ཞེས་པའི་དེར་ཐུག་པ་ཤེས་ནས། སྐད་ཅིག་དེ་ཉིད་དུ་ང་ལ་སྲིད་དབང་བེད་སྤྱོད་བྱས་ནས་མང་ཚོགས་ཀྱི་ཆོས་དད་རང་མོས་ལ་འགོག་རྐྱེན་བཟོ་མཁན་ཡིན་པའི་དོགས་གནས་བཅངས་ཏེ་ཉིན་གསུམ་ཏག་ཏག་བཀག་ཉར་བྱས། འོན་ཀྱང་ང་ལ་ཞིབ་བརྩད་བྱ་རྒྱུ་ཅི་ཞིག་ཡོད་དེ། ངས་དྲི་བ་འདི་འདྲི་བའི་དམིགས་ཡུལ་ནི། ངའི་རྨོ་རྨོ་གཙོ་རྒྱུར་རྒན་རྒོན་མང་པོ་ཞིག་གིས་རྒྱུན་དུ་ལྷོ་ཕྱོགས་སུ་ཕྱག་འཚལ་བས་ན། དེའི་རྒྱུ་མཚན་ཤེས་འདོད་པ་ལས། དེ་མིན་དམིགས་ཡུལ་དང་རྒྱུ་མཚན་གང་ཡང་མེད་ཅེས་ཨུ་ཚུགས་མཐར་སྐྱེལ་བྱས་པས། ཁོང་ཚོས་ང་གློད་གྲོལ་བཏང་བ་དང་མཉམ་དུ་ངའི་ལྟོ་ཕོར་གཅིག་པུ་དེ་ཡང་ཧྲུག་ཆག་ཏུ་བཏང་བ་སྟེ། འཕྲལ་སེལ་གྱི་ལས་གནས་དེ་ནས་ཕྱིར་འབུད་བྱས། ད་དུང་ཕྱིན་ཆད་མང་ཚོགས་སུ་ལའང་དྲི་བ་དེ་འདྲི་མི་ཆོག་པའི་ཐ་ཚིག་བསྒྲགས།
“ལྷོ་ཕྱོགས་སུ་ག་རེ་ཡོད་དམ་”ངས་དྲི་བ་འདིའི་ཆེད་དུ་ད་ཕན་དོན་མེད་ཀྱི་སྡུག་པོ་མང་པོ་མྱངས་མོད། འདིས་ཕན་ཐོགས་ལྟ་ཅི། གནོད་སྐྱོན་མང་པོ་བྱུང་བས། ད་ནི་རང་ཉིད་མ་འཆི་གོང་དྲི་བ་འདིའི་ལན་མཐར་ཐུག་དེ་ཤེས་པར་བྱ་རྒྱུ་ནི། རང་གི་མི་ཚེ་འདིའི་བསྐོས་ཐང་ཡིན་པ་འདྲ། འོན་ཀྱང་གཞན་ལ་འདྲི་མི་ཆོག་པའི་གནས་སྟངས་ཀྱི་འོག་ཏུ་དྲི་བ་འདིའི་ལན་ཇི་ལྟར་ཤེས་དགོས་སམ། ངས་སེམས་ཐག་གཙང་བཅད་ངང་རང་ལ་རྨོ་རྨོ་དང་སྤོ་བོས་བཞག་པའི་རྒྱུ་དངོས་རིན་ཐང་ཆེ་བ་གང་ཡོད་བཙོངས་ནས་དཔེ་དེབ་ཉོས། ངས་ཁང་པ་མགོ་ལ་གྱོན་ཞིང་དཔེ་དེབ་ཀྱིས་ཨོལ་སྒྲོག་བྱས་ཏེ་“ལྷོ་ཕྱོགས་སུ་ག་རེ་ཡོད་དམ་”ཞེས་པའི་ལན་བཙལ།
“མཐའ་འཁོབ་བོད་ནས་བརྩིས་པའི་ལྷོ་ཕྱོགས་སུ་འཕགས་ཡུལ་རྡོ་རྗེ་གདན་ཡོད། དེར་མཉམ་མེད་ཟས་གཙང་སྲས་ཀྱིས་་་་་”
“ཐོན་མིས་རྒྱ་གར་དུ་ལམ་བགྲོད་པར་དཀའ་བ་དང་། ཚ་བ། གཅན་གཟན་སོགས་ཀྱི་འཇིགས་པ་ལ་མ་འཛེམས་པར་་་་་”
“བཙན་པོའི་རྒྱལ་རབས་སིལ་བུར་་་་”
“ཤོང་སྟོན་ལོ་ཙཱ་བ་རྒྱ་གར་དུ་སོང་ནས་་་་་་འཕགས་པའི་བཀའ་བཞིན་སྙན་དངགས་མེ་ལོང་མ་བོད་དུ་བསྒྱུར་་་”
“མར་པ་ལོ་ཙཱ་བའང་ལྷོ་ཕྱོགས་རྒྱ་གར་དུ་ལན་གཅིག་མིན་པར་་་”
“དགེ་འདུན་ཆོས་འཕེལ་ཡང་ལྷོ་ཕྱོགས་རྒྱ་གར་འཕགས་པའི་ཡུལ་དུ་་་་”
“ཁྱེད་ཀྱིས་ཤེས་ཡོད་ནའང་འདྲ། མེད་ནའང་འདྲ། གང་ལྟར་འཕྱིས་དྲགས་སོང་། གང་ཡིན་ཟེར་ན། དྲི་བ་དེའི་ལན་ངས་ད་ལྟ་ཤེས་ཐུབ་སོང་བས། ང་ལ་མཚོན་ན། ད་ཆ་དེ་དྲི་བ་ཞིག་མ་རེད་”ངས་སྤོབས་སེམས་ཆེན་པོས་དཔེ་དེབ་མཐུག་པོ་རྣམས་གྲལ་འགྲིག་པོར་འཇོག་ཞོར་དེ་ལྟར་བཤད།
“ཁྱོད་ཀྱིས་གང་ལས་ཤེས་སམ”
“འདི་དག་ལ་བརྟེན་ནས་” ངས་གྲལ་འགྲིག་པོར་བརྩེགས་པའི་དཔེ་དེབ་རྣམས་ལ་མཛུབ་མོ་འཛུགས་ཞོར་ངའོ་སྙམ་པའི་ཉམས་དང་བཅས་ཏེ་བརྗོད།
“མི་སྲིད། མཐིལ་ཕྱིན་པ་ཞིག་རྩ་བ་ནས་ཤེས་ཡོད་མི་སྲིད། ཁྱོད་ཀྱིས་གཅིག་ཤོད་དང་། ད་ཐེངས་འགྲིག་ན་ང་དངོས་གནས་“ཕམ་རྒན་” ཡིན་པ་ཁས་བླངས་ཆོག” ཕམ་རྒན་གྱིས་གཟབ་ནན་ངང་དེ་ལྟར་ཟེར་བས། ངས་གདེང་ཚོད་ཡོད་པའི་ངང་། “མི་སྲིད་ཨེ། སྲིད་དང་མི་སྲིད་ཁྱོད་ཀྱིས་ཐག་གཅོད་ནུས་སམ། ཁྱོད་ཀྱིས་ངའི་དྲི་བར་ལན་འདེབས་མ་ཐུབ་པར་བརྟེན། ངས་སློབ་གྲྭའི་ནང་“རྨོངས་དད་”དང་། “ལྷ་འདྲེ་གདོན་བགེགས” ཅན་གྱི་དྲི་བ་དྲིས་པ་རེད་ཅེས་སློབ་གྲྭ་ནས་ཕྱིར་འབུད་བྱས་པ་དེའང་ཁྱོད་ཀྱིས་ཨེ་སྲིད་སྙམ་པ་ཡིན་ནམ། གལ་སྲིད་ཁྱོད་ཀྱིས་དེ་དུས་ལན་ཏག་ཏག་བཏབ་ཡོད་ན། ད་ཆ་ང་ལས་མེད་ལྟོ་མེད་ཀྱི་མི་ཞིག་མ་ཡིན་པར། དེ་ལས་ལྡོག་སྟེ་སློབ་གྲྭ་ཆེན་མོ་ཐོན་པའི་ལས་བྱེད་པ་ཞིག་ཡིན་ངེས། དྲང་པོ་བཤད་ན། དྲི་བ་དེའི་ལན་བརྙེད་རྗེས་ང་རང་དངོས་གནས་བློ་ཕམ་བྱུང་། ལན་སྙིང་པོ་མེད་པ་འདི་འདྲ་ཞིག་གི་ཆེད་དུ་ངས་སྡུག་བསྔལ་དེ་ཙམ་མྱངས་པ་དངོས་གནས་དོན་མེད་རང་རེད། ཁྱོད་རང་ཉོན་དང་། ལྷོ་ཕྱོགས་ལ་ཕྱག་འཚལ་དོན་ནི་གཞན་མ་ཡིན་པར། བོད་ལ་དུས་རབས་བདུན་པའི་ནང་ནས་དར་བའི་ཡི་གེ་དང་། ནང་ཆོས། སྙན་དངགས་སོགས་ཀྱི་ཁུངས་ཆ་ཚང་བོད་ནས་བརྩིས་པའི་ལྷོ་ཕྱོགས་ཏེ། རྒྱ་གར་འཕགས་པའི་ཡུལ་ནས་ཡིན་པ་དང་། ཡུལ་དེར་སངས་རྒྱས་དངོས་སུ་བྱོན་པ་མ་ཟད། མཁས་གྲུབ་གྲངས་ལས་འདས་པ་ཡང་བྱོན་པ་དང་། རང་རེའི་བོད་ཀྱི་མཁས་གྲུབ་མང་ཆེ་བའང་རྒྱ་གར་དུ་ཕེབས་ནས་ཐོས་བསམ་སློབ་གཉེར་གནང་མྱོང་བ་སོགས་ཀྱི་ཆ་ནས་རེད། དཔེར་ན་་་” ངས་ཀྱང་ཕམ་རྒན་གྱིས་སློབ་འཁྲིད་བྱེད་སྟངས་ཇི་བཞིན་དཔེ་ལ་དཔེ་སྦྱར་ནས་རང་གི་ཁྱད་དུ་འཕགས་པའི་བཤད་རྩལ་ངོམས།
ཕམ་རྒན་གྱིས་ཐོག་མར་ངའི་སྐད་ཆར་དོ་སྣང་ཆེན་པོས་ཉན་ཞིང་། མཐར་ཧ་ཧ་དང་། ཧུ་ཧུའི་གད་མོ་གྲོད་པ་ན་ན་དགོད་ཚུལ་ལ་བརྟགས་ན་ཁོ་རང་ངའི་རྣམ་དཔྱོད་ལ་ཧང་སངས་ཐག་ཆོད་ཡོད་པ་འདྲ།
“དེ་ཟེར་རམ། དྲི་བ་དེ་ཡོང་བར་ངས་བསྒུགས་ནས་བསྡད་ཡོད། སྔོན་མའི་མི་དང་ད་ལྟའི་མི་ཚད་བསྡུར་བྱ་མི་རུང་། སྔོན་མ་རྒན་རྒོན་ཚོ་མང་བ་ཆོས་ཀྱི་གནས་ལུགས་ལྟ་ཅི་ཡི་གེ་ཡང་མི་ཤེས་པ་རྐྱང་ཡིན་པས། ཁོང་ཚོའི་སེམས་ནང་རིན་ཐང་ཆེ་ཤོས་ནི། ལྷ་སའི་ཇོ་བོ་ཤཱཀྱ་རྣམ་གཉིས་དང་། གྲྭ་ས་སེར་འབྲས་དགེ་གསུམ་རེད། ད་ཆ་བོད་ལ་བཅིངས་འགྲོལ་བྱས་པའི་ཚུན་ལ་གཞི་རིམ་མང་ཚོགས་ལ་སློབ་གསོ་སྤྲོད་རྒྱུ་གཙོ་བོར་བཟུང་སྟབས། ཁོང་ཚོའི་བསམ་བློའི་ཆུ་ཚད་གོང་མཐོར་སོང་ནས། རང་གིས་དད་མོས་བྱེད་སའི་ཆོས་ཀྱི་ཁུངས་རྒྱ་གར་ཡིན་པ་ཤེས་སྟབས་ཕྱག་འཚལ་སའི་ཁ་ཕྱོགས་ཀྱང་བསྒྱུར་བ་རེད” ངས་སྔ་ས་ནས་བསམ་གཞིགས་བྱས་པའི་སྐད་ཆ་རྣམས་ཕམ་རྒན་ལ་བཤད། “དེ་འདྲ་ཡིན་ན། རྒན་རྒོན་ཚོ་སུ་ལ་དྲིས་ནའང་དེའི་རྒྱུ་མཚན་མི་ཤོད་པ་གང་ཡིན་ནམ”
“ཁྱེད་ཀྱི་འདོད་པ་ལྟར་ན། ཨ་མཆོད་ཚུལ་ཁྲིམས་ཀྱིས་ཀྱང་བཅིངས་འགྲོལ་མ་བཏང་སྔོན་དུ་དམ་པའི་ཆོས་ཀྱི་འབྱུང་ཁུངས་ལྷོ་ཕྱོགས་རྒྱ་གར་ཡིན་པ་མ་ཤེས་པ་རེད་ཟེར་རམ། ཨ་མཆོད་ཚུལ་ཁྲིམས་དེ་སྔོན་འབྲས་སྤུངས་དགོན་པ་ནས་ནང་པའི་ཆོས་ལ་སྦྱངས་པ་མཐར་ཕྱིན་པ་གནང་བ་མ་ཟད། རིག་པའི་གནས་གཞན་ལའང་ཇི་ཙམ་མཁས་པ་ཁྱོད་ཀྱིས་ཤེས་གསལ་རེད།”ཟེར།
“་་་ ་་་”སྐད་ཆ་འདིས་ང་རང་ཁ་གྲག་རྒྱུ་མེད་པར་གྱུར་པས། སེམས་ནང་ཙག་ཤད་ཅིག་འཁྱུག་པ་དང་འབྲེལ་ངོ་གདོང་ཚ་ལམ་ལམ་ཡང་བྱས་པ་མ་ཟད། ངའོ་སྙམ་པའི་སྤོབས་སེམས་ཀྱི་ཁང་བཟང་དེ་རྨང་ནས་ཉིལ་སོང་། འོན་ཀྱང་། ངས་རྣམ་རིག་བཀོལ་ཏེ་ལན་འདྲ་ཆགས་ཤིག་ཨེ་ཐེབས་ལྟ་སྙམ་བཞིན་པའི་སྐབས། ཕམ་རྒན་གྱིས་“སྤྱིར་བཏང་དྲི་བའི་ལན་ལ། གཞན་གྱིས་རྒྱུ་མཚན་གྱི་ཐོག་ནས་སྐྱོན་བརྗོད་བྱེད་ས་མེད་ན། འགྲིག་པར་བརྩི་དགོས། འོན་ཀྱང་། སྤྱི་ཚོགས་ཀྱི་གནས་ཚུལ་དང་འབྲེལ་བའི་དྲི་བའི་ལན་ནི། དེ་ཙམ་གྱིས་མི་འགྲིག་པར་དོན་དངོས་ཀྱི་གནས་ཚུལ་དང་འཚམས་པ་དགོས། དཔེར་ན། ད་གིན་ངས་ཁྱེད་ལ་དྲིས་པའི་དྲི་བ་དེར། ཨ་མཆོད་ཚུལ་ཁྲིམས་ཀྱིས་དེ་སྔོན་ནས་ནང་པ་སངས་རྒྱས་པའི་ཆོས་ཀྱི་ཁུངས་དེ་ལྷོ་ཕྱོགས་རྒྱ་གར་འཕགས་པའི་ཡུལ་ཡིན་པ་ཤེས་ཡོད་ཀྱང་། སྐབས་དེ་དུས་མང་ཚོགས་མང་ཆེ་བའི་བྱེད་སྟངས་དང་བསྟུན་ནས་ཁ་ལྷོ་རུ་གཏད་དེ་ཕྱག་མ་འཚལ་བ་རེད་ཅེས་ལན་བཏབ་ན་འགྲིག ཡིན་ནའང་། དེ་ཨ་མཆོད་ཚུལ་ཁྲིམས་ཀྱི་ལྟ་ཚུལ་ངོ་མ་རེད་དམ། ང་ཚོས་གཞི་འཛིན་ས་ནི། ལན་དེ་དང་གནས་ཚུལ་དངོས་གཉིས་འཚམས་མི་འཚམས་ལ་བལྟ་བ་ལས། གཞན་གྱི་ཁ་འགོག་ཐུབ་ཙམ་བྱུང་བས་མི་འགྲིག”ཅེས་གསུངས། ཁོང་གི་སྐད་ཆའི་ཚིག་འབྲུ་རེ་རེ་ནི། སྦྲང་ཆར་གྱི་ཐིགས་པ་དང་འདྲ་བར་ངའི་ཡིད་ཀྱི་ཞིང་སར་སིམ་ཏེ། ཁེངས་སེམས་དང་ང་རྒྱལ་གྱི་ས་རྒོད་བོངས་པར་མ་ཟད། ཁོང་གི་གསུངས་པར་རྗེས་སུ་ཡི་རང་བ་དང་མཉམ་དུ། དོན་དམ་གྱི་“རྒྱལ་རྒན་”ནི་ཁྱེད་རེད་སྙམ་པའི་འདུ་ཤེས་ཀྱི་མྱུ་གུ་གསར་པ་ཡང་སྐད་ཅིག་ཉིད་དུ་སྐྱེས་བྱུང་།
“ལྷོ་ཕྱོགས་ལ་ག་རེ་ཡོད་དམ།”ངས་ཡིད་ཆེས་དང་རེ་བས་ཁེངས་པའི་དྲི་བའི་མེ་ཏོག་དེ་རྒྱལ་རྒན་གྱི་སྙན་གྱི་དབང་པོར་གསོལ། བཤད་མི་ཤེས་པའི་ཚོར་བ་ཞིག་གིས་བསྐུལ་ནས། བདག་གི་སྙིང་ཁ་ཏིག་ཏིག་དུ་འཕག་གིན་འདུག་ལ། བདག་གི་ཁྲག་རྩ་ལིང་ལིང་དུ་འཕར་གྱིན་འདུག ཧ་ལམ། བདག་ལ་སྲིད་ན་བརྙེད་པར་དཀའ་བའི་ནོར་བུ་ཞིག་འཐོབ་ལ་ཉེ་བའི་ཚོར་སྣང་བྱུང་བ་དང་འདྲ།
“ལྷོ་ཕྱོགས་ན་གང་ཡོད་དམ་ཞེས་པའི་དྲི་བ་འདི་ནི། ཤིན་ཏུ་ཐུང་ལ། དེའི་ལན་ཡང་ཤིན་ཏུ་ཐུང་བ་སྟེ། ལྷོ་ཕྱོགས་ན་བོད་ཀྱི་རྩ་ཆེའི་སྲོག་རྩ་ཡོད་ཅེས་པ་ཙམ་རེད། འོན་ཀྱང་འདིའི་དོན་ཕྱི་གསལ་ནང་གསལ་ཞིག་བཟོ་དགོས་ན། བོད་ཀྱི་དོན་དངོས་གནས་སྟངས་གསལ་པོ་མི་ཤེས་པའི་ཁྱེད་ལྟ་བུར། ཚིག་རེ་ཟུང་གིས་གོ་བ་སྐྱེ་ཐུབ་པ་ཞིག་མ་རེད། ཁྱེད་ཀྱིས་ལྟོས་དང་། རི་མགོའི་དར་ལྕོག་ཡ་གིར་ལྟོས་དང་། དར་ལྕོག་འདིའི་ཁུངས་ནི་ཆེས་གནའ་བོའི་བོད་ཀྱི་ཕ་མེས་ཀྱི་ཆོས་ཏེ། ཧ་ལམ་མི་ལོ་ཁྲི་ཕྲག་གོང་གི་བོན་དང་འབྲེལ་ཞིང་། དེའི་དན་རྟགས་སུའང་། དར་ལྕོག་གི་ཚོས་གཞིས་འབྱུང་བ་རྣམ་ལྔ་མཚོན་པ་དེ་རང་གིས་གསལ་བར་གོ་ནུས། དར་ལྕོག་འདི་གསར་གཏོད་གནང་མཁན་གྱི་མི་རིགས་ནི་ཤེས་རིག་ལྡན་པ་ཞིག་ལས་བླུན་རྨོངས་ཤིག་རྩ་བ་ནས་མ་རེད། ཁོང་ཚོས་དུས་རབས་བདུན་པ་ཙམ་ནས། ཕྱོགས་གཅིག་ནས་དར་ལྕོག་འདི་དང་ཆ་འདྲ་བའི་རུ་དར་སྒྲེང་བཞིན་སུམ་གཉིས་ས་ཡི་དཀྱིལ་འཁོར་ལ་དབང་བསྒྱུར་བྱེད་འགོ་བཙུགས་ཤིང་། ཕྱོགས་གཞན་ནས། རྒྱ་གར་གྱི་ནང་པའི་ཆོས་བོད་དུ་གདན་དྲངས་ནས་དར་ལྕོག་ཐོག་ལ་གཟུངས་སྔགས་སོགས་ནང་དོན་ཁ་ཤས་གསར་སྣོན་བྱས་ཡོད། ཁྱེད་ཀྱིས་མཐོང་ཡོད་ངེས་ལྟར། ད་ལྟའི་དར་ལྕོག་ཐོག་གི་མ་ཎི་ཡིག་དྲུག་དང་། རྒྱལ་མཚན་རྩེ་མོའི་དཔུང་རྒྱན་གྱི་གཟུངས་སོགས་ནི་དུས་རིམ་དེའི་ནང་གསར་སྣོན་བྱས་པ་རེད། ཡིན་ནའང་། དུས་མཐར་སླེབས་དུས། བན་དེ་དང་བོན་པོ་གཉིས་ཀྱི་སྲིད་དབང་འཐབ་རྩོད་ཀྱི་མི་མངོན་པའི་དམག་འཁྲུག་དེ། གོ་ཐལ་ཁྲོད་ཀྱི་མེ་ཐལ་ཇི་བཞིན། རྐྱེན་གྱི་རླུང་བུ་དང་འཕྲད་དུས། མི་མངོན་པ་ནས་མངོན་པ་དང་། ཆུང་བ་ནས་ཆེ་བར་གྱུར་ཏེ། མཐར་མེས་པོའི་རྒྱལ་རབས་ཏེ། སུམ་གཉིས་ས་ཡི་དཀྱིལ་འཁོར་ལ་ཁྱབ་བྱེད་ཀྱི་དར་དཀར་ཡུག་ཅིག་དེ་འཚིག་པར་གྱུར། དེ་ནས་བཟུང་། བོད་མི་ཚོས་དམག་འཐབ་ནི་རང་གཞན་གཉིས་ཕུང་གི་ལས་ཤིག་ཏུ་མཐོང་ནས་དམག་སྒར་གྱི་ཚབ་ཏུ་དགོན་པ་བཞེངས་ཤིང་། མཚོན་ཆའི་ཚབ་ཏུ་སྐུ་གསུང་ཐུགས་རྟེན་བཞེངས། དམག་མིའི་ཚབ་ཏུ་གྲྭ་བཙུན་འབོར་ཆེན་གསོས་ཤིང་། དམག་ཁྲིམས་ཀྱི་ཚབ་ཏུ་ཆོས་ཁྲིམས་བསྡམས། དེ་ནས་བཟུང་བོད་ཡུལ་འདི་ཉིད་འཛམ་གླིང་ཡུལ་གྲུ་གཞན་གྱི་ལྡོག་ཕྱོགས་ཏེ། ཚེ་འདིར་རྗེས་ལུས་ཀྱི་གནས་བབས་བཟུང་སྟེ། ཕྱི་མ་དག་ཞིང་དུ་སྔོན་ཐོན་པའི་གོ་འཕང་ཐོབ་པའི་ཚད་མཐོའི་དམིགས་ཚད་ཅིག་བཅངས་ནས་ཤར་སྐྱོད་བྱས། ཁྱོད་ཀྱིས་མེས་པོ་ཚོའི་གནང་སྟངས་འདི་ཡང་དག་པ་ཞིག་ཡིན་པར་བསམས་ནའང་འདྲ། ནོར་འཁྲུལ་ཡིན་པར་བསམས་ནའང་འདྲ། ད་ལྟའི་དུས་འདིར་ངེད་གཉིས་ལོ་རྒྱུས་ཀྱི་ཁྲིམས་དཔོན་བྱས་ནས། འདིས་འགྲིག་འདིས་ནོར་གྱི་ཁྲིམས་ཐག་གཅོད་མཁན་མ་ཡིན་པས། འགྲིག་མ་འགྲིག་གི་གཏམ་དག་རིང་དུ་བསྐྱུར། ཨ་རོགས། ཇ་ཞིག་མི་བླུག་གམ།” རྒྱལ་རྒན་གྱིས་མཚམས་འདིར་སླེབས་དུས་བདག་ལ་ཕྱོགས་ནས་དེ་ལྟར་བཤད། བདག་ནི་ད་ལྟ་ལྷ་པ་ཞིག་ལ་ལྷ་བབས་པའི་མདུན་སར་སྔོན་བྱུང་གི་གནས་ཚུལ་དག་ཉན་བཞིན་པའི་ཉམས་སྣང་འབྱུང་མུར། ཇ་དགོས་པའི་གཏམ་དེ་གོ་བ་དང་རིངས་སྟབས་ཀྱིས་ཇ་ཕོར་པ་གང་བླུགས་ནས་ཁོ་ལ་སྤྲད། ཁོས་ངའི་ཇ་དྭངས་ཕོར་པ་གང་དེ་ཞིམ་མདོག་ངང་བཏུང་རྗེས།
“འོ་ལགས་སོ། །དེ་ནས་བོད་མི་ཚོར་བསམ་རྒྱུ་གཅིག་དང་དྲན་རྒྱུ་གཅིག་རང་ཡོད་པ་དེ། སྐྱབས་གནས་དཀོན་མཆོག་གསུམ་ཟེར་བ་དེ་རེད། དཀོན་མཆོག་གསུམ་གྱི་ངོ་བོ་ཀུན་འདུས་པ་ནི་བླ་མ་རིན་པོ་ཆེ་ཞེས་པ་དེ་ཡིན་ཞིང་། བོད་མི་ཚོས་དེ་ལ་བླ་ན་མེད་པའི་གོང་བཀུར་ཞུ་ལ། རང་གི་ཁོག་པའི་སྙིང་དང་དཔྲལ་བའི་མིག་ལས་རྩ་ཆེ་བར་བརྩི། སྤྱིར་བཏང་བོད་ལ་བླ་མ་མང་པོ་ཡོད་ཀྱང་། དེ་དག་གི་ནང་ནས་བོད་ཀྱི་ཐུན་མོང་མ་ཡིན་པའི་ལྷ་མཆོག་འཕགས་པ་སྤྱན་རས་གཟིགས་ཀྱི་རྣམ་སྤྲུལ་་་ ་་་”
“ཧྲ་ཐག”གློ་བུར་དུ་ངའི་ཁང་པའི་སྒོ་ཧོབ་སྟེ་ཕྱེ་བ་དང་མཉམ་དུ་ང་ལ་ཧ་ཅང་ཆ་རྒྱུས་ཡོད་པའི་སྤྱི་བདེ་ཅུས་ཀྱི་ཅུང་ཀྲང་ཝང་ཡོན་སུང་གིས་ལག་ཏུ་ཐུང་མདའ་བཟུང་ཞིང་། ཉེན་རྟོག་པ་འགའ་འཁྲིད་ནས་རྫིག་ཉམས་ཆེན་པོས་ཡར་འཛུལ་ཡོང་བས། རྒྱལ་རྒན་གྱི་སྐད་ཆའི་མཚམས་ཆད།
“ཁ་བྲལ་རིང་ལུགས་པའི་རྒྱུག་ཁྱི་ཁྱོད། རྒྱ་གར་ནས་འདིར་ག་རེ་བྱེད་པར་ཡོང་བ་ཡིན། ཁྱོད་ཀྱི་ངན་བྱུས་ང་ཚོས་ཧ་གོ་གི་མ་རེད་བསམ་གྱི་འདུག་གམ། ཁྱོད་ཀྱིས་ལྷ་འདྲེ་གདོན་བགེགས་ལ་དད་པའི་མི་འདི་དང་མཉམ་དུ་བྱ་སྤྱོད་གང་འདྲ་ཞིག་སྤེལ་རྩིས་ཡོད་པ་ང་ཚོས་ལོས་ཤེས། ཧ་ཧ་ཧ། ཁོ་གཉིས་ཟུངས་ལ་སྔོག་བཤེར་བྱོས།” ཁོས་དེ་ལྟར་བཀའ་བཏང་མ་ཐག་ཉེན་རྟོག་པ་དཀྱུས་མ་དེ་ཚོས་ངེད་གཉིས་བསམ་ལོང་བྱེད་ལོང་མེད་པར་བཟུང་ཞིང་ཁྱིམ་ནང་གི་ཁུག་ཁུག་ཀྱོག་ཀྱོག་ཡོད་ཚད་བསྔོགས།
ཟླ་བ་ག་ཚོད་ཕྱིན་པའི་རྗེས་སུ་ཡིན་མིན་མི་ཤེས། བཀག་ཉར་ཁང་ནས་ང་ལ་ཚ་འདྲི་འཇམ་འདྲི་ག་ཚོད་བྱས་ཀྱང་ངས། “རྒྱལ་རྒན་ནི་ངའི་དགེ་རྒན་ཡིན་སྟབས། ང་ལ་ལྟ་ཙམ་བྱེད་པར་ཡོང་བ་ཞིག་ལས། དེ་མིན་གྱི་གནས་ཚུལ་གང་ཡང་མེད་”ཅེས་ལན་གཅིག་རང་ཨུ་ཚུགས་མཐར་སྐྱེལ་གྱིས་བཏབ། ངས་རྒྱལ་རྒན་ངེད་གཉིས་ཀྱིས་ལྷོ་ཕྱོགས་སུ་ག་རེ་ཡོད་མེད་སྐོར་བཤད་པ་དེ་ཚོ་ངོས་ལེན་བྱས་མེད། གང་ཡིན་ཟེར་ན། ཁོང་ཚོ་བརྗོད་གཞི་དེ་ལ་ཚོར་སྣང་སྐྱེན་པར་མ་ཟད་དགའ་པོ་མེད་པ་ཧ་གོ་བས་ཡིན། འོན་ཀྱང་ཁོང་ཚོས་ང་རང་ཐད་ཀར་མི་དམངས་ཁྲིམས་ཁང་དུ་ཁྲིད་ནས་ངས་བྱ་བ་བརྩམ་རྒྱུ་ལྟ་ཅི་མིང་ཙམ་ཡང་ཆ་རྒྱུས་མེད་པའི་ཉེས་པ་སྟེ། རྒྱ་གར་ནས་བཏང་བའི་“ཁ་བྲལ་རིང་ལུགས་པ་” དང་ངན་འབྲེལ་གྱིས་མེས་རྒྱལ་ཁ་བྲལ་གཏོང་བའི་བྱ་ངན་རྩོམ་རྩིས་བྱས་པ་ཞེས་པའི་ཉེས་མིང་འོག་དུས་བཀག་བཙོན་འཇུག་ལོ་གསུམ་དང་། ཆབ་སྲིད་ཀྱི་ཁེ་དབང་ལོ་བཞི་འཕྲོག་པའི་ཐག་གཅོད་བྱས་ཏེ། ང་རང་ངའི་ཕ་ཡུལ་དང་ཐག་ཧ་ཅང་རིང་བའི་བྱང་ཕྱོགས་ཀྱི་ངལ་རྩོལ་སྒྱུར་བཀོད་ར་བར་བརྫངས། ང་བྱང་ཕྱོགས་སུ་བརྫངས་པ་དེས་ལྷོ་ཕྱོགས་དང་ཐག་ཇེ་རིང་དུ་སོང་བའི་སྣང་བ་ཤར་བས། སེམས་ནང་རང་བཞིན་གྱིས་སྐྱོ་སྣང་སྐྱེས་བྱུང་། གལ་ཏེ་བཙོན་ཁང་འདི་ལྷོ་ཕྱོགས་སུ་ཆགས་ཡོད་ན། ངས་དགའ་བཞིན་སྤྲོ་བཞིན་དུ་བསྐྱོད་ངེས། ང་རང་ལྷོ་ཕྱོགས་ལ་ཅི་འདྲའི་དགའ་ཨང་།
“ལྷོ་ཕྱོགས་སུ་ཡང་སྙིང་བོད་ཀྱི་སྲོག་རྩ་སུ་ཡོད་དམ།”རྡོ་གཤག་སའི་རི་ལྡེབས་སུ་ངས་ངལ་གསོ་ཞོར་ཁ་ནས་དབང་མེད་དུ་ཆིག་ལབ་ཀྱི་དྲི་བ་དེ་ཤོར།
“ཁྱོད་ཀྱིས་ག་རེ་ཟེར་གྱི་ཡོད། ”བཙོན་རོགས་རྒད་པོས་ལག་པའི་རྨ་ལ་འཁོར་བའི་རྣག་བཙིར་ཞོར་ང་ལ་དེ་ལྟར་དྲིས། ངས་གང་ཡང་མ་ལབ།
“ཁྱོད་ད་དུང་ང་ལ་ཡིད་མ་ཆེས་པར་ཡོད་དམ། ངས་ལྐོག་ལན་སྐྱེལ་བར་སྐྲག་ན། གང་ཡང་མ་བཤད་ནའང་འགྲིགས།”
“ང་ཞེད་དགོས་དོན་ག་རེ་ཡོད། དྲི་བ་འདིའི་ཆེད་དུ་ངའི་རྨོ་མོ་ལགས་གཏན་མེད་དུ་གྱུར་ཅིང་། ངའི་དགེ་རྒན་བཙོན་དུ་ཚུད་པ་དང་། ད་དུང་ང་རང་སློབ་གྲྭ་དང་ལས་གནས་གཉིས་ཀ་ནས་རིམ་པས་ཕྱིར་འབུད་ཀྱིས་ད་ལྟ་འདིར་སླེབས་པ་རེད། ད་ང་ལ་ག་རེ་འབྱུང་རྒྱུ་ཡོད་དམ། ཧ་མཐོ་ན་ངའི་སྲོག་དམར་པོ་འདི་འཕྲོག་སྲིད། དེར་ང་མི་སྐྲག གང་ལྟར་དྲི་བ་འདིའི་ལན་བརྙེད་པར་བྱ་རྒྱུ་ནི། ངའི་མི་ཚེ་འདིའི་བསྐོས་ཐང་ཡིན་ཞིང་། དྲི་བ་འདིའི་ལན་མ་བརྙེད་ན་ང་རང་གསོན་ཡང་སྙིང་པོ་གང་ཡང་མེད།”
“དེ་འདྲ་ཡིན་ན། ཁྱོད་ཀྱིས་དྲི་བ་དེ་ང་ལ་གསལ་ཀ་གཏོད་ནས་ཤོད་དང་། གཅིག་བྱས་ན་ངས་ཤེས་སྲིད།” རྒད་པོས་རྣག་བཙིར་ཟིན་པའི་རྨ་དེར་རྨ་རས་ཐེབས་ཆག་ཅིག་གཡོགས་ཞོར་དུ་ང་ལ་དེ་ལྟར་བཤད།
“བོད་མི་རྒན་རྒོན་ཚོས་ཉིན་ལྟར་ཕྱག་འཚལ་ཅིང་སྙིང་དབུས་ནས་སྨོན་ལམ་འདེབས་ས་སྟེ། ལྷོ་ཕྱོགས་ན། བོད་མིའི་སྲོག་རྩ་སུ་ཡོད་དམ”
“ཁྱོད་ཀྱིས་དེ་ཡང་ཤེས་ཀྱི་མེད་དམ། དཔེ་རེད། ང་དང་ངའི་ལོ་མཉམ་ཡིན་པའི་བཙོན་གྲོགས་ཚང་མ་དེའི་ཆེད་དུ་བཙོན་ཁང་འདིར་བཅུག་ནས་མི་ལོ་ ༣༠ ལྷག་སོང་བ་རེད། ངའི་བཟའ་ཟླར་མཚོན་ན། བཙོན་ཁང་འདིའི་ནང་སྲོག་རྩ་དེའི་ཆེད་དུ། རང་གི་སྲོག་བློས་བཏང་སོང་། ང་ཚོའི་མི་རབས་རྗེས་མ་ལྟས་ཕྲུག་ཀླད་ཆུང་ཁྱོད་འདྲ་བ། རང་གི་སྲོག་རྩ་གར་ཡོད་མི་ཤེས་མཁན་ཞིག་བྱུང་བ་དེ་དངོས་གནས་ཕ་མེས་ཀྱི་ཞབས་འདྲེན་རེད།”ཅེས་རྒད་པོའི་གདོང་ལ་ཁྲོ་ཉམས་ཤར་བཞིན་ང་ལ་ཚིག་རྩུབ་མོས་བཤད།
“ཁྱེད་ཀྱིས་དྲི་བ་དེའི་ལན་ཏན་ཏན་ཤེས་སམ། ཤེས་ན་ང་ལ་གསུངས་དང་། དྲི་བ་དེའི་ལན་མ་ཤེས་མཁན་བདག་ཙམ་མ་ཟད། གཞན་ཆེས་མང་པོ་ཡོད་ཅིང་། ད་དུང་མང་པོ་ཞིག་གིས་དྲི་བ་འདིར་བསམ་གཞིགས་ཐུབ་རྒྱུ་ལྟ་ཅི། གོ་ཐོས་ཙམ་ཡང་མེད་”
རྒད་པོས་ཡུན་རིང་བསམ་གཞིགས་བྱས་རྗེས། “ང་ཚོ་བཙོན་ཁང་ལ་བསྡད་ནས་ལོ་ངོ་བཅུ་ཕྲག་གསུམ་ལས་མ་སོང་ཡང་། ཕྱི་ལ་དེ་འདྲའི་འགྱུར་བ་བྱུང་བ་ནི་དངོས་གནས་བསམ་ཡུལ་ལས་འདས། ང་ལ་ཡང་ད་ལྟ་ཁྱོད་དང་མཉམ་ངེས་ཀྱི་བུ་ཞིག་ཡོད་མོད། འོན་ཀྱང་སྐྱེས་ཙམ་ཉིད་ནས་དེ་བསྐྱུར་ནས་བཙོན་ཁང་འདིར་ཡོང་དགོས་བྱུང་། ད་བུ་དེ་ཡང་ཅི་འདྲ་ཆགས་ཡོད་དམ།”
“ཁྱེད་ལུང་པ་གང་ནས་ཡིན། མིང་ལ་ཅི་ཟེར། ངའི་རྨོ་མོ་སྒྲོལ་མ་ངོ་ཤེས་སམ།”ངས་ཧ་ཅང་དངངས་སྟབས་དང་བཅས་དྲིས།
“ཁྱོད་་་་”རྒད་པོས་ལག་གཉིས་འདར་འདར་ངང་ངའི་གདོང་ལ་ཅེ་རེར་བལྟ་བཞིན་“ཁྱོད་དངོས་གནས་རྣམ་གླིང་རྨོ་མོ་སྒྲོལ་མའི་ཚ་བོ་མིན་ནམ་”ཟེར།
“ཡིན་”
“ངའི་བུ། ང་ཁྱེད་རང་གི་ཕ་ཡིན།”
“པཱ་ལགས་་་་”
“ངའི་བུ་་་་”ངེད་གཉིས་དགའ་སྐྱོ་ཟུང་གི་ཚོར་བས་བསྐུལ་ཏེ་ཕན་ཚུན་འཐམ་ཅིང་མིག་ཆུ་བཞུར།
“ཡ། བུ། དཀྱིལ་ཀྲུང་དུ་སྡོད་ལ། ལེགས་པར་ཉོན་དང་། ངས་ཁྱོད་ལ་བཤད། ང་ཁྱོད་ཀྱི་ལོ་ཚོད་ཡིན་དུས། དྲི་བ་འདི་ནི་བོད་གངས་ཅན་ལྗོངས་ཀྱི་སྐྱེ་བོ་སུ་ལའང་དྲི་བ་ཞིག་མིན། དེའི་རྒྱུ་མཚན་ནི། གང་ཟག་གང་ཞིག་ལ་གནད་དོན་གང་ཞིག་གི་ཐད།་མ་རྟོགས་པ་དང་ལོག་པར་རྟོག་པ་དང་། ཐེ་ཚོམ་བཅས་མེད་ན། དེ་དང་འབྲེལ་བའི་དྲི་བ་ཡང་མེད་པས་སོ།། ཡ། ད། དཀྱིལ་ཀྲུང་དུ་སྡོད།” ཡུན་རིང་སོང་རྗེས་པ་ཕས་ཧ་ཅང་དོ་ནན་ཆེན་པོས། རི་ལྡེབས་ཀྱི་ས་ལ་མཛུབ་མོ་འཛུགས་བཞིན། ང་ལ་དཀྱིལ་ཀྲུང་དུ་སྡོད་དགོས་པའི་བརྡ་གནང་བ་དང་འབྲེལ། ཁོང་ཡང་རྡོའི་ཐོག་ཏུ་དཀྱིལ་ཀྲུང་བཅས་ནས་བཞུགས་པས། སྣང་ཚུལ་འདི་ནི་སངས་རྒྱས་ཀྱིས་རང་གི་གདུལ་བྱར་ཆོས་སྟོན་སྐབས་དང་མཚུངས་པར་སྣང་། ངས་ཀྱང་ཕའི་བཀའ་བཞིན་ས་ཐོག་ཏུ་དཀྱིལ་ཀྲུང་དུ་བསྡད། ཕས་མིད་པ་བསངས་ཙམ་བྱས་རྗེས། གསུངས་དོན།
“སྔོན་གྱི་ཚེ། སངས་རྒྱས་བཅོམ་ལྡན་འདས། འོད་མའི་ཚལ་དུ་བཞུགས་པའི་ཚེ། ཞལ་འཛུམ་པར་མཛད་པའི་འོད་ཀྱིས། བོད་ཀྱི་ཡུལ་བཀང་བ་ན། བྱང་ཆུབ་སེམས་དཔའ་སྒྲིབ་སེལ་གྱིས། སངས་རྒྱས་ཞལ་འཛུམ་པར་མཛད་པའི་རྒྱུ་དང་། རྐྱེན་གང་ཡིན་པའི་སྐོར་བཀའ་འདྲི་ཞུས་པར། སངས་རྒྱས་ཀྱིས། དུས་གསུམ་སངས་རྒྱས་ཀྱི་གདུལ་བྱར་མ་གྱུར་པའི་མཐའ་འཁོབ་ཁ་བ་ཅན་གྱི་རྒྱལ་ཁམས་དེར། འཕགས་པ་སྤྱན་རས་གཟིགས་ཀྱི་ཐུགས་རྗེ་བཀའ་དྲིན་ལས། དམ་པའི་ཆོས་ཉི་མ་ཤར་བ་ལྟར་རྒྱས་པར་གྱུར། དེ་ཡང་སངས་རྒྱས་གཞན་གྱིས་མ་ཐུལ་བར། སྤྱན་རས་གཟིགས་ཁོ་ནས་འདུལ་ཐུབ་པའི་རྒྱུ་མཚན་ནི། སྔོན་གྱི་ཚེ། སངས་རྒྱས་སྟོང་གི་སྤྱན་སྔར་འཕགས་པ་སྤྱན་རས་གཟིགས་ཀྱིས། མཐའ་འཁོབ་འདུལ་དཀའི་སེམས་ཅན་དེ་དག་ཀུན། བདག་གིས་ཐར་པའི་ལམ་དུ་འདུལ་གྱུར་ཅིག །ཅེས་སོགས་དམ་བཅའ་མཛད་པས་རེད་སོགས་བཀའ་སྩལ།
དེ་ནས་སངས་རྒྱས་ཀྱི་ཐུགས་ཀ་ནས་པདྨ་དཀར་པོ་ལྟ་བུའི་འོད་ཟེར་ཞིག་བྱུང་ནས། འོད་དེ་བདེ་བ་ཅན་གྱི་ཞིང་ལ་སོང་སྟེ། སངས་རྒྱས་འོད་དཔག་མེད་ཀྱི་ཐུགས་ཀར་ཐིམ་པ་དང་། འོད་དཔག་མེད་ཀྱི་ཐུགས་ཀ་ནས་འོད་དེ་སླར་ཡང་བྱུང་སྟེ། བདུད་རྩིའི་མཚོ་པདྨ་ཅན་དུ་ཞུགས་པས། པདྨའི་མཚོ་དེའི་དབུས་ནས་པདྨ་གཞན་ཀུན་ཟིལ་གྱིས་གནོན་པའི་པདྨའི་རྒྱལ་པོ་ཉི་ཟླ་འབུམ་ཕྲག་གི་འོད་ཟེར་ཕྱོགས་གཅིག་ཏུ་བསྡུས་པ་ལྟ་བུའི་གཟི་འོད་འཕྲོ་བ་ཞིག་བྱུང་ནས། ཞལ་ཁ་ཕྱེ་ཞིང་རྒྱས་པའི་ཁོངས་སུ་སྐུ་ལུས་གངས་རིའི་ཕུང་པོ་ལྟར་དཀར་ཞིང་འོད་ཟེར་འཕྲོ་བ། ཞལ་འཛུམ་བག་ཅན། ཞལ་གཅིག་ཕྱག་བཞི་རྒྱན་ཀུན་དང་ལྡན་པ། རྩ་བའི་ཕྱག་གཉིས་ཐུགས་ཀའི་དབུས་སུ་ཐལ་མོ་སྦྱར་ཞིང་། གཡས་ཀྱི་ཕྱག་འོག་མས་ཤེལ་དཀར་གྱི་ཕྲེང་བ་འདྲེན་པ། ཕྱག་གཡོན་གྱི་འོག་མས་པདྨ་དཀར་པོ་འཛིན་ཞིང་། པདྨའི་མེ་ཏོག་སྙན་གྱི་ཐད་དུ་ཞལ་ཁ་བྱེ་བ། ཞབས་གཉིས་རྡོ་རྗེ་དཀྱིལ་ཀྲུང་མཛད་པ། དབུ་ལ་རལ་པའི་ཟུར་ཕུད་ལྔ་དང་ལྡན་པ། ཕྲག་པ་གཡོན་མར་རི་དྭགས་ཨེ་ན་ཡའི་ལྤགས་པས་བཀབ་པ། མཚན་དང་དཔེ་བྱད་མ་ལུས་བཀྲ་བ། སངས་རྒྱས་ཀྱི་འོད་ཟེར་མ་གཏོགས་འོད་ཟེར་མཐའ་དག་ཟིལ་གྱིས་གནོན་པ་ཞིག་བྱུང་བས། དེའི་སྤྱི་བོར་རྒྱལ་བ་འོད་དཔག་མེད་ཀྱི་ཕྱག་གིས་བྱུགས་བྱུགས་མཛད་ནས།
དུས་གསུམ་རྒྱལ་བའི་གདུལ་བྱར་མ་གྱུར་པ།།
མཐའ་འཁོབ་ཁ་བ་ཅན་གྱི་སེམས་ཅན་རྣམས།།
སྨོན་ལམ་མཐུ་ཡིས་ཁྱོད་ཀྱིས་གདུལ་བྱར་འགྱུར།།
ལེགས་སོ་ལེགས་སོ་རིགས་ཀྱི་བུ་ཁྱོད་ལེགས།། ཞེས་སོགས་དང་།
མཐའ་འཁོབ་ཁ་བ་ཅན་གྱི་ཡུལ་ཁམས་དེར།།
ཡི་དམ་ལྷ་ཡི་སྐལ་བ་ཁྱོད་ཡིན་ཏེ།།
ཡི་དམ་ཁྱོད་ལ་བརྟེན་ནས་མ་འོངས་དུས།།
ཡུལ་དེར་སངས་རྒྱས་བྱང་སེམས་དཔག་མེད་འབྱུང་།།
སངས་རྒྱས་བསྟན་པ་དར་ཞིང་རྒྱས་པར་འགྱུར།།
ཆོས་སྐལ་སྙིང་པོ་ཡིག་དྲུག་འདི་ཡིན་ཏེ།།
སྙིང་པོ་འདི་ལ་བརྟེན་ནས་མ་འོངས་དུས།།
ཤཱཀྱའི་རྒྱལ་པོའི་གསུང་རབ་དམ་ཆོས་ཀུན།།
ཡུལ་དེར་དར་རྒྱས་མི་ཀུན་ཆོས་སྤྱོད་འགྱུར།།
ཨོཾ་མ་ཎི་པདྨེ་ཧུཾ། །ཞེས་སོགས་ལུང་བསྟན་དང་ཡིག་དྲུག་གི་ཕན་ཡོན་རྒྱ་ཆེར་གསུངས་པ་དང་། དེའི་ཚེ་སངས་རྒྱས་ཐམས་ཅད་འདུས་ཏེ་དབང་བསྐུར་དང་བསྔགས་བརྗོད་མཛད་པ་མ་ཟད། འགྲོ་བ་ཀུན་འདུལ་བའི་འཕྲིན་ལས་ལ་དབང་བའི་ཕྱིར་དུ་སངས་རྒྱས་འོད་དཔག་མེད་དེ་ཉིད་སྤྱན་རས་གཟིགས་ཀྱི་གཙུག་གི་ཏོག་ལྟར་འབྲལ་མེད་དུ་བཞུགས།
དེར་འཕགས་པ་སྤྱན་རས་གཟིགས་ཀྱིས་སངས་རྒྱས་རྣམས་ཀྱི་དྲུང་དུ་པུས་མོ་བཙུགས་ཤིང་ཕྱག་གཉིས་ཐལ་མོ་སྦྱར་ཏེ། བདག་གིས་སེམས་ཅན་གཅིག་ཀྱང་མ་ལུས་པ་ཐར་པ་དང་ཐམས་ཅད་མཁྱེན་པའི་གནས་སུ་འགོད་པར་བགྱི། གལ་ཏེ། འགྲོ་བ་སེམས་ཅན་ཐམས་ཅད་ཐར་པ་དང་ཐམས་ཅད་མཁྱེན་པའི་གནས་སུ་མ་བཀོད་པའི་གོང་དུ་རང་ཉིད་ཞི་བ་དང་བདེ་བར་གནས་པའི་བསམ་པ་སྐྱེས་པ་ན། ངས་སངས་རྒྱས་ཐམས་ཅད་བསླུས་པ་ཡིན་པས། མགོ་བོ་ཨ་རྫ་ཀ་ཡི་དོག་པ་བཞིན་ཚལ་བ་བཅུར་གས་པ་དང་། ལུས་པོ་པདྨའི་འདབ་མ་ལྟར་རྣམ་པ་སྟོང་དུ་བྱེ་བར་གྱུར་ཅིག་ཅེས་སྙིང་རྗེས་དམ་བཅའ་དང་བདེན་ཚིག་སྨོན་ལམ་མཛད་པ་རེད། དེ་ནས་དམྱལ་བ་སོགས་སེམས་ཅན་སྡུག་བསྔལ་གྱིས་མནར་བའི་གནས་མང་པོར་ཕེབས་ནས་གང་ལ་གང་འདུལ་གྱི་མཛད་པ་བརྗོད་ལས་འདས་པ་བསྐྱངས་པ་དང་། བོད་དུ་བྱོན་པའི་ཚེ། སྟོད་མངའ་རིས་སྐོར་གསུམ་རྫིང་གི་ཚུལ་ལྟ་བུ་དང་། བར་གྱི་དབུས་གཙང་རུ་བཞི་ནི་ཡུར་བ་ལྟ་བུ། སྨད་ཀྱི་མདོ་ཁམས་སྒང་དྲུག་ཞིང་ལྟ་བུར་ཆགས་ཤིང་། དེ་ཀུན་ཆུ་ཡི་རྒྱ་མཚོར་གྱུར་པའི་ནང་དུ་མཐའ་ཡས་པའི་སྲོག་ཆགས་མང་པོ་སྡུག་བསྔལ་ཆེན་པོའི་ངང་གནས་པ་གཟིགས་པས། དེ་དག་ལ་ཡིག་དྲུག་གི་ཆོས་བསྟན་ནས་མ་འོངས་གདུལ་བྱར་འགྱུར་བར་བྱིན་གྱིས་བརླབས། དེ་ནས་ད་ལྟའི་ཕོ་བྲང་པོ་ཏ་ལ་ཆགས་ཡུལ་བོད་ཀྱི་ཡུལ་དབུས་དམར་པོ་རིའི་རྩེ་མོར་ཕེབས་ནས་གཟིགས་པས། ཡུལ་གྱི་མཐིལ་ཀུན་ཆུས་གང་བའི་ནང་སྡུག་བསྔལ་གྱིས་མནར་བའི་སྲོག་ཆགས་མང་པོ་གནས་པ་དང་། ས་བབས་མཐོ་སའི་ལོགས་སུ་མུན་པ་འཐིབས་འདྲའི་ནགས་ཚལ་སྟུག་པོས་ཡོངས་སུ་གང་བའི་ནང་ཁྲོ་ཞིང་གཏུམ་པའི་གཅན་གཟན་སྣ་ཚོགས་ཕན་ཚུན་གསོད་རེས་བྱེད་པ་དང་། ལྷག་པར་ལྷ་སའི་འོ་ཐང་གི་མཚོ་ནི་དམྱལ་བའི་སྒོ་ཡིན་པ་དང་། དེའི་ནང་སེམས་ཅན་གྲངས་མེད་སྡུག་བསྔལ་དྲག་པོས་མནར་བ་གཟིགས་པས། སྙིང་རྗེ་ཤུགས་དྲག་སྐྱེས་པའི་ཤུགས་ལས་སྤྱན་གཡས་གཡོན་གཉིས་ལས། སྤྱན་ཆབ་ཀྱི་ཐིགས་པ་རེ་རེ་ལྷུང་བ་དེ། ཇོ་མོ་ཁྲོ་གཉེར་ཅན་དང་རྗེ་བཙུན་སྒྲོལ་མར་གྱུར་ནས། བུ་ཁྱོད་མཐའ་འཁོབ་འགྲོ་རྣམས་འདུལ་བ་ལ། སྒྱིད་ལུག་སྡུག་བསྔལ་ལྡན་པར་མ་བྱེད་ཅིག །ཁོ་མོ་གཉིས་ཀྱིས་འགྲོ་དོན་གྲོགས་བྱེད།། ཅེས་གསུངས་ཏེ། སྤྱན་གཉིས་ལ་སླར་ཡང་ཐིམ། དེ་ནས་དམྱལ་མཚོའི་དབུས་སུ་ཕེབས་ནས་ཡིག་དྲུག་གི་ཆོས་བཤད་དང་། ཐུགས་སྨོན་གནང་བའི་མཐུ་ལས། དམྱལ་བའི་སེམས་ཅན་དེ་རྣམས་ཀྱི་སྡུག་བསྔལ་ཞི་ཞིང་། ཐར་པའི་ལམ་དུ་འཁོད་པ་མ་ཟད། འཁོལ་བཞིན་པའི་མཚོ་ཚ་པོ་དེ་ཡང་ཞི་ནས་བསིལ་བར་གྱུར། དེ་ཙམ་མ་ཟད་ཀོང་ཡུལ་མཐིལ་གྱི་ཆུ་བརླག་ཅེས་བྱ་བའི་ཟོམ་ཁ་ཕྱེ་བས་བོད་ཡུལ་རུ་བཞི་ཆུ་ཡིས་གང་བ་ཐམས་ཅད་དེར་ཐིམ་ཞིང་། ཆུ་གཞན་དག་ཀྱང་དེ་བཞིན་ཐིམ་པས། བོད་ཡུལ་གྱི་བཀོད་པ་གསལ་བར་དོད་པ་སྟེ། སྟོད་ཀྱི་མངའ་རིས་སྐོར་གསུམ་ཤ་རྐྱང་རི་དྭགས་གླིང་དང་། བར་གྱི་དབུས་གཙང་རུ་བཞི་སྟག་གཟིག་གཅན་གཟན་གླིང་། སྨད་ཀྱི་མདོ་ཁམས་སྒང་དྲུག་འདབ་ཆགས་བྱ་ཡི་གླིང་དུ་གྱུར། འཕགས་པ་སྤྱན་རས་གཟིགས་ཀྱིས་དེ་དག་ཀུན་ལ་ཐབས་ཚུལ་དུ་མའི་སྒོ་ནས་ཆོས་བསྟན་ཏེ་སེམས་ཅན་དཔག་ཏུ་མེད་པ་ཐར་པ་དང་ཐམས་ཅད་མཁྱེན་པའི་གནས་སུ་བཀོད། དེ་ལྟར་དུས་ཡུན་རིང་པོའི་བར་དུ་ཐབས་ཤེས་དུ་མའི་སྒོ་ནས་སེམས་ཅན་རྣམས་སྨིན་གྲོལ་གྱི་གནས་སུ་འགོད་སྐབས། ངལ་དུབ་ཆེན་པོ་བྱུང་བ་དེ་སེལ་ཕྱིར། འཛམ་གླིང་གི་ལྷོ་ཡི་ཕྱོགས་གྲུ་འཛིན་རི་བོར་ཕེབས་ནས་སེམས་ཉིད་ངལ་གསོའི་ཏིང་འཛིན་ལ་རོལ།
དེ་ནས་ཏིང་འཛིན་ལས་བཞེངས་ཏེ་སེམས་ཅན་ཡོངས་དང་ལྷག་པར་ཁ་བ་ཅན་གྱི་སེམས་ལ་གཟིགས་པས། སེམས་ཅན་བྱེ་བ་ཁྲག་ཁྲིག་བརྒྱ་སྟོང་གི་ཆ་ཤས་ཙམ་ཡང་ཐར་པ་དང་ཐམས་ཅད་མཁྱེན་པའི་གནས་སུ་འགོད་ཐུབ་མེད་པ་མ་ཟད། སེམས་ཅན་རྣམས་ཀྱི་སེམས་རྒྱུད་ནི་ཤིན་ཏུ་ནས་འདུལ་དཀའ་བ། སྙིགས་མ་ལས་ཀྱང་ཆེས་སྙིགས་མར་གྱུར་པ་གཟིགས་པས། རང་ཉིད་ཞི་བ་དང་བདེ་བར་གནས་སྡོད་ཀྱི་བསམ་པ་སྐད་ཅིག་ཙམ་སྐྱེས་པའི་མོད་ལ། སྔོན་སྤྱན་རས་གཟིགས་རང་ཉིད་ཀྱིས་དམ་བཅའ་དང་དམོད་པ་བོར་བའི་དབང་གིས། དེ་མ་ཐག་དབུ་ཚལ་པ་བཅུ་རུ་གས་ཤིང་གྱེས་པ་དང་། སྐུ་ལུས་དུམ་བུ་སྟོང་དུ་བྱེ་བ་རེད། དེར་སངས་རྒྱས་འོད་དཔག་མེད་སྐད་ཅིག་དེ་ཉིད་དུ་ཕེབས་ནས་དབུ་དང་སྐུ་ལུས་ཞིག་ཅིང་བྱེ་བ་རྣམས་ཕྱག་གིས་ཆུན་པོར་བཅིངས་ནས། རིགས་ཀྱི་བུ། ཁྱོད་སྡུག་བསྔལ་མ་བྱེད་ཅིག །ཁྱོད་ཀྱི་དབུ་ཚལ་བ་བཅུར་གས་པ་འདི་ནི། ཞལ་རས་བཅུ་གཅིག་ཏུ་བྱིན་གྱིས་བརླབ་པར་བྱ། སྐུ་ལུས་རྣམ་པ་སྟོང་དུ་བྱེ་བ་འདི་ནི། ཕྱག་སྟོང་སྤྱན་སྟོང་ལྡན་པར་བྱིན་གྱིས་བརླབ། སླར་ཡང་འགྲོ་དོན་ལ་སྙིང་སྟོབས་བསྐྱེད་ཅིག་ཅེས་གསུངས། དེ་བཞིན་ཕྱོགས་བཅུའི་སངས་རྒྱས་སྲས་དང་བཅས་པའང་དེར་ཕེབས་ནས།
ཞལ་རས་བཅུ་པོ་ཕ་རོལ་ཕྱིན་པ་བཅུ།།
བཅུ་གཅིག་དབུ་ལ་འོད་དཔག་མེད་པ་བཞུགས།།
ཞི་རྒྱས་དབང་དྲག་ལས་རྣམ་ཀུན་མཛད་པ།།
བཙུན་པ་སྤྱན་རས་གཟིགས་ལ་ཕྱག་འཚལ་ལོ།།
ཕྱག་སྟོང་འཁོར་ལོས་བསྒྱུར་བའི་རྒྱལ་པོ་སྟོང་།།
སྤྱན་སྟོང་སྐལ་བ་བཟང་པོའི་སངས་རྒྱས་སྟོང་།།
གང་ལ་གང་འདུལ་དེ་ལ་དེ་སྟོན་པའི།།
བཙུན་པ་སྤྱན་རས་གཟིགས་ལ་ཕྱག་འཚལ་ལོ། །ཞེས་བསྟོད་པ་དང་ཤིས་བརྗོད་མཛད།”
བཤད་མཚམས་འདིར་སླེབས་པ་དང་ཕས་ལག་གཉིས་ཐལ་མོ་སྦྱར་ཞིང་མིག་གཉིས་ལས་མཆི་མ་འདོན་བཞིན་གསལ་ལ་མི་གསལ་བའི་སྨོན་ལམ་འགའ་བཏབ།
“ཁྱེད་ཀྱིས་གསུངས་པ་རྣམས། ལྷ་སྒྲུང་ལྟ་བུ་ཞིག་ལས་དོན་དངོས་ཡིན་པའི་རྒྱུ་མཚན་གང་ཡང་མི་འདུག ལྷ་སྒྲུང་འདི་དང་ལྷོ་ཕྱོགས་སུ་བོད་མིའི་སྲོག་རྩ་ཡོད་ཅེས་པའི་བར་འབྲེལ་བ་གང་ཡོད་དམ”ཞེས་ངས་དངོས་གཙོ་སྨྲ་བའི་ལྟ་ཚུལ་བཟུང་ནས་ཁོང་ལ་སྐད་ཆ་དྲིས།
ཕས་མིག་གི་མཆི་མ་འཕྱིད་བཞིན་ཡུད་ཙམ་བཞུགས་རྗེས། “ཀྱེ་མ། དུས་ནི་མ་འགྱུར་མི་རྣམས་འགྱུར་བས་ལན། ཞེས་གསུངས་པ་ཅིས་མི་བདེན། སྔོན་མ་ཆོས་ལྡན་ཞིང་གི་མི་སུ་ཡིན་རུང་། འདི་འདྲ་ཞིག་བཤད་པ་ཙམ་གྱིས། དད་པའི་སྤུ་ལོང་གཡོས་ཏེ། མིག་ནས་མཆི་མ་འབྱུང་བར་ངེས། བུ། འགྲོ་བ་མི་ནི་བདེན་པ་དང་། བདེན་པས་བྱིན་པའི་བདེ་བ་ཉིད་ཀྱི་ཆེད་དུ་འཚོ་བས། བདེན་པ་ཉིད་ལ་སེམས་ཕྱོགས་པར་མཛོད། བདེན་པ་དང་བྲལ་ན་གང་ཡང་མེད་དེ། བདེན་པ་ནི་རྒྱུ་མཚན་གྱིས་སྒྲུབ་དགོས་ཀྱང་། བདེན་པ་ཡོད་ཚད་རྒྱུ་མཚན་གྱིས་སྒྲུབ་ནུས་པ་ཞིག་མིན་པར། སྐྱེས་བུ་ཚད་མའི་ལུང་དང་། རྗེས་དཔག་གིས་འཇལ་དགོས། ངས་འདི་ལྟར་བཤད་པ་དེ་ཁྱེད་ཀྱི་སེམས་ལ་འཐད་པ་མི་སྲིད་ནའང་། བུ། བདེན་པ་ནི་སྐབས་འགར། གནའ་སྔ་མོར་རྒྱལ་པོ་ཞིག་ཡོད། རྒྱལ་པོ་དེ་ལ་རྒྱལ་སྲས་འདི་དང་འདི་ཞེས་བྱ་བ་ཡོད་ཅེས་སོགས་ཀྱིས་གཞུང་བསྲིངས་བའི་གཏམ་བརྒྱུད་དང་ལྷ་སྒྲུང་གི་ནང་དུའང་ཐིམ་ཡོད། འོན་ཀྱང་བུ་ཁྱེད་དང་ཁྱེད་འདྲ་བའི་མི་ཚོས། གནའ་སྔ་མོ་ཞེས་པ་སྤྱི་ལོའི་གོང་ངམ་རྗེས་ཀྱི་ལོ་དུས་གང་གི་སྐབས་ཡིན། རྒྱལ་པོ་ཞིག་ཡོད་ཅེས་པ། རྒྱལ་པོའི་མིང་ལ་ཅི། ས་གནས་གང་ལ་ཚུལ་ཇི་ལྟར་བྱུང་བ་རེད་ལྟ་བུའི་ཀླན་ཀའི་དྲི་བ་འདྲི་ཞིང་། དེ་ལ་སྒྲུང་པ་རྣམ་རིག་ཅན་ཚོས་ཀྱང་། སྤྱི་ལོའི་གོང་གི་ལོ་སུམ་སྟོང་ཉིས་བརྒྱའི་གོང་ཏག་ཏག་ལ། ཡུལ་མིང་འདི་ཞེས་པར། རྒྱལ་པོ་མིང་འདི་ཞེས་བྱ་བ་བྱུང་ཞེས་སྨྲ་ཞིང་། འདི་འདྲའི་ཀླན་ཀ་འབྱུང་ས་མེད་པའི་བཤད་སྟངས་དག ཁྱེད་ཚོས་བདེན་དོན་དུ་སེམས་མོད། དོན་དུ་ནི་ལྤག་ཁ་ལ་བཟའ་བར། ལམ་ལྟག་ཁུང་ནས་བསྐོར་བ་ལྟ་བུའི་དོན་མེད་ཀྱི་སྐོར་བ་ཆེན་པོ་བརྒྱབས་པ་ལས། བཤད་རྒྱུ་ངོ་མ་ནི། གནའ་སྔ་མོ་རྒྱལ་པོ་ཞིག་ཡོད་ཅེས་པ་ཙམ་ལས་མེད་ཅིང་། བཤད་སྟངས་འདིས་ང་དང་ང་འདྲ་བ་དག་གི་སེམས་འགུལ་ཞིང་། མི་ཚེ་བདེན་དོན་གྱི་ཆེད་དུ་འཚོ་ཐུབ་པ་བྱུང་། བཙོན་དུ་སྡུག་བསྔལ་མྱངས་ཀྱང་། བདེན་པའི་ཞལ་རས་མཇལ་བའི་དགའ་བས་མི་ཚེ་དོན་དང་ལྡན་པ་བྱུང་། བུ། ངས་བཤད་འདོད་པ་ནི། བདེན་པ་ལ། སྤྱིར་བཏང་རང་རེའི་རིག་པས་དཔྱོད་ནུས་པའི་བདེན་པ་ཞིག་དང་། དེ་དང་ཐག་རིང་བའི་བདེན་པ་ཞིག་སྟེ། ཚོར་བས་མྱོང་ཐུབ་ཀྱང་། ལྐུག་པས་བུ་རམ་ཟོས་པ་བཞིན་སྨྲ་མི་ཐུབ་པའི་བདེན་པ་ཡང་ཡོད། དེ་བས་ངས་ཁྱེད་ལ་བཤད་དང་ཤོད་བཞིན་པའི་གཏམ་བརྒྱུད་འདིའི་མཐིལ་ངོ་མ་དེ་ཁྱེད་ཀྱིས་མཐོང་བར། ཁྱེད་ལ་བོད་ཀྱི་ཐུན་མོང་མ་ཡིན་པའི་ཆོས་རིག་གོ་རྟོགས་ཀྱི་མིག་ཟུང་ཡོད་དགོས་པ་ལས། དེ་མིན་ཁྱེད་ཀྱིས་མཐོང་མི་སྲིད། ཡ་ད་ངས་དགོས་མེད་ཀྱི་ཚིག་མང་པོ་བཤད་སོང་། ད་མུ་མཐུད་དེ་བརྗོད་པར་བྱ།
“ཀ་ཡེ། ལོག་སྤྱོད་པ་ཁྱོད་གཉིས་ཀྱིས་འདིར་ག་རེ་བྱེད་ཀྱིན་ཡོད། ག་རེའི་སྤྱན་རས་གཟིགས། དུག་རྩྭ་བཀྲམ་གྱི་ཡོད་དམ། ཁོ་གཉིས་ཟུངས་ལ་དང་པོར་བཀྱིགས་ཤིག”བཙོན་སྲུང་དཔོན་གློ་བུར་དུ་ཤོར་ཡོང་ནས་སྲུང་དམག་ཚོར་བཀའ་བཏང་བས། ངའི་ཕའི་བཤད་མཚམས་ཆད་ཅིང་། དམག་མི་ཚོ་ལམ་སང་རྒྱུགས་ཡོང་ནས་ངེད་གཉིས་སོ་སོར་བཀར་བཀྱིགས་བྱས་མོད། ངའི་པ་ཕས་སྨྱོ་བ་ལྟར། བཙོན་སྲུང་བའི་ལག་ནས་ཤོར་ཏེ། “བོད་རང་བཙན་ཡིན། ༸རྒྱལ་བ་ཡིད་བཞིན་ནོར་བུ་སྐུ་ཚེ་ཁྲི་ལོར་བརྟན་པར་ཤོག”ཅེས་སྐད་འབོད་བྱས། བཙོན་པ་གཞན་ཁ་ཤས་ཀྱིས་ཀྱང་པ་ཕ་དང་མཉམ་དུ་སྐད་འབོད་བྱས། ངས་ནི་“རང་བཙན་”དང་“༸རྒྱལ་བ་ཡིད་བཞིན་ནོར་བུ་”ཞེས་པའི་ཚིག་དོན་མི་ཤེས་པས། པ་ཕའི་བྱེད་སྟངས་ལ་ཧོན་འཐོར་ནས་བལྟས་ཏེ་བསྡད།
“དྷི་ཁྱིའུ། དྷི་ཁྱིའུ་”གློ་བུར་དུ་མེ་མདའ་བརྒྱབས་སོང་། གློ་བུར་དུ་ས་ལ་འགྱེལ་སོང་། བཙོན་པ་མང་པོ་ས་ལ་འགྱེལ་སོང་། དེའི་ཁྲོད་དུ་ངའི་པ་ཕ་ཡང་ས་ལ་གྱེལ་སོང་། ཁོང་ཚོ་ས་ལ་གྱེལ་ཏེ། ལུས་ཟུངས་ཡོངས་སུ་ཟད་མོད། ད་དུང་ཨུ་ཚུགས་ངང་། མིག་ཟུང་ལྷོ་རུ་ཕྱོགས་ཏེ། ལག་གཉིས་ཐལ་མོ་སྦྱར་ནས་གཤེགས་སོང་། གཟི་བརྗིད་ངང་ནས་གཤེགས་སོང་། ཁོང་ཚོ་རེ་རེ་བཞིན་གཤེགས་ཁར་ཡང་། ལུས་སེམས་ལྷོ་རུ་ཕྱོགས་པའི་ངང་ཚུལ་དེས། ང་ལ་“ལྷོ་ཕྱོགས་སུ་བོད་མིའི་སྲོག་རྩ་སུ་ཡོད་དམ་”ཞེས་པའི་དྲི་བ་དེའི་ལན་ཤེས་འདོད་དང་། བློ་སྟོབས་བརྒྱ་འགྱུར་གྱིས་འཕེལ་བར་བྱས།
ཡང་བསྐྱར་དུས་ཚོད་ག་ཚོད་ཕྱིན་མིན་མི་ཤེས། གང་ལྟར་ཡུན་རིང་ཞིག་སོང་རྗེས། གདུག་རྩུབ་སྣ་དགུ་མྱངས་ཏེ་ཡུན་རིང་སོང་རྗེས། ང་རང་བཙོན་གྲོལ་ཐོབ་བྱུང་། བཙོན་ཁང་གི་རྒྱལ་སྒོ་ནས་ཕྱིར་ཐོན་ཏེ། ངས་ཚམ་ཚོམ་མེད་པར། གོམ་སྟབས་ལྷོ་ཕྱོགས་སུ་བསྒྱུར།
“ལྷོ་ཕྱོགས་སུ་བོད་མིའི་སྲོག་རྩ་སུ་ཡོད་དམ།” གོམ་པ་རེ་རེ་དང་མཉམ་དུ། ངས་དྲི་བ་འདི་ཐེངས་རེ་འདྲི་བཞིན་བསྐྱོད། དྲི་བ་འདིའི་ལན་འཚོལ་རྒྱུ་ནི་ངའི་ཚེ་འདིའི་བསྐོས་ཐང་ཡིན་ཞིང་། སུས་ཀྱང་ང་རང་འགོག་ཐུབ་མི་སྲིད།
“ལྷོ་ཕྱོགས་སུ་བོད་མིའི་སྲོག་རྩ་སུ་ཡོད་དམ།”
“སུ་ཡོད་དམ༌༌༌༌”


c: text/html

text:
ཚེས་5ཉིན། སྐབས་བཞི་པའི་འཛམ་གླིང་དྲ་སྦྲེལ་ཚོགས་ཆེན་ཀྲེ་ཅང་ཝུའུ་ཀྲེན་དུ་གྲོལ་བ་རེད། འདས་མ་ཐག་པའི་ཉིན་གསུམ་ནང་གོ་ལ་ཧྲིལ་པོའི་རྒྱལ་ཁབ་དང་ས་ཁུལ་80ལྷག་ཙམ་གྱི་སྐུ་མགྲོན་1500ལྷག་ཙམ་གྱིས“གྲངས་འཛིན་དཔལ་འབྱོར་འཕེལ་རྒྱས་བཏང་ནས་སྒོ་དབྱེ་མཉམ་སྤྱོད་ལ་སྐུལ་འདེད་གཏོང་། ལག་གདང་སྦྲེལ་ནས་དྲ་རྒྱའི་བར་མཐོངས་ཀྱི་ལས་དབང་གཅིག་མཐུན་འདུས་གྲུབ་མཉམ་དུ་སྐྲུན”ཞེས་པའི་བརྗོད་དོན་གཙོ་བོར་དམིགས་ཏེ་བསམ་བློ་དང་བློ་རིག་ལེགས་སྐྱེས་དང་། གསར་གཏོད་གྲུབ་འབྲས་འགྲེམས་སྟོན། མཉམ་ལས་ཐབས་ལམ་གྲོས་བསྡུར། འབྱུང་འགྱུར་ལ་རྒྱང་ལྟ་བཅས་བྱས་པར་གཡུར་ཟའི་གྲུབ་འབྲས་ཐོབ་པ་རེད།
ཚོགས་ཆེན་ཐོག་ཕྱོགས་ཁག་གི་ངོས་འཛིན་རྒྱ་ཁྱབ་ངང་གཅིག་འགྲིལ་བྱས་ཏེ་བསམ་བློ་དང་ལྟ་ཚུལ་གསར་པ་མཉམ་སྤྱོད་དང་བློ་རིག་དང་སྟོབས་ཤུགས་གཅིག་ཏུ་སྒྲིལ་ཡོད། ཡན་ལག་གླེང་སྟེགས་20ཡི་བརྗོད་དོན་གཙོ་བོ་མངོན་གསལ་དོད་པ་དང་རང་རང་གི་ཁྱད་ཆོས་ལྡན་པས་ཚོགས་ཞུགས་སྐུ་མགྲོན་ཚོའི་བསམ་གཞིག་མཉམ་སྤྱོད་དང་ལྟ་ཚུལ་གསར་པ་ལེགས་སྐྱེས་འབུལ་བའི་ལས་སྟེགས་རྩེ་གྲར་གྱུར་ཡོད། སྐབས་འདིའི་ཚོགས་ཆེན་གྱི་གསར་གཏོད་བྱ་ཐབས་གལ་ཆེན་ཞིག་ནི《ཀྲུང་གོའི་དྲ་སྦྲེལ་འཕེལ་རྒྱས་སྙན་ཞུ་2017》དང《འཛམ་གླིང་དྲ་སྦྲེལ་འཕེལ་རྒྱས་སྙན་ཞུ་2017》རྒྱབ་ཤ་སྔོན་པོའི་དེབ་གཉིས་ཐོག་མར་ཡོངས་བསྒྲགས་བྱས་ཏེ་ལོ་རྒྱུས་ཀྱི་གྲུབ་འབྲས་ཕྱོགས་སྡོམ་དང་། ད་ལྟའི་གནས་བབ་ཀྱི་ཁྱད་ཆོས་དབྱེ་ཞིབ། འཕེལ་ཕྱོགས་དང་མ་འོངས་ལ་རྒྱང་ལྟ་བཅས་བྱས་ནས་རྒྱལ་ཁབ་ཁག་གིས་དྲ་སྦྲེལ་འཕེལ་རྒྱས་ལ་སྐུལ་འདེད་སྔར་བས་ཡག་པོ་གཏོང་ཆེད་དཔྱད་གཞི་ནུས་ལྡན་མཁོ་འདོན་བྱས་པ་དེ་རེད། གཞན་ཡང་ཚོགས་ཆེན་ཐོག་ད་དུང་སྐབས་འདིའི་འཛམ་གླིང་དྲ་སྦྲེལ་ཚོགས་ཆེན་གྱི་ལོ་འཁོར་གྱི་གྲུབ་འབྲས་ཡིག་ཆ《ཝུའུ་ཀྲེན་གྱི་རྒྱང་ལྟ》ཡོངས་བསྒྲགས་བྱས་པ་དེ་ཐོག་ནས་གོ་ལ་ཧྲིལ་པོའི་དྲ་སྦྲེལ་འཕེལ་རྒྱས་དང་བཅོས་སྐྱོང་སྐོར་གྱི་ཐུན་མོང་གི་ངོས་འཛིན་ཐད་སླར་ཡང་མདུན་ཕྱོགས་སུ་གོམ་སྟབས་བརྟན་པོ་ཞིག་སྤོས་པ་མཚོན་པ་རེད།

robotstxt: allowed

filter: keep


text:
སྐྱང་སྤྲུལ་རིན་པོ་ཆེའི་གྱ་སྟོན་སྐབས་ཀྱི་འདྲ་པར། དང་པོ།
[ཟླ་ཚེས། 2014-07-29 20:10:19][ཡོང་ཁུངས། ][ཀློག་གྲངས། ]
༧ སྐྱབས་རྗེ་སྐྱང་སྤྲུལ་དྲི་མེད་འོད་ཟེར་རིན་པོ་མཆོག་སྙིགས་དུས་ཀྱི་བསྟན་འགྲོའི་དོན་དུ་སྐྱེ་བ་བཞེས་ཏེ་མི་ལོ་བརྒྱད་ཅུར་སོན་པའི་དུས་ཆེན་གྱི་མཛད་སྒོའི་སྐོར་གྱི་འདྲ་པར་ཁག་གཅིག
༧ སྐྱབས་རྗེ་སྐྱང་སྤྲུལ་དྲི་མེད་འོད་ཟེར་རིན་པོ་ཆེའི་མཛད་རྣམ་གནས་བསྡུས།
མདོ་སྔགས་བསྟན་པའི་མངའ་བདག་ཆེན་པོ་༧མཁས་དབང་སྐྱང་སྤྲུལ་དྲི་མེད་འོད་ཟེར་རིན་པོ་ཆེ་ནི། སྤྱི་ལོ་༡༩༣༥ལོར་ཀན་སུའུ་ཞིང་ཆེན་ཐེ་བོ་རྫོང་སྟེང་ཀ་ཡུལ་ཚོ་ནས་སྐུ་འཁྲུངས། སྤྱི་ལོ་༡༩༤༥ལོར་གསང་རྒྱུད་བསྟན་པའི་བདག་པོ་རིག་འཛིན་ཀུན་གྲོལ་ཧཱུྃ་ཆེན་འགྲོ་འདུལ་གླིང་བ་དང་། གསང་ཆེན་གྲུབ་པའི་དབང་ཕྱུག་གཏེར་སྟོན་གསང་སྔགས་གླིང་བ། མཚན་ལྡན་མཁས་གྲུབ་གཡུང་དྲུང་ཉི་མ་སོགས་མཁྱེན་ལྡན་སྐྱེས་ཆེན་དུ་མས་དམ་པ་ཁོང་ནི་སྐྱང་དབོན་ཚང་གི་ཡང་སྲིད་དུ་ཐུགས་ཐག་བཅད། སྔ་གཟུག་ཏུ་ཐེ་བོ་བྲག་གི་ཚེ་མཚམས་པ་དང་དྲུང་མུ་རཏྣ་ཡོངས་འཛིན་དུ་བསྟེན་ནས་སྒྲ་སྙན་སྨན་རྩིས་དང་། ཐུན་མིན་སེམས་ཁྲིད་སོགས་ལ་སྦྱངས་པ་མཛད། རྣམ་འབྱོར་བ་ཚུལ་ཁྲིམས་རྣམ་དག་གི་དྲུང་དུ་མན་ངག་ཟབ་མོ་ཨ་རྫོགས་སྙན་གསུམ་གྱི་ཁྲིད་ཐོབ། སྔོན་འགྲོའི་ཁྲིད་རིམ་དང་། དངོས་གཞིའི་སེམས་ཁྲིད་ཉམས་ལེན། རྩ་རླུང་། བཅུད་ལེན་མུན་མཚམས་སོགས་ལ་ཉམས་ལེན་མཛད། བླ་མ་གཡུང་དྲུང་བསྟན་པ་རིན་པོ་ཆེའི་མདུན་ནས་དབང་ལུང་ཁྲིད་གདམས་དང་སོ་ཐར་བསྙེན་རྫོགས་སོགས་ཞུས། རིག་གནས་གསར་བརྗེ་ཆེན་པོའི་ཁྲོད་དུ་དཀའ་ཁག་ཅི་རིགས་མྱོང་། སླར་༡༩༧༩ལོར་སི་ཁྲོན་ཞིང་ཆེན་རྔ་བ་ཁུལ་འཕྲོད་བསྟེན་སློབ་གྲྭའི་དགེ་རྒན་དུ་གདན་དྲངས། ༡༩༨༠ལོར་མཛོད་དགེའི་རྫོང་བོད་སྨན་ཁང་དུ་ལས་སྤོར་བྱས། ༡༩༨༧ལོར་སྨན་པ་རབ་འབྱམས་གཞོན་པའི་ཐོབ་ཐང་གནང་། ༡༩༩༦ལོ་ནས་ལོ་རེར་ཁྲེན་ཏུའུ་ལ་ཕེབས་ནས་བོད་སྨན་འཛིན་གྲྭར་སློབ་ཁྲིད་གནང་བ་དང་། སླར་སྨན་པ་རབ་འབྱམས་པ་ཆེན་པོའི་ཐོབ་ཐང་གནང་། སྐུ་ཉིད་ད་དུང་མཛོད་དགེ་རྫོང་སྲིད་གྲོས་ཀྱི་རྒྱུན་ལས་ཨུ་ཡོན་དང་། རྫོང་ནང་བསྟན་མཐུན་ཚོགས་ཀྱི་དྲུང་ཡིག་ཆེན་མོ་དང་ཚོགས་གཙོ་གཞོན་པ་དང་། རྫོང་བོད་སྨན་ཁང་གི་ཡོན་ཀྲང་གཞོན་པ་སོགས་ཀྱི་འགན་བཞེས། གསུང་རྩོམ་སྐོར་ལ། བྱིས་པ་ཉེར་སྤྱོད་དང་བྱིས་ནད་བརྟག་ཐབས་སོགས་རྒྱལ་ཡོངས་ཀྱི་དུས་རབས་༢༡པའི་བོད་ལུགས་གསོ་རིག་དངོས་ཚན་སློབ་གསོའི་འཆར་འགོད་སློབ་དེབ་ཏུ་བདམས་ནས་པེ་ཅིང་མི་རིགས་ཁང་ནས་པར་བསྐྲུན་བྱས་པ་དང་། ད་དུང་བོན་ལུགས་ཀྱི་གྲུབ་མཐའི་རྣམ་བཞག་ཉུང་བསྡུས་གློག་གི་སྒྲོན་མེ་དེ་བོད་བརྒྱུད་ནང་བསྟན་སློབ་གླིང་དུ་བོན་གྱི་བླ་སྤྲུལ་རྣམས་ཀྱི་སློབ་དེབ་ཏུ་བྱས་པ་དང་། གཞན་རྒྱུད་བཞིའི་ཟིན་བྲིས་དང་། སྐྱང་དགོན་ཁག་གི་ལོ་རྒྱུས། སྐྱེས་ཆེན་བླ་མ་དུ་མའི་རྣམ་ཐར་སོགས་པོད་ལྔ་ལྷག་ཡོད་ཅིང་ད་ལྟ་གསུང་འབུམ་དག་ཀྲུང་གོའི་བོད་རིག་པའི་དཔེ་བསྐྲུན་ཁང་ནས་པར་བསྐྲུན་གྱི་ལས་གཞི་གཉེར་བཞིན་ཡོད། ཉེ་བའི་ལོ་འགའི་མཛད་རྣམ་རགས་བསྡུས་ཀྱང་ཡུལ་སོགས་ཀྱིས་རྐྱེན་པས་འབྲི་ཐབས་མ་བྱུང་།


text:
དྲིལ་བུ་ནི་དཀྲོལ་བྱའི་རོལ་མོའི་རྣམ་གྲངས་ཤིག་སྟེ། བོད་ཀྱི་ལོ་རྒྱུས་དེབ་ཐེར་ནང་འཁོད་པར་གཞིགས་ན་བགྲང་བྱ་སྟོང་ཕྲག་དུ་མའི་ལོ་རྒྱུས་ཡོད་པར་ངེས་ཏེ། དེ་ཡང་རྒྱ་བོད་ནོར་རྫས་ཀྱི་རིས་བརྟགས་ཤིང་དཔྱད་པའི་དཔྱད་དོན་ཡིད་ཀྱི་འདོད་འཇོ་ཞེས་པ་ལས། བོད་ཀྱི་རྒྱལ་བོ་ཁྲི་བདུན་ལེགས་དྲུག་དང་།། རྒྱལ་པོ་གནམ་ལྡེ་ལ་སོགས་རྒྱལ་པོའི་རབས།། ཉེར་དྲུག་ཐ་མ་ཐོ་ཐོ་རི་གཉན་བཙན།། དེ་ལྟར་དམ་པའི་ཆོས་ཀྱི་ཚུལ་མ་དར།། གདོལ་བོད(བོན)ཁོ་ནའི་དུས་ཡིན་མཆོད(པ)ཡང་།། ཤིང་དང་དྲིལ་བུ་རིང(ཏིང)གི་བྱེ་བྲག་རྣམས།། ཁྲོ་ལི་ནག་པོ་ལས་གྲུབ་བཟོ་བཀོད་ཞེས(ཞེར)།། དེ་བས་གཞན་པའི་མཆོད་པའི་ཡོ་བྱད་དཀོན།། ཐོ་ཐོ་རིའི་རིང་ལའང་བོད་ཀྱི་བཟོས།། སྒྲུབ་པའི་བཟོ་བཀོད་གོང་དང་མཐུན་པ་ལས།། ཁྱད་པར་ཆེ་བའི་ངོ་མཚར་མེད་ཅེས་ཐོས།། ཞེས་སོགས་གསུངས་པར་གཞིགས་ན། དྲིལ་བུ་ནི་ཤང་དང་འདྲ་བར་སྔོན་ཆད་བོན་པོ་རྣམས་ཀྱི་མཆོད་ཆས་རོལ་མོ་ཞིག་ཡིན་ལ། སྐབས་དེ་ཤེད་དུ་བཟོས་པའི་དྲིལ་བུ་རྣམས་ཀྱི་རྒྱུ་ནི་ཁྲོ་ལི་ནག་པོ་ལས་གྲུབ་པ་མ་ཟད། ལག་རྩལ་ཡང་དེ་ཙམ་མེད་པས་བཟོ་བཀོད་ལེགས་པོ་མིན་པ་དང་།དེ་ནས་ལྷ་ཐོ་ཐོ་རི་གཉན་བཙན་གྱི་སྐབས་སུ་དམ་པའི་ཆོས་ཀྱི་དབུ་བརྙེས་ཤིང་། མཆོད་པའི་ཡོ་བྱད་དྲིལ་བུ་མང་དག་བཟོས་ཀྱང་བཟོ་བཀོད་གོང་དང་མཐུན་པ་ཙམ་ལས། དེ་ལས་ཁྱད་དུ་འཕགས་པ་གང་ཡང་བྱུང་མེད་མོད། གང་ལྟར་དུས་དེ་ཙམ་གྱི་རྗེས་ནས་བཟུང་བོད་དུ་ནང་པ་སངས་རྒྱས་པ་རྣམས་ཀྱིས་རིམ་བཞིན་དྲིལ་བུ་དེ་ཉིད་མཆོད་ཆས་རོལ་མོ་ཞིག་ཏུ་བརྩིས་ནས་བེད་སྤྱོད་བཏང་བ་ཡིན་པ་གོར་མ་ཆག་གོ
ཕྱིས་སུ་དུས་རབས་རིམ་བྱུང་གི་ནང་དྲིལ་བུའི་རིགས་སྣ་ཚོགས་བྱུང་ཚུལ་ནི། རྒྱ་བོད་ནོར་རྫས་ཀྱི་རིས་བརྟགས་ཤིང་དཔྱད་པའི་དཔྱད་དོན་ཡིད་ཀྱི་འདོད་འཇོ་ཞེས་པ་ལས། འཇིག་རྟེན་མགོན་པོ་སྲོང་བཙན་སྒམ་པོའི་དུས།། རུ་བཞི་གཙུག་ལག་ཁང་སོགས་ཇི་སྙེད་བཞེངས།། ཞེས་སོགས་གསུང་པའི་སྐབས་སུ།དྲིལ་བུ་རྫ་མ་ཁྱོན་ཆུ(ཆུང)ཆི་ཧོར་ཆི།། ཅུང་ཟད་མཛེས་ཆུ(ཆུང)ཧོར་སྐད་འཐས་ཤིང་འཕར།། གད་བརྡར་མི་གཙང་དྲིལ་སྟོད་པདྨ་ཁེབས།། དེ་སོགས་འཕགས་པའི་ཡུལ་ནས་ལ་མུ་བྱུང་།།བོད་བཟོས་ཁྲོ་ནག་ལྕགས་ཀྱི་རྐྱེན་སྦྱར་ནས།། རྫ་མའི་གཟུགས་འདྲ་ཁ་ཕུབ་ཕྱང་འཕྲུལ་དུ།། བྱས་པ་རྡོ་དང་དབྱུག་པས་བསྣུན་པ་ན།། གླང་པོའི་སྐད་འདྲ་འབྱུང་ལ་ཅོང་ཞེས་བྱ།། དྲིལ་བུ་ཚང་སྒོ་མེད་པ་གདང་བུ་ལ།། བཏགས་ནས་བོས་ཚེ་ཅིག་ཅར་སྒྲ་འབྱིན་པའི།། དྲིལ་གདང་ཞེས་དང་བར་སྒོར་བཏགས་པ་ཡི།། གཙུག་ལག་ཁང་གི་རྒྱལ་གྱུར་མ་རུ་འབྱུང་།། ཞེས་པ་ལྟར་ན། བོད་རྒྱལ་སྲོང་བཙན་སྒམ་པོའི་སྐབས་སུ་ཆོས་དར་བ་དང་ལྷན་ཅིག་དྲིལ་བུ་ཞོར་དུ་དར་བ་མ་ཟད། བོད་དུའང་ཁྲོ་ནག་ལྕགས་ཀྱི་རྒྱུ་ལས་རྫ་མའི་གཟུགས་འདྲ་བ་ཁ་ཕུབ་ཕྱབ་འཕྲུལ་དུ་བྱས་པ་རྡོ་དང་དབྱུག་པས་བརྡུངས་པས་ན་གླང་བོའི་སྐད་དང་འདྲ་བ་འབྱུང་པའི་དྲིལ་ཆེན་དེ་འདྲ་དང་། གདང་བུ་ལ་བཏགས་ནས་རླུང་སོགས་ཀྱི་བསྐྱོད་ཚེ་ཅིག་ཅར་སྒྲ་འབྱིན་པའི་དྲིལ་གདང་ཞེས་པ་དང་། གཙུག་ལག་ཁང་གི་བར་སྒོར་གདག་བྱ་གཙུག་ལག་ཁང་གི་རྒྱལ་གྱུར་མ་རུ་གྲགས་པ་ལྟ་བུ་བྱུང་པ་ཡིན་འདུག་ལ། སྐབས་དེ་ཤེད་དུ་བོད་ཀྱིས་བཟོས་པའམ་རྒྱ་གར་དུ་དར་བ་གང་ཡིན་ཡང་དྲིལ་བུ་དེ་རིགས་གད་བརྡར་མ་གཙང་ལ་དབྱིབས་ཀྱང་ཆེ་ལ་དེ་འདྲའི་མཛེས་པ་མིན་ཚོད་དུ་འདུག
དེ་རྗེས་བསྟན་པ་ཕྱིར་གྱི་དུས་སུ་དྲིལ་བུ་རྒྱན་མེད་གཙང་མར་བྱས་པ་འགའ་གར་གྱི་ཕྱག་ཆར་བྱས་པའང་བྱུང་བར་གྲགས་ལ། ཧ་ལམ་དུས་དེ་ཙམ་ནས་བཟུང་བོད་དྲིལ་གྱི་བཟོ་བཀོད་ལ་ཡང་འཕེལ་རྒྱས་ཆེན་པོ་བྱུང་བར་སྙམ། དེ་ཡང་རྒྱ་བོད་ནོར་རྫས་ཀྱི་རིས་བརྟགས་ཤིང་དཔྱད་པའི་དཔྱད་དོན་ཡིད་ཀྱི་འདོད་འཇོ་ཞེས་པ་ལས། དེ་ནས་རྒྱ་ནག་ཆེན་པོའི་འདུན་ས་ཆེ།། བྱིང་གིན་གན་དང་གེ་གན་གོ་ཡུག་བྱོན།། གོ་ཏན་རིང་ལ་ས་ཧོར་ཡིན་མཆོད་འབྲེལ།། ཞེས་དང་། ད་དུང་དྲིལ་བུ་རྩེ་ལྔ་རྩེ་དགུ་ཚངས་རྡོར་དབྱིབས།། འཕགས་ཡུལ་བཟོ་དང་ཁྱད་མཚུངས་མཛེས་ཤས་ཆེ།། རིན་ཆེན་ཕྲ་ཚོམ་གྱིས་སྤྲ་མཛེས་དབྱིབས་ལེགས་མཛེས།། ནང་ལ་གད་བརྡར་མ་བྱས་ལུགས་རིས་གསལ།། ནང་གི་འབྲུག་གསུམ་ཕྱི་ཡི་རམ་ཡིག་གམ།། ཡང་ན་ཨུཏྤལ་གཟུགས་ཀྱི་ཐད་དུ་ངེས།། ནམ་མཁའི་རྡོ་རྗེ་ཡོད་མེད་གཉིས་སུ་འབྱུང་།། དེ་བས་ཁྱད་དྲིལ་བཟོ་ཁྱད་ཁྱོན་ཆུང་པ།། ཚངས་རྡོར་དངུལ་དང་ལི་དཀར་ལི་སེར་གསེར།། གསེར་དམར་ཛྷེེ་ཀྵིམ་བྱས་དང་གཟོང་རིས་ཤུལ།། སྣ་ཚོགས་རིགས་མི་མཐུན་པའི་ཕྲ་རྣམས་བཅུག། རྩེ་ལྔ་མཛེས་བྱེད་འཁོར་ལོ་འཕྱང་བའི་སྟེང་།། རྩེ་དགུ་དྲ་བ་དྲ་ཕྱེད་ཁོང་སང་ན།། དམ་ཚིག་སྒྲོལ་མ་ལ་སོགས་ཕྱག་མཚན་གྱིས།། མཛེས་པ་བྱུང་ཞིང་དེ་མཐུན་སིལ་སྙན་ནི།། ཞེས་སོགས་སོགས་བྱུང་པ་ལས་ར་འཕྲོད་ཐུབ་ཅིང་། ཕལ་ཆེར་དུས་དེ་ཙམ་ནས་བཟུང་བོད་ལ་རྒྱ་གར་ནག་སོགས་ནས་དྲིལ་བུའི་རིགས་སྣ་ཚོགས་བྱུང་པ་དང་། ཁྱད་པར་དུ་གསུང་རྟེན་རྡོར་དྲིལ་ཡང་རབ་འབྲིང་ཐ་གསུམ་དུ་བྱུང་ཚུལ་སྐོར་ལ་ཡང་ཀུན་མཁྱེན་འཇིགས་མེད་གླིང་པས་ཀྱང་། གསུང་རྟེན་དྲིལ་བུ་ཧོར་དང་རྒྱ་གར་ནག། བོད་ཆེན་རིགས་བཞི་ལས་ནི་རྒྱུའི་སྒོ་ནས།། ཧོར་དྲིལ་གཉིས་ལས་ཤིན་ཀུན་མཆོག་ཏུ་གྲགས།། རྒྱ་ནི་ལི་དཀར་དངུལ་མདངས་བཀྲག་ཞག་ཆེ།། དྲིལ་བུའི་སྟོད་ཞུམ་བ་གླང་ཁ་ཁེབས་ལ།། ལུགས་གཙང་བརྡར་གད་མ་བྱས་ལི་རྒྱུ་འཇམ།། ནང་ནི་ཞོ་ཁ་ཞེས་པ་འོ་སྤྲིས་འདྲ།། དྲྭ་ཕྱེད་འབུར་ལ་བར་སྟོང་འཇམ་སང་མང་།། དཔུང་བའི་པད་འདབ་རིགས་ཀྱི་ཕྱག་མཚན་སྤྲས།། དྲིལ་བུའི་དཔུང་ཟུར་པད་མཐའ་གཅིག་ཏུ་འདྲེས།། སྐད་སྙན་སྦོམ་ལ་རྒྱང་གྲགས་ལྷག་པར་ཆེ།། དབུ་རྡོར་ཅུང་ལུ་མང་ལ་དངུལ་དཀར་དང་།། ཛྷེེ་ཀྵིམ་དག་ཀྱང་ཉུང་ཟད་སྲིད་པ་ཡིན།། རྩ་ལྔ་པ་མང་ཆུ་སྲིན་ནང་ལ་བལྟ།། འཁོར་ལོའི་རྒྱན་ལྡན་རྩེ་དགུ་ཉུང་པ་ཡིན།། རྒྱུ་དང་གསུང་ལ་དོ་ཟླ་མེད་ན་ཡང་།། བཟོ་སྒྲོས་བྱིལ་བས་ཉམས་མེད་ཕལ་གྱིས་དོར།། དངོས་བསྟན་ཉུང་ལ་འདྲ་ཅོག་མང་པ་ཡིན།། ཕལ་བ་ལུགས་ཁ་དམ་ལ་གཙང་ཤ་ཆུང་།། ནང་ལ་བྲད་བརྡར་སོང་པས་ཞོ་ཁ་མེད།། རབ་འབྲིང་ཐ་མའི་ཁྱད་པར་ཆེ་བར་སྣང་།། ཞེས་ཧོར་དྲིལ་ལ་ཤིན་ཀུན་མ་དང་ཕལ་པ་གཉིས་སུ་བྱུང་པ་བསྟན་པ་དང་། དེ་བཞིན་རྒྱ་གར་ནས་བྱུང་པའི་དྲིལ་བུའི་སྐོར་ལ་ཡང་། རྒྱ་གར་དྲིལ་བུ་ཆེ་ཚད་ཁྲུ་ལ་ཉེ།། ཆུང་བ་དག་ཀྱང་གཞན་ལས་ཆེ་བ་ལ།། པད་སྤུངས་དབྱིབས་ཅན་བྲད་བརྡར་གཙང་ཤ་མེད།། ཉུང་ཟད་སྣང་པ་ལི་དཀར་ཁོ་ནར་མཐོང་།། དྲིལ་བུའི་རྣམ་བཞག་རྒྱུད་སྡེ་ལས་གསུངས་པའི།། ཐ་སྙད་དང་ཡང་མཚུངས་བར་མ་ངེས་པ།། འཕགས་ཡུལ་དམ་ཚིག་སྲུང་ལ་སྒམ་པའི་ཕྱིར།། ཁྱབ་གདལ་མ་དར་བཟོ་ལ་འདྲིས་པ་ཆུང་།། ཞེས་རྒྱ་གར་འཕགས་པའི་ཡུལ་གྱི་མི་རྣམས་དམ་ཚིག་སྲུང་བ་ལ་སྒམ་པའི་ཕྱིར་ན་གསང་སྔགས་ཀྱི་མཆོད་རྫས་སོགས་ཁྱབ་གདལ་ཁྲོམ་བསྒྲགས་མི་བྱེད་སྟབས། དྲིལ་བུའི་བཟོ་རྩལ་ལ་འདྲིས་པ་ཆུང་ཞིང་། ཆེ་ཆུང་གི་ཚད་ཀྱང་རྒྱུད་ལས་གསུངས་པའི་ཐ་སྙད་དང་ཡང་མཚུངས་བར་མ་ངེས་པ་གང་ཞིག ཆེ་ཚད་ཁྲུ་ལ་ཉེ་བ་དང་། ཆུང་བ་དག་ཀྱང་གཞན་ལས་ཆེ་བ་ཡོད་ལ། བྲད་བརྡར་གཙང་ཤ་དོད་པོ་མེད་པར་མ་ཟད།གྲངས་དང་ཉུང་བར་བསྟན་པ་དང་། དེ་ལས་གཞན་རྒྱ་ནག་ནས་ཐོན་པའི་དྲིལ་བུའི་སྐོར་ལ་ཡང་། རྒྱ་ནག་ཁྱད་དྲིལ་ཕལ་པ་ཏ་མིང་གསུམ།། ཁྱད་དྲིལ་སྐྱེ་མཆེད་བྲད་བརྡར་འགྲན་ཟླ་མེད།། དཀྱུས་ལས་ཅུང་ཆེ་བ་གླང་ཁ་སྦུབ་འཐུག། རི་མོ་དོད་ཀྱབ་ཧྲོབ་ཉམས་གཏན་ནས་མེད།། རྩེ་ལྔ་པ་རྣམས་ཆུ་སྲིན་ནང་ལ་བལྟ།། འཁོར་ལོའི་རྒྱན་དང་རྩེ་དགུ་ཡིན་ནོ་ཅོག། རྩ་པར་དྲ་ཕྱེད་ཁོང་ན་ཕྱག་མཚན་ཅན།། མུ་ཏིག་སྐེ་རགས་ཞིབ་ལ་སྐད་སྙན་འཁྲོལ།། ཞེས་དང་། ཡང་། ཐེག་ཆེན་གན་དྲིལ་ལྷག་པར་ཆེ་བ་ལ།། ཁྱད་དྲིལ་མིང་དུ་གྲགས་པ་མེད་ན་ཡང་།། བཟང་ངན་ཁྱད་པར་ཆེ་བ་ཡོད་པའོ།། དགའ་ལྡན་གན་དྲིལ་དེ་བས་ཅུང་ཟད་ཞེར།། དྲིལ་བུའི་སྟོད་ཞུམ་མགོ་རྡོར་རྩེ་དགུ་མང་།། ཞེས་རྒྱ་ནག་ནས་ཐོན་པའི་དྲིལ་བུ་ལ་ཡང་ཁྱད་དྲིལ་དང་། ཕལ་པ། ཏཱ་མིང་བཅས་དབྱེ་བ་གསུམ་དུ་བྱུང་ཚུལ་བསྟན་པ་དང་། དེ་བཞིན་བོད་དྲིལ་སྐོར་ལ་ཡང་། བོད་དྲིལ་རྙིང་མ་མདོ་ཁམས་རྩི་ཡུལ་དུ་།། ཆེ་ཆུང་གཉིས་བཟོས་བྱི་བྱད་རྒྱ་འདྲ་བས།། ཉམས་མེད་རྣམས་ཀྱིས་རྒྱ་རུ་ངོས་འཛིན་ཡང་།། རི་མོ་མི་གཙང་དཔུང་མགོ་ཧོར་འདྲ་ལ།། བ་གླང་ཁ་ནི་རྒྱ་ཧོར་གཉིས་ཀ་དང་།། འགལ་ཞིང་ནང་སུལ་གྱི་རྣམ་པ་མང་།། བོད་དྲིལ་གསར་མ་ཟལ་མོ་སྒང་དུ་དར།། རི་མོ་ཧྲོབ་ལ་སྐད་ངར་རིང་དུ་བསྲིང་།། ཁྱད་དྲིལ་རྣམས་ནི་སྐྱེ་མཆེད་གཙང་ཤ་ཆེ།། དེ་ལས་གཞན་པ་འཇང་འབའ་ལོ་གྲོ་སོགས།། དྲིལ་བུའི་གཟུགས་བརྙན་བརྟག་པར་སླ་བས་སོ།། ཞེས་བོད་དྲིལ་ལ་ཡང་གསར་རྙིང་དབྱེ་བ་ཡོད་ཚུལ་དང་ཁྱད་ཆོས་གཞན་དང་འགར་ཚུལ་བསྟན་པའོ།།
སྤྱིར་ན་དྲིལ་བུའི་རྒྱུ་དང་ཚད་བཤད་པ་གཉིས་ལས། དང་པོ་ནི། རྡོ་རྗེ་མཁའ་འགྲོ་ལས། ཀུན་ལ་འཁར་བའམ་ཡང་ན་ནི།ལྕགས་གསུམ་ལས་ནི་དྲིལ་བུ་སྟེ། ཞེས་སྤྱིར་ན་དྲིལ་བུ་གང་དང་གང་ཡིན་ཀྱང་རྒྱུ་འཁར་བ་ལས་བྱས་པའམ་ཡང་ན་གསེར་དངུལ་ཟངས་ལྕགས་སྟེ་ལྕགས་གསུམ་ལས་བྱ་བར་མཁས་གྲུབ་རྗེས་གསུངས། གཉིས་པ་དྲིལ་བུའི་ཚད་ལ་མཁའ་འགྲོ་རྒྱ་མཚོ་ལས། དྲིལ་བུ་རྟག་ཏུ་ཆ་གསུམ་ཅན།། ལྷ་ཡིས་ཡང་དག་བརྒྱན་པར་བྱས།། ཞེས་ཆ་གསུམ་དུ་བྱས་པ་གཅིག་དང་བཟང་པོ་ཡོངས་བཟུང་ལས་དྲིལ་བུ་ཀུན་ཏུ་ཆ་དྲུག་ལ། ཞེས་ཆ་དྲུག་ཏུ་ཕྱེ་པ་གཉིས་ལས་དང་པོ་ནི། མན་སྙེར། དྲིལ་བུ་རྣམས་ཐམས་ཅད་ནི་ཆ་གསུམ་མཉམ་པ་རྡོ་རྗེ་དང་རྗེས་སུ་མཐུན་པའི་ཚད་དོ།། དེ་རྣམས་ཀྱི་ཆ་གསུམ་པ་ནི། ཁ་ནས་བཟུང་སྟེ་འཁར་བ་དག་པའི་རང་བཞིན་དུ་བྱའོ།། དེའི་སྟེང་གི་ཆ་གཉིས་ནི་གསེར་ལ་སོགས་པ་བྱུང་བའོ།། ཞེས་གསུངས་སོ།། གཉིས་པ་ནི་བཟང་པོ་ཡོངས་བཟུང་ལས། དྲིལ་བུ་ཀུན་ཏུ་ཆ་དྲུག་ལ།། དེ་ཡི་ཆ་བཞི་འཁར་བ་ཡི།། རང་བཞིན་མ་འདྲེས་པ་ལས་བྱ།། གཞན་ནི་གཞན་ལས་བརྟག་པར་བྱ།། ཞེས་དྲིལ་བུའི་ལུས་ཚད་ཆ་དྲུག་ཏུ་བྱས་པའི་ཆ་བཞི་འཁར་བའི་རང་བཞིན་ཁོག་པ་དང་། ཡང་དེ་ཉིད་དུ། སྟེང་གི་ཆ་གཅིག་ལ། ཕྲེང་བ་གསུམ་ནས་དེའི་སྟེང་དུ།། བུམ་པ་གསེར་རམ་ཟངས་མའམ།། དངུལ་ལམ་ར་གན་ལས་བྱས་པའོ།། དེ་ཡི་སྟེང་དུ་དེ་ཚད་ཙམ།། ཤར་བལྟས་ཤེས་རབ་གདོང་བ་བྱ།། ཞེས་སྟེང་གི་ཆ་གཉིས་ཀྱི་ཆ་འོག་མ་ཤེས་རབ་ཀྱི་ཞལ་བུམ་པ་གདན་བཅས་ལ་བཤད་ཅིང་། སྟེང་གི་རྡོ་རྗེ་ཕྱེད་པ་དང་པདྨ་དང་བཅས་པ་ཆ་གཅིག་ཏུ་མཛད་པ་དང་ཆས་ཤིན་ཏུ་འགྲིག་པར་འགྱུར་ཏེ། སྟེང་གི་དབྱིག་པ་ནི་གཟུགས་མེད་སྲིད་པའི་གནས་དང་། ཁོག་པའི་ཕྱིའི་ལྷ་མོ་བརྒྱད་ཀྱི་མཚན་མ་འགོད་པའི་གནས་ནི་གཟུགས་ཁམས་དང་། དེའི་འོག་གི་ཆ་ནང་གི་དབྱུག་གུ་ནམ་མཁའ་དང་བཅས་པ་དག་འདོད་ཁམས་སུ་གསུངས་ལ། ལྷ་མོ་བརྒྱད་ཀྱི་མཚན་མ་ནི་སྟེང་གི་པདྨ་ལ་ས་བོན་འགོད་ཅིང་། ལོགས་ཀྱི་དྲ་བ་བརྒྱད་ཀྱི་ནང་དུ་ཕྱག་མཚན་འགོད་པར་གསུངས་པས། ཁོག་པའི་སྟེང་ནས་དྲ་བ་དྲ་ཕྱེད་ཀྱི་སྣེ་མོ་ཡན་ཆ་གཉིས་དང་། དེའི་འོག་ཆ་གཉིས་སུ་བྱས་ན་ཁོག་པ་ཆ་བཞིར་འགྱུར་བའི་ཕྱིར་རོ།། དེ་ལྟར་བྱས་ན་ཆ་དྲུག་གི་ཆ་གཉིས་ཚན་རེ་ཆ་རེར་བསྡོམས་པ་ན་ཆ་གསུམ་མཉམ་པོར་འགྱུར་བས་རྒྱུ་དེ་དང་། བཟང་པོ་ཡོངས་གཟུང་གི་དགོངས་པ་གཅིག་ཏུ་འགྲིག་ཅིང་། དྲིལ་བུའི་ལུས་ཚད་ཀྱང་ལེགས་པར་གནས་པ་དང་འཚམ་པར་འགྱུར་རོ།།
དྲིལ་བུའི་ཁའི་རྒྱ་ཚད་ནི། བཟང་པོ་ཡོངས་བཟུང་ལས། དྲིལ་བུ་དེ་ཡི་ནང་གི་མཁའ། ཞེང་དང་མཆུ་རུ་མཉམ་པ་ཡིན། ཞེས་གསུངས་ལ། མན་སྙེར་ཡང་། དེའི་འཁར་བའི་དབུས་ཀྱི་ནམ་མཁའ་རྒྱ་དང་མཆུར་མཉམ་པའོ།། ཞེས་གསུངས་པ་དྲིལ་བུའི་ཁོག་པའི་དཔངས་རིང་ཐུང་གཉིས་ཀའི་ཕྱོགས་ལ་ཁའི་རྒྱ་ཚད་དང་། ཁོག་པའི་དཔངས་ཚད་མཉམ་པར་བཞེད་དེ། དེ་ཡང་དྲིལ་བུའི་མཆུ་ཅུང་ཟད་ནང་དུ་ཞུམ་པ་དེ་ལས་གོང་གི་རྒྱ་ཆེ་སའི་ཚད་དང་མཉམ་པའོ།། ཞེས་རྣལ་འབྱོར་རོལ་བའི་དགའ་སྟོན་ལས་གསུངས།


text:
ཚང་མའི་ཤེས་གསལ་ལྟར། Microsoft Office 2010 ནང་བོད་ཡིག་གཏག་སྐབས། ཚིག་ཕྲེང་གཅིག་གི་ཡི་གེ་ཁ་བཀང་རྗེས་རང་འགུལ་ནས་མར་བབས་ཏེ་ཚིག་ཕྲེང་གོང་འོག་གི་གཅོད་མཚམས་དོ་མི་མཉམ་པ་ཞིག་འབྱུང་ངེས་རེད། དེའི་རྒྱུ་རྐྱེན་ནི་མཉེན་ཆས་རང་གི་སྐད་ཡིག་འདེམས་བྱང་ནང་བོད་ཡིག་གི་གཏག་ཆས་དེ་ཁ་སྣོན་བྱས་མེད་པའི་སྐྱོན་རེད། དེས་ན་ང་ཚོ་བོད་ཡིག་སྤྱོད་མི་ཚོས་དང་ཐོག་སྒྲིག་སྦྱོར་དེའི་ནང་བོད་ཡིག་ཁ་སྣོན་བྱེད་དགོས་པ་ཡིན་ཏེ། བོད་ཡིག་ཁ་སྣོན་བྱུང་ཚེ་གནད་དོན་དེ་རྩ་བ་ནས་འདོར་ཐུབ་ཅིང་། ཚིག་ཕྲེང་སོ་སོའི་དབྱེ་མཚམས་དེ་མཉེན་ཆས་རང་འགུལ་ནས་ཐག་གཅོད་བྱེད་ཐུབ་པ་རེད། དེས་ན་སྒྲིག་སྦྱོར་བྱེད་སྟངས་ནི་གཤམ་ལྟར་རོ། མུ་མཐུད་ཀློག གཞུང་ལས་མཉེན་ཆས Microsoft Office 2010སྐོར་གྱི་ཤེས་བྱ་ཆུང་ཆུང་ཞིག
དཀར་ཆག་ཚགས་ཉར: རྒྱུན་ཤེས།
Skypeམཉེན་ཆས་སྟེང་ནས་བོད་ཡིག་གིས་གླེང་མོལ་བྱེད་ཚུལ།
ད་ལྟའི་ཆར་བོད་ཡིག་ནི་སྒེའུ་ཁུང(Windows)དང་ཀུ་ཤུ(Mac)དེ་བཞིན་ལིནགསི(Liunx)སོགས་རྩིས་འཁོར་གྱི་མ་ལག་སོ་སོ་དང་iPhoneདང་iPadསོགས་ལག་འཁྱེར་ཁ་པར་དང་ལག་འཛིན་གློག་ཀླད་ནང་དུ་ཚུད་ཡོད་ཅིང་། སྒེའུ་ཁུང་མ་ལག་ནང་དུ་ཕྲ་མཉེན་ཧི་མ་ལ་ཡ(Microsoft Himalaya)ཡིག་གཟུགས་དང་། ཀུ་ཤུའི་ནང་དུ་ཀེ་ལ་ཤ(Kailasa)ཡིག་གཟུགས། དེ་བཞིན་ལིནགསི་ནང་དུ་བོད་ཡིག་རྩིས་འཕྲུལ་གཟུགས(Tibetan Machine)ཡིག་གཟུགས་སོགས་མིང་འདོགས་དང་ཆེ་ཆུང་མ་འདྲ་པ་ཙམ་མ་གཏོགས་ཚང་མས་གཅིག་གྱུར་ཨང་སྒྲིག་གི་ཚད་གཞི་སྤྱད་ཡོད་པས་བོད་ཡིག་འདི་ལོ་རྒྱུས་སྟེང་གི་དུས་རིམ་གསར་བ་ཞིག་ཏུ་སླེབས་ཡོད་པ་རེད། དེ་ནི་ཤིན་ཏུ་དགའ་འོས་པའི་དོན་ཞིག་ཡིན་ལ། དེ་ཅི་ལྟར་བཀོལ་སྤྱོད་བྱེད་མིན་ནི་ང་ཚོ་རང་ཉིད་ལ་རག་ལས་པ་ཡིན། མུ་མཐུད་ཀློག Skypeམཉེན་ཆས་སྟེང་ནས་བོད་ཡིག་གིས་གླེང་མོལ་བྱེད་ཚུལ།
རྩིས་འཁོར་ཤེས་བྱ་ལས་ནང་གསོག་དང་སྲ་སྡེར་གྱི་ཁྱད་པར་རམ་དབྱེ་བ།
ནང་གསོག་གི་གོ་དོན།
ནང་གསོག་ཞེས་པ་ནི་རྩིས་འཁོར་ཁྲོད་ཀྱི་ཅ་ལག་གསོག་འཇོག་བྱེད་སའི་གནས་དེར་གོ་ཞིང་།རྩིས་འཁོར་གྱི་མ་ལག་ཡོད་ཚད་ནང་གསོག་དང་སྡེབས་ནས་འཁོར་བསྐྱོད་བྱེད་པ་ཞིག་ཡིན་པས། ནང་གསོག་གི་ཆེ་ཆུང་དང་མགྱོགས་ཚད།དེའི་བརྟན་གཤིས་སོགས་ཐད་ཀར་རྩིས་འཁོར་དང་འབྲེལ་བ་གཏིང་ཟབ་ཡོད། གཤམ་དུ་དེའི་སྐོར་གྱི་ཤེས་བྱ་འགའ་ངོ་སྤྲོད་བྱས་ན། མུ་མཐུད་ཀློག རྩིས་འཁོར་ཤེས་བྱ་ལས་ནང་གསོག་དང་སྲ་སྡེར་གྱི་ཁྱད་པར་རམ་དབྱེ་བ།
རྩིས་འཁོར་རྒྱུན་ཤེས་ལས་བརྙན་སྡེར་དང་འཆར་བྱང་གི་སྐོར་མདོ་ཙམ་བཤད་པ།
གཅིག
༼༡༽བརྙན་སྡེར་གྱི་གོ་དོན།
བརྙན་སྡེར་ཞེས་པ་ནི་འོད་སྡེར་འབྲི་ཀློག་གི་ཡོ་བྱད་གཙོ་བོ་དེར་གོ་བས་ད་ལྟ་ཐུན་མོང་གིས CD ཟེར། དེ་ལ་དབྱེ་ན CD-ROM CD-DA CD-V CD-I VCD DVD CD-R CD-RW བཅས་རིགས་གསུམ་ཡོད་མོད། དེ་ལས་རྒྱུན་དུ་མཐོང་བ་ནི CD དང DVD གཉིས་ཡིན། མུ་མཐུད་ཀློག རྩིས་འཁོར་རྒྱུན་ཤེས་ལས་བརྙན་སྡེར་དང་འཆར་བྱང་གི་སྐོར་མདོ་ཙམ་བཤད་པ།
སྒེའུ་ཁུང་ངོས་ཀྱི་དཀར་ཆགས་བོད་ཡིག་གིས་འབྲི་སྟངས།
ད་སྐབས་རྩིས་འཁོར་གང་ལ་བལྟས་ཀྱང་རང་ཉིད་ཀྱིས་རྒྱ་ཡིག་དང་ཡང་ན་དབྱིན་ཡིག་ཅུང་མ་ཤེས་ཚེ་བེད་སྤྱོད་མེད་པ་ལྟ་བུའི་ཚོར་བ་ཞིག་བོད་མི་རྣམས་ལ་རང་ཤུགས་ཀྱིས་སྟེར་ངེས་ཡིན། དེའི་ཕྱིར་རྒྱ་ཡིག་དང་དབྱིན་ཡིག་མ་ཤེས་ཚེ་རང་ཉིད་ལྐུག་པ་ཞིག་ཡིན་པས་བོད་ཡིག་ཅི་ཙམ་ཤེས་ཀྱང་སྐད་ཡིག་གཞན་ཞིག་མ་ཤེས་ཚེ་ལྐུག་པར་རྩི་བའི་འདུ་ཤེས་འདིས་རང་ཉིད་ཀྱི་སྐད་ཡིག་དང་རིག་གཞུང་ལའང་ཆད་གསོད་དང་། ཡང་ན་རིན་ཐང་མེད་པར་བརྩི་བཞིན་པ་ནི་གླེན་རྟགས་ཁོ་ན་རེད། སྤྱིར་ན་ང་ཚོ་ལ་དེ་ལྟ་བུའི་དཀའ་ངལ་ཞིག་ཀྱང་འཕྲད་བཞིན་ཡོད་མོད། དེ་ནི་ད་ལྟ་ཧི་གཟུགས་དང་སྨོན་ལམ་ལྟ་བུ་རྒྱལ་སྤྱིའི་ཨང་རྟགས་Unicode འདི་བཟོས་པ་ནས་བཟུང་ང་ཚོའི་སྐད་ཡིག་ལ་རྩིས་འཁོར་ནང་རམ་འདེགས་མི་དམན་པ་བྱས་ཡོད། ད་ལྟ་ཁྱོད་ཀྱི་རྩིས་འཁོར་ནང་གི་དྲ་རྒྱ་དང་འཕྲིན་གཏོང་སོགས་གང་མང་ལ་བོད་ཡིག་སྤྱོད་ཐུབ་པ་མ་ཟད། མུ་མཐུད་ཀློག སྒེའུ་ཁུང་ངོས་ཀྱི་དཀར་ཆགས་བོད་ཡིག་གིས་འབྲི་སྟངས།
སྨོན་ལམ་གསུམ་པའི་མཛུབ་གནོན་སྒྲིག་སྟངས་དཔེ་རིས་དང་བཅས་པ་ངོ་སྤྲོད།
སྨོན་ལམ་བོད་ཡིག་གསུམ་པའི་མཛུབ་གནོན་འདི་ཉིད་བསྒྲིག་དུས། དང་པོ་ཡར་འཆར་དཀར་ཆག་གི་དབྱིན་ཡིག་ control Panel འདིའི་ནང་དུ་སོང་དང་Regional and language Options ཟེར་བའི་འདིར་བཀོད་པའི་འདྲ་པར་དང་པོའི་སྟེང་གི་རི་མོ་འདི་མཐོང་ཐུབ། དེའི་སྒོ་ཕྱེ་བ་དང་། འདྲ་པར་འདི་དག་གི་གོ་རིམ་ནང་བཞིན་སྒྲིག་ཆས་དག་སྒྲིགས་དང་ཁྱོད་ཀྱིས་བོད་ཡིག་གི་གནད་དོན་ཡག་པོ་སེལ་ཐུབ་པའི་རེ་བ་ཡོད། འདི་དག་ནི་སྨོན་ལམ་བོད་ཡིག་གསུམ་པ་ནང་འཇུག་བྱས་ཚར་རྗེས་བེད་སྤྱོད་བྱེད་སྟངས་ཁོ་ན་ཡིན། མུ་མཐུད་ཀློག སྨོན་ལམ་གསུམ་པའི་མཛུབ་གནོན་སྒྲིག་སྟངས་དཔེ་རིས་དང་བཅས་པ་ངོ་སྤྲོད།
རྩིས་འཁོར་སྲ་ཆས་ལས CPU སྐོར་རགས་ཙམ་བཤད་པ།
དང་པོ། CPU ཞེས་པའི་གོ་དོན།
དེ་ཡང CPU ཞེས་པ་ནི་རྩིས་འཁོར་གྱི་སྒུལ་བསྐྱོད་དང་དེའི་བྱེད་ནུས། འགྲོས་ཤུགས། རྩོད་ལས་བཅས་ཀྱི་ཆེས་མཐོ་རིམ་གྱི་སྲོག་སྙིང་དེར་གོ་སྟེ། གལ་སྲིད་རྩིས་འཁོར་གྱིས་ལས་ག་གེ་མོ་ཞིག་སྒྲུབ་ན CPU ནི་དེའི་ཐོག་མའི་འགུལ་བསྐྱོད་ཀྱི་རྩོད་ལས་མཐོ་ཤོས་དེ་ཡིན། དེས་ན CPU གྱི་གོ་དོན་ལ་སྤྱིར་བཏང་དུ་ངེས་གཏན་གྱི་ཚད་གཞི་ཞིག་མེད་དེ་དོན་དངོས CPUཞེས་པ་ནི༼ Central Processing Unit ༽ ཀྱི་བསྡུས་མིང་དང་། དེ་ལ་རྒྱ་སྐད་ཀྱིས ༼中央处理器 ༽ ཟེར། དེས་ནCPUགྱི་བཟང་ངན་ལ་བལྟ་དུས་དང་ཐོག་དེའི་བཟོ་རྩལ་དང་ཚོང་རྟགས་ལ་བལྟ་བ་ནི་ཆེས་ཡང་དག་གི་ཚད་གཞི་ཞིག་ཡིན་ཏེ། མིག་སྔར CPU བཟོ་གྲྭ་ལ་ཆེས་ཡག་ཤོས་ཀྱི་ཀུང་ཟི་གཉིས་ཡོད། མུ་མཐུད་ཀློག རྩིས་འཁོར་སྲ་ཆས་ལས CPU སྐོར་རགས་ཙམ་བཤད་པ།
Windows 7 ནང་དུ་བོད་ཡིག་གི་གཏག་ཐབས་ཁ་སྣོན་བྱེད་ཚུལ་དཔེ་རིས་དང་སྦྲགས་ནས་བརྗོད་པ།
རྒྱུད་ཁོངས་གསར་བWindows 7ནང་དུ་བོད་ཡིག་གི་ཡིག་གཟུགས་ཧི་མ་ལ་ཡ(Microsoft Himalya)དང་དེའི་གཏག་ཐབས་འདུས་གྲུབ་བྱས་ཡོད་མོད། འོན་ཀྱང་མི་ཁ་ཤས་ཀྱིས་གཏག་ཐབས་ཁ་སྣོན་བྱེད་ཤེས་ཀྱིན་མེད་སྟབས་གསལ་བཤད་ཀྱི་ཚུལ་དུ་དཔེ་རིས་དང་སྦྲགས་ནས་འཆད་པར་བྱའོ།། མུ་མཐུད་ཀློག Windows 7 ནང་དུ་བོད་ཡིག་གི་གཏག་ཐབས་ཁ་སྣོན་བྱེད་ཚུལ་དཔེ་རིས་དང་སྦྲགས་ནས་བརྗོད་པ།
བོད་ཡིག་གི་རྒྱལ་སྤྱིའི་གཅིག་གྱུར་ཨང་སྒྲིག་གཏན་ལ་ཕབ་ཚུལ་གྱི་ལོ་རྒྱུས་མདོར་ཙམ།
མིའི་རིགས་གློག་རྡུལ་རྩིས་འཁོར་དུས་རབས་སུ་བསྐྱོད་པ་ནི་དེང་རབས་ཚན་རྩལ་འཕེལ་རྒྱས་སུ་སོང་བའི་ཆུ་ཚད་ལ་ར་སྤྲོད་ལེགས་པོ་བྱས་པ་ཞིག་རེད། དེས་ན། བོད་ཀྱི་སྲོལ་རྒྱུན་རིག་གནས་དེ་དེང་རབས་ཅན་དུ་ཅི་ལྟར་མངོན་འགྱུར་བྱེད་པ་དང་། འཛམ་གླིང་གི་མི་མང་པོ་ཞིག་གིས་བོད་མི་རིགས་ལ་རྒྱུས་ལོན་ཅི་ལྟར་བྱེད་པའི་གནད་དོན་ལ་ཐག་གཅོད་ལེགས་པོ་ཡོང་དགོས་པ་སོགས་ཀྱི་གནས་ཚུལ་དེ་འདྲའི་འོག་ཏུ་བོད་ཡིག་དང་གློག་རྡུལ་རྩིས་འཁོར་གྱི་ཐོག་མའི་མཉམ་འབྲེལ་དང་བཀོལ་སྤྱོད་དེ་བྱུང་བ་རེད། མུ་མཐུད་ཀློག བོད་ཡིག་གི་རྒྱལ་སྤྱིའི་གཅིག་གྱུར་ཨང་སྒྲིག་གཏན་ལ་ཕབ་ཚུལ་གྱི་ལོ་རྒྱུས་མདོར་ཙམ།
Windows 7 ནང་དུ་པཎྚིཏ་བོད་ཡིག་གཏག་མི་ཐུབ་པའི་གནད་དོན་ཐག་གཅོད་ཐབས།
དེ་ཡང་ཧི་མ་ལ་ཡ་ཅེས་པའི་རྒྱལ་སྤྱིའི་གཅིག་གྱུར་ཨང་སྒྲིག༼Unicode༽ཅན་གྱི་བོད་ཡིག་འདི་འཛམ་གླིང་ཡོངས་སུ་རྒྱ་ཁྱབ་ངང་སྤྱོད་བཞིན་པའི་སྐབས་སུ། རྒྱལ་ནང་དུ་ད་དུང་ཡང་ཧི་གཟུགས་སྤྱོད་རྒྱུར་ཚད་བཀག་ཐེབས་བཞིན་འདུག དཔེར་ན་དར་ཆེ་བའི་གླེང་མོལ་མཉེན་ཆས་QQསོགས་ལྟ་བུའི་ནང་གཅིག་གྱུར་ཨང་སྒྲིག་ཅན་གྱི་བོད་ཡིག་གི་ཡིག་གཟུགས་སྤྱོད་མི་ཐུབ་པར་བྱས་འདུག་པས་ན་པཎྚིཏ་བོད་ཡིག་མི་སྤྱོད་ཐབས་མེད་དུ་གྱུར་བའི་འུ་ཐུག་པའི་རྣམ་པ་མངོན་འདུག ཡིན་ཡང་Windows 7 ནང་དུ་པཎྚིཏ་བོད་ཡིག་ཐད་ཀར་གཏག་མི་ཐུབ་པའི་གནད་དོན་ཞིག་འདུག་པས་དྲ་གྲོགས་མང་ཆེ་བས་རྒྱུད་ཁོངས་གསར་བ་Windows 7དེ་མི་ལེགས་པར་སྙམ་གྱིན་འདུག བསམ་ཚུལ་དེ་ནི་ནོར་འཁྲུལ་ཆེ་ཤོས་ཤིག་ཡིན། Windows 7 ནང་དུ་པཎྚིཏ་བོད་ཡིག་ཐད་ཀར་གཏག་མི་ཐུབ་པའི་གནད་དོན་དེ་ནི་གཞན་གང་ཡང་མ་ཡིན་པར་ཐོ་ཁོངས་ཚོད་འཛིན་ལ་རག་ལས་འདུག མུ་མཐུད་ཀློག Windows 7 ནང་དུ་པཎྚིཏ་བོད་ཡིག་གཏག་མི་ཐུབ་པའི་གནད་དོན་ཐག་གཅོད་ཐབས།


text:
༄༅། །བོད་རྒྱལ་ལོ་ ༢༡༤༥ རབ་གནས་ས་ཁྱི་ཕྱི་ལོ་ ༢༠༡༨ ཟླ་ ༤ ཚེས་ ༢༤ ཉིན་རྡ་ས་བོད་ཀྱི་ཟློས་གར་ཐང་ཆེན་དུ་བོད་ཀྱི་ཞོ་སྟོན་རྒྱས་པ་ཐེངས་ ༢༣ པའི་མཇུག་བསྡོམས་མཛད་སྒོ་ཞིག་ཚོགས་གནང་ཡོད།
དེ་ཡང་གོང་ཚེས་ཉིན་གྱི་སྔ་དྲོ་ཆུ་ཚོད་ ༩ ཐོག་མཛད་སྒོའི་སྐུ་མགྲོན་གཙོ་བོ་དཔལ་ལྡན་བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག་དང་། གཞན་སྐུ་མགྲོན་དུ་ཁྲིམས་ཞིབ་པ་ཆེ་བ་མཆོག་གིས་གཙོས་ཁྲིམས་ཞིབ་པ་གཞན་གཉིས། བཀའ་བློན་རྣམ་པ། རང་དབང་ཅན་གྱི་ལས་ཁུངས་ཁག་གི་འགན་འཛིན་རྣམ་པ། བོད་མི་མང་སྤྱི་འཐུས་རྒྱུན་ལས་རྣམ་པ། ལྷན་ཁང་ཁག་གི་དྲུང་ཆེ་རྣམ་པ། ས་གནས་ཁག་གི་ལྷ་མོའི་འཁྲབ་སྟོན་པ་རྣམ་པ། སེར་སྐྱ་མི་མང་སོགས་ཁྱོན་མི་གྲངས་བརྒྱ་ཕྲག་བརྒལ་བ་འདུ་འཛོམས་ཐོག་སྐུ་མགྲོན་གཙོ་བོ་དཔལ་ལྡན་ཚོགས་གཙོ་མཆོག་གིས་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་དང་སྒེར་ངོས་ནས་འཚམས་འདྲི་དང་སྦྲགས་གསུང་བཤད་གནང་དོན། དེ་རིང་ང་ཚོ་མཇུག་བསྡོམས་མཛད་སྒོ་ཆགས་བསྡད་ཡོད་རེད། རྩ་བའི་ཉིན་ཤས་སྔོན་ཞོ་སྟོན་དབུ་འབྱེད་གནང་བ་དང་། དེ་རྗེས་ལྷ་མོའི་ཚོགས་པ་ཁག་གིས་འཁྲབ་སྟོན་བྱས་ནས་དེ་རིང་ནས་ལས་རིམ་ཞིག་མཇུག་རྫོགས་འགྲོ་གི་ཡོད་རེད། རྩ་བའི་མི་མང་དང་། ལྷ་མོ་ཚོགས་པ་ཁག་ནས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་མཇལ་ཁ་ཞུས་ཡོད་པ་དང་། དེའི་སྐབས་༸གོང་ས་མཆོག་གིས་བཀའ་སློབ་ལམ་སྟོན་ཟབ་ཅིང་རྒྱས་པ་གནང་འདུག དེ་ལས་ལྷག་པ་ངར་དམིགས་བསལ་ཞུ་རྒྱུ་གང་ཡང་མེད། གཙོ་བོ་༸གོང་ས་མཆོག་གིས་བཀའ་སློབ་ལམ་སྟོན་སྙིང་ལ་བཅངས་ནས་ལག་ལེན་དངོས་ཀྱི་ཐོག་ལ་འཁེལ་ཐུབ་དགོས་རྒྱུ་དེ་བོད་མི་ཞིག་ཡིན་པའི་ཆ་ནས་རེད། ལྷག་པར་རྣམ་པ་ཚོ་ཟློས་གར་ལྷ་མོ་ཚོགས་པའི་ཚོགས་མི་ཡིན་པའི་ཆ་ནས་དེ་ཕྲག་ཏུ་བབས་པའི་འགན་འཁྲི་ཞིག་ལ་ངོས་བཟུང་ནས། དེའི་ཐོག་དམིགས་བསལ་གྱི་འབུར་དུ་འདོན་ཐུབ་པ་ཞིག་བྱེད་དགོས་རྒྱུ་དེ་གལ་ཆེན་པོ་རེད་གཅིག་ཞུ་འདོད་བྱུང་།
རྩ་བའི་ང་ཚོའི་བོད་ཀྱི་ཐུན་མོང་མ་ཡིན་པའི་རིག་གཞུང་ཨ་ཅེ་ལྷ་མོ་ཟེར་བ་དེ་གཙོ་བོ་སྲོལ་གཏོད་མཁན་དེ་གྲུབ་ཐོབ་ཐང་སྟོང་རྒྱལ་པོའམ་ཡང་ན་གྲུབ་ཆེན་ལྕགས་ཟམ་པ་ཞེས་ཟེར་གྱི་ཡོད་རེད། ཁོང་ལ་མཚན་གྱི་རྣམ་གྲངས་མང་པོ་ཞིག་ཡོད་རེད། ཁོང་ལྟ་བུར་མཚོན་ན། སྐྱེས་བུ་ཐ་མལ་པ་ནང་བཞིན་གྱི་འདུ་ཤེས་དེ་འདྲ་རྩ་བ་ནས་མ་རེད། ཆོས་ཕྱོགས་ཐོག་ནས་ཞུས་ན་རླུང་སེམས་ལ་རང་དབང་ཐོབ་མཁན། ཤངས་པ་བཀའ་བརྒྱུད་ཀྱི་གྲུབ་མཐའ་འཛིན་མཁན། དེའི་ཐོག་ནས་གཏེར་ཆོས་རེད། སྨན་གཞུང། དེ་བཞིན་དེ་རིང་ང་ཚོས་དངོས་སུ་གཟིགས་རྒྱུ་ཡོད་པའི་ཨ་ཅེ་ལྷ་མོའི་འཁྲབ་གཞུང་སྲོལ་གཏོད་མཁན་ཡིན་པ། དགུང་ལོ་ ༡༢༥ བར་བཞུགས་ཡོད་པ་གང་ལྟར་རྟོགས་པ་མཐོན་པོ་ཡོད་མཁན་ཞིག་རེད། ལྷག་པར་དུ་བོད་ལ་གནའ་སྔ་མོ་ཆུ་ཆེན་པོ་བརྒལ་རྒྱུར་ཀོ་གྲུ་ཙམ་ལས་མེད་པའི་དུས་སྐབས་དེར་གྲུབ་ཆེན་ཁོང་གིས་ཆུ་བོ་ཆེ་ཁག་ལ་ལྕགས་ཟམ་བཙུགས་ཡོད། དེ་འདྲའི་ཐོག་ནས་བོད་མི་རིགས་ལ་མཚོན་པ་ཡིན་ནའང་དངོས་གནས་ཧ་ཅང་གི་བཀའ་དྲིན་ཆེན་པོ་ཞིག་ཆགས་བསྡད་ཡོད།
ཨ་ཅེའི་ལྷ་མོའི་འཁྲབ་གཞུང་སྲོལ་གཏོད་ནས་ད་བར་ལོ་ ༦༠༠ ལྷག་ཙམ་འགྲོ་གི་ཡོད་རེད། འཁྲབ་གཞུང་ཁག་ལ་མཚོན་ནའང་ནང་དོན་ཕྱུག་ཏུ་ཕྱིན་ཡོད་པ་གསལ་པོ་རེད། ༸རྒྱལ་བ་སྐུ་ཕྲེང་ལྔ་པ་ཆེན་པོ་མཆོག་གི་སྐབས་སུ་འགྲོ་བ་བཟང་མོའི་རྣམ་ཐར་དང་། གཟུགས་ཀྱི་ཉི་མ། དེ་བཞིན་གཅུང་པོ་དོན་ཡོད་དོན་འགྲུབ་ཀྱི་རྣམ་ཐར་སོགས་ལྷ་མོའི་གཞུང་བརྒྱད་ཙམ་བྱུང་ཡོད་པ་དང་། ད་ལྟའི་དུས་ཚོད་ནང་སྟོན་པའི་མཛད་རྣམ་དང་། མཁན་སློབ་ཆོས་གསུམ། དེ་བཞིན་ས་པཎ་གྱི་རྣམ་ཐར་སོགས་འཁྲབ་ཀྱི་ཡོད་རེད། འཁྲབ་གཞུང་གི་རིག་པ་དེའི་ཐོག་ནས་གཞུང་མང་པོ་རྩོམ་ཐུབ་པ་བྱུང་གི་ཡོད། དེ་དག་གཙོ་བོ་བོད་ཀྱི་ཐུན་མོང་མིན་པའི་རིག་གཞུང་དང་། གོམ་གཤིས་དང་འབྲེལ་བ་ཧ་ཅང་ཆེན་པོ་ཆགས་བསྡད་ཡོད། དེང་སང་རྒྱ་གར་གྱི་ (Bollywood) དང་། ཕྱི་རྒྱལ་གྱི་ (Hollywood) གློག་བརྙན་དེ་ཚོས་ཆུ་ཚོད་གཅིག་ཙམ་གཉིས་ཙམ་ནང་སེམས་ཀྱི་ཚོར་བ་དང་མཉམ་དུ་འགྲོ་བསྡད་རྒྱུ་ཞིག་ལས་མ་འོངས་པ་ལོ་གཅིག་གཉིས་ཀྱི་རྗེས་བེད་སྤྱོད་མེད་པ་འདྲ་པོ་ཆགས་ཡོད། ང་ཚོའི་འཁྲབ་གཞུང་ལྟ་བུར་མཚོན་ན་ལོ་ ༦༠༠ ལྷག་འགྲོ་གི་ཡོད། དེའི་ནང་དོན་དེ་ཚོར་བསམ་བློ་བཏང་བ་ཡིན་ན་ང་ཚོའི་ཉིན་རེའི་འཚོ་བའི་ལག་ལེན་ནང་དངོས་སུ་འབྲེལ་བ་ཆགས་བསྡད་ཡོད་པ་དང་། ཏན་ཏན་དགོས་མཁོ་ཡོད་པ་ཞིག་ཡིན། ནང་དོན་ལ་ཆ་བཞག་ན་དོ་སྣང་བྱས་མ་བྱས་པའི་ཐོག་ནས་རྟོགས་མ་རྟོགས་ཡོང་གི་ཡོད་རུང། གལ་ཏེ་དངོས་སུ་དོ་སྣང་བྱས་ནས་རྟོགས་ཐུབ་པ་ཡིན་ན་ཏན་ཏན་ཉིན་རེའི་འཚོ་བའི་ནང་དགོས་མཁོ་ཡོད་པ་རྐྱང་རྐྱང་ཆགས་ཡོད། དཔེར་ན་གཅུང་པོ་དོན་ཡོད་དོན་འགྲུབ་ཀྱི་རྣམ་ཐར་ངས་ཚར་ཁ་ཤས་བཀླགས་མྱོང་ཡོད། ཀློག་པའི་སྐབས་མིག་ནས་འཆི་མ་ཤོར་བ་དེ་འདྲ་ཡོང་གི་ཡོད་རེད། དེ་འདྲའི་ནང་དོན་ཕུན་སུམ་ཚོགས་པ་ཡོད་བསྡད་པ་ཞིག་ཆགས་ཀྱི་ཡོད། ཕྱོགས་གཅིག་ནས་ཐུན་མོང་མིན་པའི་རིག་གཞུང་རེད། ཕྱོགས་གཞན་ཞིག་ནས་ནང་དོན་དེ་ཚོ་འཇིག་རྟེན་མི་ཆོས་ཐོག་ནས་བལྟས་པ་ཡིན་ན་དངོས་གནས་དགོས་མཁོ་ཡོད་པ་ཞིག་དང་། དམ་པའི་ལྷ་ཆོས་ཐོག་ནས་བལྟས་པ་ཡིན་ནའི་དངོས་གནས་ཐར་པ་དང་ཐམས་ཅད་མཁྱེན་པའི་གོ་འཕང་ལ་འཁྲིད་ཐུབ་རྒྱུའི་ནུས་པ་ཡོད་པའི་གཞུང་ལུགས་ཤིག་ཆགས་བསྡད་ཡོད།
ཟློས་གར་ཚོགས་པས་མཚོན་ལྷ་མོ་ཚོགས་པ་ཁག་གི་དངོས་གནས་༸གོང་ས་མཆོག་གིས་བཀའ་སློབ་ལམ་སྟོན་དང་། སོ་སོའི་ངོས་ནས་བོད་ཀྱི་ཐུན་མོང་མིན་པའི་རིག་གཞུང་ཡིན་བསམ་པའི་འདུ་ཤེས་དམ་པོ་བཟུང་བའི་ཐོག་ནས་དེ་རྒྱུན་འཛིན་ཚད་ལྡན་ཡོང་ཐུབ་པ་དེར་བསྔགས་བརྗོད་འོས་པ་ཞིག་རེད་བསམ་གྱི་འདུག བྱས་ཙང་དེ་རིང་གི་གོ་སྐབས་འདི་བརྒྱུད་ནས་ཟློས་གར་ཚོགས་པས་གཙོས་ཕྱོགས་མཐའི་ལྷ་མོའི་ཚོགས་པ་ཁག་ལ་དམིགས་བསལ་འཚམས་འདྲི་དང་ཐུགས་རྗེ་ཆེ་ཞུ་རྒྱུ་ཡིན།
ང་རང་ཚོའི་གནས་སྟངས་དེ་བཙན་བྱོལ་བའི་གནས་སྟངས་ཤིག་ཆགས་བསྡད་ཡོད། ཕྱོགས་གཅིག་ནས་བོད་ས་ཤོར་བའི་དུས་འགྱུར་རྗེས་བཙན་བྱོལ་ལ་གྱར་ནས་བོད་པའི་གནས་སྟངས་ཉག་ཕྲ་བ་དང་། ཤིན་ཏུ་ནས་དཀའ་ལས་ཁག་པོ་ཡོད་པ། མང་པོ་ཞིག་ལ་གདོང་ལེན་བྱེད་དགོས་པ་ཞིག་ཆགས་ཡོད་ཀྱང་། དེ་མཉམ་དུ་ང་ཚོས་སོ་སོའི་མི་རིགས་ཀྱི་ཆོས་དང་། རིག་གཞུང་། སྐད་ཡིག གོམས་གཤིས་དེ་ཚོ་བཙན་བྱོལ་ནང་བསྡད་ནས་ལོ་ ༦༠ ལྷག་འགྲོ་གི་ཡོད་རུང་མུ་མཐུད་གནས་ཐུབ་པའི་སེམས་ཤུགས་དང་ནུས་པ་ཏན་ཏན་ཡོད་པ་ཞིག་ལ་ངོས་འཛིན་བྱེད་ཀྱི་ཡོད། འབྱུང་འགྱུར་མི་རབས་གསར་པ་ཚོས་རིག་གཞུང་དང་། སྐད་ཡིག། ལྷག་པར་ལྷ་མོའི་འཁྲབ་གཞུང་དེ་ཚོར་དོ་སྣང་གནང་ནས་མ་འོངས་པར་མུ་མཐུད་ལོ་བརྒྱ་ཕྲག་མང་པོ་གནས་ཐུབ་པ་བྱེད་རྒྱུར་དེ་རིང་ནས་འབད་བརྩོན་བྱེད་དགོས་པ་གལ་ཆེན་པོ་རེད།
མི་རིགས་ཟེར་བ་དེར། དེ་དང་འབྲེལ་བའི་སྐད་ཡིག་དང་རིག་གཞུང་ཡོད། མི་རིགས་དེའི་སྐད་ཡིག་དང་རིག་གཞུང་བརླག་སོང་བ་ཡིན་ན། དེ་ཚོའི་འཐབ་རྩོད་རྩོད་རྒྱུ་ཟེར་བའི་འདུ་ཤེས་ཡོང་གི་མ་རེད། མི་རིགས་དེའི་སྐད་ཡིག་དང་རིག་གཞུང་གནས་པ་ཡིན་ན། དེའི་འཐབ་རྩོད་ཀྱི་ནུས་པ་རང་བཞིན་གྱི་ཆེ་རུ་འགྲོ་རྒྱུ། བྱས་ཙང་ང་ཚོའི་འཐབ་རྩོད་ཐོག་ལའང་དམིགས་བསལ་གྱི་ནུས་པ་འདོན་ཐུབ་རྒྱུའི་ངོ་བོ་ཡོད་མཁན་ཞིག་ཆགས་ཡོད། དེ་འདྲ་ཡིན་དུས་རིག་གཞུང་གཅེས་འཛིན་གནང་ཐུབ་དགོས་རྒྱུ་གལ་ཆེན་པོ་རེད་ཅེས་སོགས་ཀྱི་གསུང་བཤད་གནང་ཡོད། དེ་རྗེས་བོད་ཀྱི་ཟློས་གར་ཚོགས་པ་ནས་ལྷ་གཞུང་རྒྱ་བཟའ་བལ་བཟའ་གཟིགས་འབུལ་ཞུས་གནང་བ་བཅས། །


text: རྡོ་དགོན་གསང་བདག་རྡོ་རྗེ་ལགས་ནི་1945ལོར་འཁྲུངས། བོད་ལྗོངས་སློབ་གྲྭ་ཆེ་མོའི་རིག་གཞུང་སློབ་གླིང་གི་དགེ་རྒན་ཆེ་མོ་བ་དང་། ཞིབ་འཇུག་སློབ་མའི་སློབ་དཔོན། རིག་གཞུང་སློབ་གླིང་གི་བོད་སྐད་ཡིག་རྩོམ་རིག་གི་རྒྱལ་ཁབ་རིམ་པའི་སློབ་གསོའི་རུ་ཁག་གི་སྣེ་ཁྲིད་པ། བོད་ལྗོངས་རིག་རྩལ་ལྷན་ཚོགས་ཀྱི་གདན་ཞུས་ཞིབ་འཇུག་པ། བོད་རང་སྐྱོང་ལྗོངས་སློབ་གསོ་ཞིབ་བཤེར་ཨུ་ཡོན། ཀྲུང་གོ་རྩོམ་པ་པོ་མཐུན་ཚོགས་བོད་ལྗོངས་ཡན་ལག་མཐུན་ཚོགས་ཀྱི་ཚོགས་མི་བཅས་ཡིན་ལ། 2006ལོར་རྒྱལ་ཁབ་སློབ་གསོ་པུའུ་ནས་རྒྱལ་ཁབ་དང་ཞིང་ཆེན་རིམ་པའི་གྲགས་ཅན་དགེ་རྒན་གྱི་མིང་གནས་བསྩལ་བ་སོགས་རྒྱལ་ཁབ་དང་ཞིང་ཆེན་རིམ་པའི་གཟིགས་བཟོས་ཀྱང་མི་ཉུང་བ་ཞིག་ཐོབ་ཡོད། མི་ལོ་ལྔ་བཅུ་ཙམ་གྱི་རིང་སློབ་གསོའི་བྱ་གཞག་ཁོ་ནའི་ཐོག་ལྷག་བསམ་རྣམ་དག་གི་ཐོག་ནས་འབད་པ་ལྷོད་མེད་ཀྱིས་སློབ་མ་མང་པོ་ཞིག་གསོ་སྐྱོང་གནང་ཡོད་ཅིང་། སློབ་མ་དེ་དག་ཀྱང་རང་རང་གི་ལས་གནས་ཐོག་གཙོ་ཤུགས་ཀྱི་ནུས་པ་འདོན་བཞིན་ཡོད་ལ་སློབ་མ་མི་ཉུང་བ་ཞིག་ལ་མཐོ་རིམ་ཆེད་ལས་ཀྱི་གོ་མིང་ཡང་ཐོབ་ཡོད། སློབ་ཁྲིད་ཀྱི་ཞར་ཞོར་དུ་ཞིབ་འཇུག་གི་ལས་ཀ་རྒྱུན་འཁྱོངས་མཛད་ནས་སྙན་ངག་གི་སློབ་དེབ《མིག་ཡིད་རྣ་བའི་དགའ་སྟོན》དང་།《བོད་ཀྱི་སྤྱི་སྐད་སློབ་དེབ》 བོད་རྒྱ་དབྱིན་གསུམ་ཤན་སྦྱར་གྱི《ཞེ་སའི་ལག་དེབ་བློ་གསར་དགའ་སྟོན》 《བོད་ཀྱི་ཡུལ་སྲོལ་རྣམ་བཤད》བཅས་དང་། 《བྱིས་སྒྲུང་གྲགས་ཅན་ལྔ》ཞེས་པའི་བསྒྱུར་རྩོམ་ཞིག་བཅས་བརྩམས་དེབ་ཁག་ཅིག་དཔེ་སྐྲུན་གནང་ཡོད་པ་དང་། དཔྱད་རྩོམ་ཡང་མི་ཉུང་བ་ཞིག་བརྩམས་སྤེལ་གནང་ཡོད་ལ། བཅད་ལྷུག་སྤེལ་གསུམ་གྱི་སྒྱུ་རྩལ་གྱི་བརྩམ་བྱ་ཡང་མང་པོ་ཞིག་རྩོམ་སྤེལ་མཛད་དེ་དུས་དེབ་ཁག་ནང་འཁོད་པ་རྣམས་ལ་རྒྱ་ཆེའི་ཀློག་པ་པོའི་དགའ་བསུ་ཆེན་པོ་ཐོབ་ཡོད་པ་རེད།


text:
ཨ་རིའི་སྲིད་འཛིན་སྐབས་ ༤༡ པའི་སྐུ་ལྕམ་དང་པོ་དང་སྲིད་འཛིན་སྐབས་ ༤༣ པའི་མ་ཡུམ་ལྕམ་བྷར་བྷ་རཱ་བྷོ་ཤི་ལགས་དགུང་ལོ་༩༢ སྟེང་སྙིང་ནད་ཀྱིས་སྐུ་གྲོངས་ཡོད་འདུགཁ་སང་ཕྱི་ཚེས་ ༡༧ ཉིན་ཨ་རིའི་སྲིད་འཛིན་ ༤༡ པ་ཇོར་ཇི་ཧར་བྷིར་ཊི་ཝལ་ཁིར་བྷོ་ཤི་(George Herbert Walker Bush)ལགས་ཀྱི་སྐུ་ལྕམ་དང་པོ། ཨ་རིའི་སྲིད་འཛིན་ཐེངས་ ༤༣ པ་ཇོར་ཇི་ཌཱ་བྷི་ལུ་བྷོ་ཤི་(George W. Bush)ལགས་ཀྱི་མ་ཡུམ་བྷར་བྷ་ར་བྷོ་ཤི་(Barbara Bush)ལགས་རང་ཁྱིམ་དུ་སྐུ་གྲོངས་ཡོད་འདུག སྐུ་ལྕམ་བྷར་བྷ་ར་བྷོ་ཤི་ལགས་ནི་ཨ་རིའི་ལོ་རྒྱུས་ནང་སྲིད་འཛིན་གྱི་སྐུ་ལྕམ་དང་པོ་དང་མ་ཡུམ་ཡིན་པའི་བུད་མེད་གཉིས་ཡོད་པའི་ནང་ནས་རླབས་ཆེན་ཤོས་སུ་ངོས་འཛིན་བྱེད་ཀྱི་ཡོད་འདུག
བྷོ་ཤི་ཁྱིམ་ཚང་གིས་སྐུ་ལྕམ་བྷར་བྷ་རཱ་བྷོ་ཤི་ལགས་ད་ལོར་དགུང་ལོ་ ༩༢ ཡིན་ཞིང་། ཁ་སང་ཕྱི་དྲོར་ཁྱིམ་མི་ཚང་མས་མཐའ་བསྐོར་ཏེ་བདེ་བར་གྲོངས་ཡོད་པ་དང་། ང་ཚོར་མཚོན་ན་མོ་ནི་ཆེས་སྤྱིར་བཏང་མ་ཡིན་པའི་བུད་མེད་ཅིག་དང་། མི་ཚེའི་མཐའ་མཇུག་བར་དུ་ང་ཚོར་དགོད་སྒྲ་དང་བརྩེ་བའི་ངང་བདག་སྐྱོང་གནང་བ་རེད། ཅེས་བསྒྲགས་འདུག
བརྒྱུད་ལམ་དུ་ཐོན་པའི་གནས་ཚུལ་གནང་། སྐུ་ལྕམ་ཁོང་དེ་སྔོན་ནས་སྙིང་རྩ་འགག་པ་དང་དབུགས་གཏོང་ལེན་དཀའ་བའི་སྙིང་ནད་ཅིག་བྱུང་ཡོད་སྟབས། ཡུན་རིང་སྨན་ཁང་དུ་བསྡད་དེ་སྨན་བཅོས་བྱས་ཡོད་ཀྱང་། མཐར་དྲག་སྐྱེད་ཡོང་ཐབས་བྲལ་ཏེ་ཟླ་འདིའི་ཕྱི་ཚེས་༡༥ ཉིན་རང་ཁྱིམ་དུ་ལོག་དགོས་བྱུང་བ་གསལ་བསྒྲགས་བྱས་ཡོད་འདུག
ཇོར་ཇི་ཧར་བྷིར་ཊི་ཝལ་ཁིར་བྷོ་ཤི་ལགས་ཕྱི་ལོ་༡༩༨༩ ནས་༡༩༩༨ བར་ཨ་རིའི་སྲིད་འཛིན་སྐབས་ ༤༡ པར་བདམས་ཐོན་བྱུང་བ་ལྟར། ལྕམ་བྷར་བྷ་རཱ་བྷོ་ཤི་ལགས་ནས་ཨ་རིའི་སྐུ་ལྕམ་དང་པོའི་མཚན་གནས་ཁུར་ཡོད་པ་མ་ཟད། བཟའ་ཟླ་བུ་ཕྲུག་དང་བཅས་པར་ལྷག་བསམ་རྣམ་དག་གིས་རྒྱབ་སྐྱོར་དང་བརྩེ་འདང་ཟབ་མོ་བཅིངས་པ་དེས་ཨ་རིའི་མི་མང་ལ་རླབས་ཆེན་གྱི་མིག་དཔེ་བཟང་པོ་བསྟན་ཡོད་པ་དང་། སྐུ་ལྕམ་ཁོང་ངང་རྒྱུད་རིང་ཞིང་གཤིས་ཀ་འཇམ་པའི་བུད་མེད་ཅིག་ཡིན་པར་བརྗོད།
ཇོར་ཇི་ཧར་བྷོར་ཊི་ཝལ་ཁིར་བྷོ་ཤི་ཡི་ལས་ཁུངས་ཀྱི་འགན་འཛིན་ཇེན་བྷག་ཁེར་(Jean Becker)ལགས་ཀྱིས། ལྕམ་བྷར་བྷ་རཱ་བྷོ་ཤི་སྐུ་འཚོ་བཞུགས་སྐབས། དུས་རྒྱུན་དུ་ཁྱོ་ཤུག་གཉིས་ཀྱིས་བརྩེ་བའི་ལག་ཟུང་དམ་དུ་སྦྲེལ་ཏེ་འགྲོ་བ་དང་། དེ་རིང་སྐུ་མ་གྲོངས་བར་དུ་མོའི་སྐུ་ཟླ་གམ་དུ་བསྡད་དེ་ལག་པ་གཉིས་འཐམས་ནས་བསྡད་ཡོད་སྐོར་བརྗོད་འདུག
སྐུ་ལྕམ་བྷར་བྷ་རཱ་ལགས་སྐུ་གྲོངས་རྗེས། ཨ་རིའི་ཆབ་སྲིད་མི་སྣ་དང་ལས་གྲོགས་ནང་མི་བཅས་ལྷན་འཛོམས་ཐོག་མོས་ཨ་རིའི་རྒྱལ་ཁབ་ལ་རླབས་ཆེན་གྱི་ཞབས་འདེགས་ཞུས་པར་གུས་འདུད་དང་མྱ་ངན་ཞུས་ཡོད་པ་དང་། དེ་བཞིན་ཨ་རིའི་ལས་ཐོག་སྲིད་འཛིན་ཊོམ་ཕུ་ལགས་ཀྱི་གཙོས་དམངས་གཙོ་ཚོགས་པ་དང་སྤྱི་མཐུན་ཚོགས་པའི་གནད་ཡོད་མི་སྣ་དང་། གྲོས་ཚོགས་འཐུས་མི་ཚོས་སྤྱི་ཚོགས་དྲ་ལམ་བརྒྱུད་གདུང་སེམས་མཉམ་སྐྱེད་ཞུ་བཞིན་ཡོད་འདུགསྐུ་ལྕམ་བྷར་བྷ་རཱ་བྷོ་ཤི་(Barbara Bush)ལགས་ནི། ཕྱི་ལོ་༡༩༢༥ ལོའི་ཟླ་ ༦ པའི་ཚེས་༨ ཉིན་ཨ་རིའི་ནེའུ་ཡོག་མྰན་ཧྰ་ཊིན(Manhattan)དུ་སྐྱེས་ཤིང་། ཨ་རིའི་ལྷོ་བརྒྱུད་ཁྰ་རོ་ལེ་ནྰ་(Carolina)ཡི་ཨ་ཤི་ལེ་ཧེལ་(Ashley Hall)བུ་མོའི་སློབ་གྲྭ་ནས་སློབ་མཐར་ཕྱིན་ཡོད་པ་དང་། དགུང་ལོ་ ༡༦ སྟེང་ཇོར་ཇོ་ཧར་བྷོར་ཊི་ཝལ་ཁིར་བྷོ་ཤི་དང་གཉེན་སྒྲིག་བྱས་ཡོད་འདུག ཁོང་གཉིས་ལ་ཨ་རིའི་སྲིད་འཛིན་སྐབས ་༤༣ པ་ཇོར་ཇི་ཌཱ་བྷི་ལུ་བྷོ་ཤི་(George W. Bush)ལགས་དང་། ཨ་རིའི་ཧྥི་ལོ་ར་དྷ་(Florida)མངའ་སྡེའི་སྤྱི་ཁྱབ་ཇེབ་བྷོ་ཤི་(Jeb Bush)ལགས་གཉིས་ཀྱི་གཙོས་པོ་ལན་རོ་བྷན་སོན་བྷོ་ཤི་(Pauline Robinson Bush)དང་ནེལ་བྷོ་ཤི་(Neil Bush)། མྰར་ཝེན་བྷོ་ཤི་(Marvin Bush)། ཌོ་རོ་ཐེ་བྷོ་ཤི་ཀོ་ཆི( Dorothy Bush Koch)བཅས་བུ་དྲུག་དང་། མིང་ལ་རོ་བྷིན་བྷོ་ཤི་ཞེས་པའི་བུ་མོ་ཞིག་སྐྱེས་ཡོད་ཀྱང་། ལོ་ན་ ༣ ལ་སོན་སྐབས་བུ་མོ་འདས་གྲོངས་སུ་ཕྱིན་ཡོད་འདུག
ཇོར་ཇི་ཧར་བྷོར་ཊི་ཝལ་ཁིར་བྷོ་ཤི་ལགས་དང་ལྕམ་བྷར་བྷ་རཱ་བྷོ་ཤི་ལགས་ཀྱིས་འདས་པའི་ལོ་ངོ་ ༧༣ རིང་སྐྱིད་སྡུག་མཉམ་མྱོང་གིས་ཁྱོ་ཤུག་གི་འཚོ་བ་རོལ་ཏེ་ཨ་རིའི་སྲིད་འཛིན་རིམ་པའི་ལོ་རྒྱུས་ཁྲོད་གཉེན་སྒྲིག་དུས་ཡུན་ཆེས་རིང་ཤོས་ཆགས་ཡོད་པ་མ་ཟད། ཨ་རིའི་ལོ་རྒྱུས་ནང་སྐུ་ཟླ་དང་བུ་གཉིས་ཀྱིས་སྲིད་འཛིན་དམ་བཅའ་ཕུལ་བ་མཐོང་ཐུབ་མཁན་གྱི་བུད་མེད་དང་པོ་དེ་ཆགས་ཡོད་འདུག
ཨ་རིའི་སྲིད་འཛིན་སྐབས་གཉིས་པ་ཇོན་ཨ་ཌམ་སི་(John Adams)ལགས་ཀྱི་སྐུ་ཟླ་ཨ་བྷི་གྷེལ་ཨ་ཌམ་སི་(Abigail Adams )ལགས་ནི། ཨ་རིའི་སྲིད་འཛིན་སྐབས་དྲུག་པ་ཇོན་ཁོན་སེ་ཨ་ཌམ་སི་ལགས་ཀྱི་མ་ཡུམ་ཡིན་ནའང་། ཇོན་ཁོན་སེ་ཨ་ཌམ་སི་ལགས་སྲིད་འཛིན་དུ་བདམས་ཐོན་བྱུང་སྐབས་ལྕམ་ཨ་བྷི་གྷེལ་ལགས་འདས་གྲོངས་སུ་ཕྱིན་ཚར་ཡོད་འདུག
གསར་འགོད་པ། སངས་རྒྱས་དཀོན་མཆོག


text:
ལིའུ་ཡེ་ཀྲིང(刘以正)སྤྱི་ལོ ༡༩༩༦ ལོར་སྐྱེས་ན་ཡང་། ཁོང་གིས་བཏོན་པའི་ཧོང་ཀོང་རྒྱ་ནག་ནས་རང་བཙན་བྱེད་དགོས་པའི་ལྟ་བ་ལངས་ཕྱོགས་དེ་ཕྱིར ༡༩༨༤ ལོར་དེད་ནས་ཕྱི་ལྟ་ཞིག་མ་བལྟས་རང་བལྟས་ཆགས་ཡོད། སྐབས་དེར། དབྱིན་ཇུ་དང་རྒྱ་ནག་གཉིས་ཀས་མི་སེར་སྤེལ་ཡུལ་གྱི་ཧོང་ཀོང་དེ་ཕྱིར་རྒྱ་ནག་ལ་རྩིས་སྤྲོད་རྒྱུའི་གྲོས་ཆོད་བཞག་པ་རེད། ཡིན་ན་ཡང་ཧོང་ཀོང་དེ་གྲོས་མོལ་བྱེད་ཡུལ་ཕྱོགས་གསུམ་པར་བཞག་མེད།
ཧོང་ཀོང་གི་བདག་དབང་དེ་སྤྱི་ལོ ༡༩༩༧ ལོར་སྤྲོད་ལེན་བྱས་པ་རེད། ལོ ༢༠ ཡི་རྗེས་སུ། ལེའུ་ཡེ་ཀྲིང་གིས་ཁོང་དང་གཞོན་སྐྱེས་མང་པོ་ཞིག་རྒྱ་ནག་གི་ཁས་ལེན་དམ་བཅའ་ལ་ཡིད་ཆེས་དཀའ་བས་ཡིད་འཆུས་ཡོད་ཟེར། ཁོང་ཚོ་ཡིད་འཆུས་ས་ནི“རྒྱལ་ཁབ་གཅིག་ལ་ལམ་ལུགས་གཉིས”ཞེས་པའི་ལམ་སྲོལ་ལྟར་ཧོང་ཀོང་གི་མི་སེར་རང་དབང་ཐོབ་ཐང་དང་འཚོ་བའི་རྣམ་པ་ལོ ༥༠ ལ་མི་འགྱུར་ཞེས་པ་དེ་རེད།
ལེའུ་ཡེ་ཀྲིང་གིས་སྤྱི་ཟླ ༣ ཚེས ༡༠ ཉིན་གྱི་བཅར་འདྲི་སྐབས། རྒྱ་ནག་གཞུང་དམ་བཅའ་བའི་ཚིག་ཐོག་ནས་མ་བསྡད་པར་ཧོང་ཀོང་བའི་ལས་དོན་ལ་ཐེ་ཇུས་བྱས་པ་དང་། ཧོང་ཀོང་བ་ཚོར་རང་གི་འཛིན་སྐྱོང་དབུ་ཁྲིད་འདེམས་བསྐོའི་ལས་དོན་ཁྲོད་ཁོར་ཚོར་སྨྲ་བརྗོད་ཀྱི་ཐོབ་ཐང་ཅུང་ཆེ་བ་དགོས་པའི་རེ་འདུན་ལ་ངེས་ལེན་བྱས་མེད།
ལིའུ་ཡེ་ཀྲིང་གིས་ཁོང་དང་ཧོང་ཀོང་གི་ན་གཞོན་གཞན་ཚོས་རང་ཉིད་རྒྱ་ནག་པ་ཞིག་མིན་པར་ངོས་འཛིན་བྱེད་ཀྱིན་ཡོད་ལ། དེ་དང་མཉམ་དུ་རང་ཉིད་ནི་ཐུན་མོང་མ་ཡིན་པའི་ཧོང་ཀོང་བའི་ངོ་བོ་ཅན་ཞིག་ལ་ངོས་འཛིན་བྱས་ཡོད། གལ་ཏེ་མི་ཞིག་གིས་ང་ལ་ཁྱེད་རང་རྒྱ་ནག་པ་ཡིན་ནམ་ཞེ་ན། ངས “ ང་རྒྱ་ནག་པ་མིན། ཧོང་ཀོང་བ་ཡིན ” ཞེས་ལན་འདེབས་ངེས་ཡིན་ཞེས་བརྗོད་འདུག
རྒྱུ་མཚན་དེའི་དབང་གིས། ལིའུ་ཡེ་ཀྲིང་དང་གཞན་ཧོང་ཀོང་གཙུག་ལག་སློབ་ཆེན་གྱི་སློབ་མ ༡༢ ཡིས༼ཞུ་ཡོན༽《学苑》ཞེས་པའི་དུས་དེབ་དེའི་འདོན་ཐེངས་གསར་ཤོས་ནང་། སྤྱི་ལོ ༢༠༤༧ ལོར་ཧོང་ཀོང་གིས་རང་བཙན་གསལ་བསྒྲགས་བྱེད་དགོས་པའི་འབོད་སྐུལ་གནང་ཡོད་པ་རེད། སྤྱི་ཚེས ༡༣ ཉིན་དྲྭ་རྒྱའི་སྟེང་སྤེལ་བའི་བསྒྲགས་གཏམ་དེའི་ནང་། ཁོང་ཚོས་དེ་འདྲའི་བསྒྲགས་གཏམ་སྤེལ་དོན་གྱི་རྒྱུ་མཚན་ནི་རྒྱ་ནག་གཞུང་གིས་ཧོང་ཀོང་ལ་དམངས་གཙོའི་ཐོབ་ཐང་ཅུང་གུ་ཡངས་ཤིག་སྤྲོད་རྒྱུར་ཁས་ལེན་མ་བྱས་པས་ཡིན་ཞེས་བཀོད་འདུག
བསྒྲགས་གཏམ་དེའི་ནང་། “ཆར་གདུགས་གསར་བརྗེ་ནི་ང་ཚོའི་ཤུགས་ཟད་སྐད་འཛེར་གྱི་ངུ་འབོད་དེ་ཡིན”ཞེས་བཀོད་འདུག འདི་ཀར་བརྗོད་པའི་ཆར་གདུགས་གསར་བརྗེ་ཞེས་པ་དེ་ནི ༢༠༡༤ ལོར་ཧོང་ཀོང་མི་མང་གིས་རང་དབང་ཅན་གྱི་འདེམས་བསྐོ་ཞིག་རྩོད་ལེན་བྱེད་རྒྱུའི་ཆེད་དུ་སྤེལ་བའི་ཉེན ༧༩ རིང་གི་སྲང་མགོ་ལམ་མདོའི་ངོ་རྒོལ་ལས་འགུལ་དེ་རེད།
“ང་ཚོས་བྱིས་བློ་ལྷད་མེད་ཀྱིས་ཇིན་ཀྲོང(金钟)དང་ཝང་ཅོ(旺角)སོགས་སུ་གཏོར་བའི་རྔུལ་ཆུས་གྲུབ་འབྲས་ཅུང་ཞིག་རེག་ཨེ་ཡོང་སྙམ་མོད། དོན་དངོས་དེ་འདྲ་ཞིག་རྩ་བ་ཉིད་ནས་མ་རེད། ད་ལྟ་ང་ཚོས་གསལ་བོའི་ངང་ཤེས་པ་ཞིག་ནི། དམངས་གཙོའི་ལས་འགུལ་གྱི་དུས་རབས་ཡོལ་ཟིན་པ་རེད། ང་ཚོའི་མདུན་དུ་ལྷག་པ་ནི་དཀའ་ཚེགས་ཆེ་བའི་དབང་ཤུགས་ལ་ངོ་རྒོལ་གྱི་ལོ་ཟླ་དེ་རེད། ”ཅེས་དང་། དེ་མིན་བསྒྲགས་གཏམ་ནང་ད་དུང་ཡང་། “ང་ཚོ་ལ་གཤམ་གྱི་རེ་འདུན་དག་ཡོད། གཅིག ཧོང་ཀོང་དེ་འཛམ་གླིང་མཉམ་འབྲེལ་རྒྱལ་ཚོགས་ཀྱི་ངོས་ལེན་ཡོད་པའི་བདག་དབང་རྒྱལ་ཁབ་ཅིག་བྱ་རྒྱུ། གཉིས། དམངས་གཙོའི་གཞུང་གསར་འཛུགས། གསུམ། དམངས་ཡོངས་ཀྱིས་ཧོང་ཀོང་གི་རྩ་ཁྲིམས་སྒྲིག་བཟོ་དང་གཏན་འབེབས་བྱ་རྒྱུ”། ཞེས་བཀོད་ཡོད་པ་རེད།
ཧོང་ཀོང་སློབ་མའི་རང་བཙན་གྱི་དགོས་འདུན་ལ། རྒྱ་ནག་དབུས་དང་ཧོང་ཀོང་གི་དཔོན་རིགས་ཚོས་ལྟ་རིན་བཤད་རིན་མེད་པའི་སྣང་མེད་བྱས་ཡོད།
“དེ་སྲིད་པ་ཞིག་མ་རེད”ཅེས་རྒྱ་ནག་མི་དམངས་འཐུས་མི་ཚོགས་ཆེན་ཁྲིམས་ལུགས་ལྷན་ཚོགས་ཀྱི་འགན་འཛིན་ཆོ་ཞོ་ཡང(乔晓阳)གིས་སྤྱི་ཚེས ༡༦ ཉིན་བརྗོད་འདུག
ཧོང་ཀོང་དམིགས་བསལ་སྲིད་སྐྱོང་ལིང་ཀྲིན་ཡིང(梁振英)གིས“གནའ་ནས་ད་བར་དུ། ཧོང་ཀོང་ནི་རྒྱ་ནག་གི་ཆ་ཤས་ཤིག་རེད། ༡༩༤༧ ལོའི་རྗེས་སུ་འགྱུར་བ་ཡོད་པའི་དོན་དག་ཅིག་མེད”། ཅེས་བརྗོད་འདུག
“ངས་འདོན་རྒྱུའི་བསམ་འཆར་ཞིག་ནི། ང་ཚོའི་ད་ལྟའི ‘རྒྱལ་ཁབ་གཅིག་ལ་ལམ་ལུགས་གཉིས’ཞེས་པའི་ལམ་ལུགས་དེ་ཇེ་ལེགས་ཇེ་འཐུས་སུ་གཏོང་ཐབས་སུ་ང་ཚོས་ཇི་ལྟར་ཧུར་བརྩོན་བྱས་ན་བཟང་གི་ཟེར་བ་དེ་ཡིན”། ཞེས་ཧོང་ཀོང་ཁྲིམས་སྲིད་འགན་འཛིན་ཡོན་གོའུ་ཆང (袁国强) གིས་བརྗོད་འདུག
ལིའུ་ཡེ་ཀྲིང་གིས་ཅི་མི་སྙམ་སྣང་མེད་ཀྱི་ཚུལ་དུ། “དེང་སྐབས་འདི་རུ། ཧོང་ཀོང་ལ་རང་བཙན་བྱེད་རྒྱུའི་ཆ་རྐྱེན་མི་འཛོམས་ཤིང་། དེ་ནི་ད་གཟོད་ང་ཚོས་ད་ལྟ་ཆ་རྐྱེན་སྐྲུན་དགོས་དོན་གྱི་རྒྱུ་མཚན་ཡིན”ཟེར།
༼ཞུ་ཡོན༽དུས་དེབ་ཀྱིས་སྤྱི་ལོ ༢༠༡༥ ལོའི་ཟླ ༡འི་ནང་ཧོང་ཀོང་གི་རང་ཐག་རང་གཅོད་གླེང་བ་དེ་དང་། ད་ལྟའི་རང་བཙན་འབོད་སྐུལ་གཉིས་བསྡུར་ན། ཧོང་ཀོང་བའི་རེ་དམིགས་ལ་འགྱུར་བ་ཐེབས་ཀྱིན་པ་གསལ་བོ་རེད། ལོ་སྔོན་མའི་མགོ་ཙམ་ལ། དམིགས་བསལ་སྲིད་སྐྱོང་ལིང་ཀྲིན་ཡིང་གིས་བརྙན་འཕྲིན་བརྒྱུད་ལོ་འཁོར་འཛིན་སྐྱོང་སྙན་ཞུ་ཕུལ་སྐབས། ཧོང་ཀོང་གི་སློབ་མ་ཚོའི་སྐབས་དེའི་བགྲོ་གླེང་ལ་ཉེན་བརྡ་ཚ་ནན་བཏང་ཡོད་པ་རེད། དུས་དེ་ནས་བཟུང་། མཐའ་གཅིག་ཏུ་རང་བཙན་བྱེད་དགོས་པ་མ་ཁྱབ་ཀྱང་། ཆབ་སྲིད་ཚོགས་ཁག་མང་པོ་ཞིག་གིས་རང་སྐྱོང་གི་ཐོབ་ཐང་ཅུང་ཆེ་བ་ཞིག་དགོས་པའི་དགོས་འདུན་བཏོན་པ་རེད། ཁོང་ཚོས་ད་ལོའི་སྤྱི་ཟླ ༩འི་འོས་འདེམས་བརྒྱུད་ནས། རང་ཉིད་ཀྱི་དགོས་འདུན་དེ་གྲོས་ཚོགས་ནང་འཁྱེར་ཐབས་བྱས་ཡོད།
༢༠༡༤ ལོའི་སྲང་མགོ་ལམ་མདོའི་ངོ་རྒོལ་ལས་འགུལ་ཁྲོད། འབུར་དུ་ཐོན་ནས་སྐད་གྲགས་ཆགས་པའི་སློབ་མའི་དབུ་ཁྲིད། ལོ་ན ༡༩ ཅན་གྱི་ཧོང་ཀྲི་ཧྥིང(黄之峰)གིས་ཆབ་སྲིད་ཚོགས་པ་ཞིག་འཛུགས་རྒྱུར་འབད་བརྩོན་བྱེད་ཀྱིན་ཡོད། ཁོང་གིས ༢༠༤༧ ལོའི་རྗེས་སུ་དམངས་ཡོངས་ཀྱི་རང་ཐག་རང་གཅོད་ཀྱི་ལམ་ནས་ཧོང་ཀོང་གི་མ་འོངས་པ་ཐག་གཅོད་བྱ་རྒྱུར་སྐུལ་འདེད་བྱས་དང་བྱེད་ཀྱིན་ཡོད།
ཟླ་སྔོན་མར་སྤེལ་བའི་ས་གནས་གྲོས་ཚོགས་འཐུས་མིའི་བར་མའི་ཁ་གསབ་འོས་འདེམས་དེ་ཐོག་མའི་ཚོད་ལྟ་ཞིག་ལ་ངོས་འཛིན་བྱས་ཡོད་ལ། དེ་ལས་ཧོང་ཀོང་ལ་ཅུང་གུ་ཡངས་པའི་རང་སྐྱོང་གི་ཐོབ་ཐང་ཞིག་རྩོད་ལེན་བྱེད་པའི་གསར་སྐྱེས་ལས་འགུལ་དེར་རྒྱབ་སྐྱོར་ག་ཚོད་ཅིག་ཡོད་མེད་ཤེས་ཐུབ། བར་མའི་ཁ་གསབ་འོས་འདེམས་ཁྲོད། རང་ཐག་རང་གཅོད་ཀྱི་ཐོབ་ཐང་ཅུང་ཆེ་བ་ཞིག་དགོས་འདུན་དུ་བཏོན་པ་རྩ་འཛིན་བྱས་པའི་ལིང་ཐེན་ཆ(梁天琦)ལ་འོས་ཤོག ༡༥% ཐོབ་ཡོད། མཐར་མཇུག་ཁོང་གདམ་ཐོན་མ་བྱུང་ཡང་། དེ་ལྟ་བུའི་གྲུབ་འབྲས་ཀྱིས་ཁོང་གི་རྒྱབ་སྐྱོར་བར་སྐུལ་མ་ཆེན་པོ་ཐོབ་ཡོད་པ་གདོན་མི་ཟ།
བར་མའི་ཁ་གསབ་འོས་འདེམས་ཀྱི་སྔན་ཏག་ཏག་དེར། ལོ་ན ༢༤ ཡིན་པའི་ལིང་ཐེན་ཆས་ཡིས་ངོ་རྒོལ་ལས་འགུལ་ཞིག་རྩ་འཛུགས་དབུ་ཁྲིད་གནང་ནས། ཆོག་མཆན་ཡིག་ཆ་མེད་པར་ལོ་སར་སྐབས་བཟའ་བཏུང་རིགས་ཀྱི་ཚོང་ཟོག་ཙག་ཙིག་རིགས་གཉེར་མཁན་ཚོ་གཞུང་གིས་མེད་པ་བཟོ་བའི་བྱ་སྤྱོད་ལ་ངོ་རྒོལ་དྲག་པོ་བྱས་ཡོད་པ་རེད། ལོ་སར་སྐབས་ཀྱི་བཟའ་བཏུང་རིགས་ཀྱི་ཚོང་ལས་ཆུང་ཙག་དེའི་རིགས་ལ་མི་མང་གིས་ཧ་ཅང་དགའ་བོ་བྱེད་པ་དང་། དེ་ནི་ཧོང་ཀོང་གི་ཐུན་མོང་མིན་པའི་སྲོལ་རྒྱུན་ཞིག་ལ་ངོས་འཛིན་བྱས་ཡོད་པ་རེད།
སྐབས་དེའི་ངོ་རྒོལ་བ་དང་ཧོང་ཀོང་ཉེན་རྟོག་པའི་བར་གྱི་འགལ་བ་དེ་རིམ་བཞིན་འཐབ་རྩོད་དུ་གྱུར་ཡོད་པས། རྒྱ་ནག་དབུས་གཞུང་གིས་དེ་ལ “ཐལ་དྲག་བའི་ཁ་བྲལ་སྟོབས་ཤུགས”ཞེས་ངོ་བོ་ངོས་འཛིན་དང་སུན་འབྱིན་སྐྱོན་འཛུགས་བྱས་ཤིང་། དེ་འདྲ་ཡིན་མོད་ཀྱང་། ལིང་ཐེན་ཆས་ཀྱིས་དེ་ལྟ་བུའི་སྐྱོན་འཛུགས་སུན་འབྱིན་ལ་ངོ་རྒོལ་མི་བྱེད་པར་ངོས་ལེན་བྱས་ཡོད།
འོ་ན། ལེའུ་ཡེ་ཀྲིང་གིས་རང་ཉིད་ཁ་བྲལ་རང་ལུགས་པ་ཞིག་ཡིན་པར་ངོས་ལེན་བྱས་ཡོད་དམ་ཞེ་ན།
ལེའུ་ཡེ་ཀྲིང་གིས“གལ་ཏེ་ཁཱ་ཐ་ལོ་ནེ་ཡ (Catalonia ) སི་པན (Spain)ལས་ཁ་བྲལ་རྒྱུ་དང་། སི་ཀོ་ལནྡི (cotland ) དབྱིན་ཇུ (England )ལས་ཁ་བྲལ་རྒྱུ། ཐེ་ཝན་རྒྱ་ནག་ལས་ཁ་བྲལ་རྒྱུ་སོགས་རང་ཐག་རང་གཅོད་ལག་བསྟར་བྱེད་པ་དེ་ཚང་མ་ཁ་བྲལ་རིང་ལུགས་ཡིན་ན། ང་ཡང་ཁ་བྲལ་རིང་ལུགས་ཡིན”ཟེར།